އީމާންކަމާއި އިސްލާމްކަމާއި ދެމެދުގައިވާ ގުޅުން\nއެޙަދީޘުން އީމާންކަމަކީ ހިތުން ތެދުކޮށް ޔަޤީންކުރަންޖެހޭ ކަންތައްތަކެއްކަން އެނގެއެވެ. އަދި އިސްލާމްކަމަކީ ގުނަވަންތަކުން ކުރެވޭ ހެޔޮ ޢަމަލުއާޢި ގުޅުންހުރި އެއްޗެއްކަންވެސް ހާމަވެއެވެ.\nއަލްއިސްލާމް މިލަފްޒު ވަކިން ބޭނުންކުރާއިރު އީމާންކަން އޭގައި ހިމެނޭކަމުގެ ދަލީލަކީ:\nބަޤަރާ ސޫރަތުގެ 136 ވަނަ އާޔަތުގައި މާތްﷲ ވަޙީކުރެއްވި މިއާޔަތެވެ.\nމާނައީ: “ތިޔަބައިމީހުން ބުނާށެވެ! ތިމަންމެން ﷲ އަށާއި ތިމަންމެންނަށް ބާއްވައިލައްވާފައިވާ ތަކެއްޗަށާއި އިބްރާހީމްގެފާނަށާއި އިސްމާޢީލުގެފާނަށާއި، އިސްޙާޤުގެފާނަށާއި ޔަޢުޤޫބުގެފާނަށާއި އެކަލޭގެފާނުގެ ދަރީންނަށް ބާއްވައިލައްވައިފައިވާ ތަކެއްޗަށާއި މޫސާގެފާނަށާއި ޢީސާގެފާނަށް ދެއްވާފައިވާ ތަކެއްޗަށާއި އަދި (އެހެނިހެން) ނަބިއްޔުންނަށް، އެބޭކަލުންގެ ވެރިރަސްކަލާނގެ ޙަޟްރަތުން ދެއްވާފައިވާ ތަކެއްޗަށް އީމާންވެއްޖައީމެވެ. ތިމަންމެން އެއިން އެއްވެސް ބޭކަލަކާމެދު ތަފާތެއް ނުކުރަމުއެވެ. އަދި ތިމަންމެން މިތިބީ، އެކަލާނގެއަށް ކިޔަމަންވެ މުސްލިމުންކަމުގައި ވެގެންނެވެ.”\nއަލްއީމާން މިލަފްޒު ވަކިން ބޭނުންކުރާއިރު އިސްލާމްކަން އޭގައި ހިމެނޭކަމުގެ ދަލީލަކީ:\nމާތްﷲ ވަޙީކުރެއްވި މިއާޔަތެވެ: ޙުޖުރާތު ސޫރަތުގެ 2،3،4ވަނަ އާޔަތުގައި މާތް ﷲ ވަޙީކުރައްވާފައިވެއެވެ.\nމާނައީ: “މުއުމިނުންވާކަން ކަށަވަރީ، ﷲ ހަނދުމަކުރާ ހިނދު އެބައިމީހުންގެ ހިތްތައް ބިރުވެތިވާ މީހުން ކަމުގައެވެ. އަދި އެކަލާނގެ (ބާއްވައިލެއްވި) އާޔަތްތައް އެބައިމީހުންނަށް ކިޔައިދެވޭ ހިނދު، އެބައިމީހުންގެ އީމާންކަން އިތުރުވާމީހުން ކަމުގައެވެ. އަދި އެބައިމީހުންގެ ވެރި ރަސްކަލާނގެއަށް ވަކީލުކުރާ މީހުން ކަމުގައެވެ. އެބައިމީހުންނީ، ނަމާދު ޤާއިމްކުރާ މީހުންނެވެ. އަދި އެބައިމީހުންނަށް ތިމަންރަސްކަލާނގެ ދެއްވި ތަކެތި ހޭދަކުރާ މީހުންނެވެ. ޙަޤީޤަތުގައި މުއުމިނުންނަކީ، ހަމަ އެބައިމީހުންނެވެ. އެބައިމީހުންގެ ވެރިރަސްކަލާނގެ ޙަޟްރަތުގައި (މަތިވެރި) ދަރަޖަތަކާއި، ފާފަފުއްސެވުމާއި، ދީލަތިވެގެންވާ ރިޒުޤް އެބައިމީހުންނަށް ހުއްޓެވެ.”


Principal in ge usoolaai gulhigen majileehah massalaeh hushahalhaifi | Fainu Online\nއިބްރާހިމް ފަހީމް 15 ސެޕްޓެމްބަރު 2020, އަންގާރަ, 23:43\nޕްރިންސިޕަލުންގެ އުސޫލާއި ގުޅިގެން މަޖިލީހަށް މައްސަލައެއް ހުށަހަޅައިފިއެވެ.\nމިމައްސަލަ ހުށަހަޅުއްވާފައިވަނީ، ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް ޢުމަރެވެ. އެގޮތުން، ޕްރިންސިޕަލުންނާއި ގުޅޭގޮތުން އެޑިޔުކޭޝަން މިނިސްޓްރީން އެކުލަވާލާފައިވާ އުސޫލުގައި ހުރި މައްސަލަތައް ހިމަނުއްވާ މަޖިލީހުގެ ކޮމެޓީއަކުން އެމައްސަލަ ބައްލަވައިދެއްވުމަށް އެދި މެންބަރު އާދަމް ޝަރީފް ވަނީ މަޖިލީހުގެ އިދާރާއަށް ސިޓީ ހުށަހަޅުއްވާފައެވެ.\nއާާދަމް ޝަރީފް އިތުރަށް ވިދާޅުވެފައިވަނީ، ޕްރިންސިޕަލުންގެ އުސޫލު މިހާރު އޮތްގޮތުން ފޫނުބެއްދޭ ވަރުގެ ގެއްލުމެއް ތަޢުލީމީ ދާއިރާއަށް ލިބޭނެ ކަމަށެވެ. އަދި އެ އުސޫލު މުރާޖާ ކުރުމަށްވެސް ވަނީ ގޮވާލައްވާފައެވެ.\nއާދަމް ޝަރީފް ޢުމަރަކީ، ނިމިދިޔަ ސަރުކާރުގެ ޑިފެންސް މިނިސްޓަރުގެ އިތުރުން، ދިގު މުއްދަތެއްގައި ތަޢުލީމީ ދާއިރާއަށް ޚިދުމަތް ކުރައްވާފައިވާ އަދި ޕޮލިސީ ހެދުމުގެ އެކި މަރުހަލާތަކުގައި އިސްވެ ހަރަކާތްތެރިވެލައްވާފައިވާ ބޭފުޅެކެވެ.\nއަތޮޅުވެރިޔާ 1 week ago\nޕްރިންސިޕަލުން ގިނަވެގެން 1 އަހަރު އެއް ސްކޫލެއްގައި ހުރެވޭގޮތައް ހަދަންވީީީީީ


Kyrgyzstan Athun Gaumee Anhen Volley Team Molhuvejje - Vaguthu\nކިރްގިސްތާން އަތުން އަންހެން ވޮލީ ޓީމް މޮޅުވެއްޖެ\nބަންގްލަދޭޝްގެ ޑާކާގައި މިއަދު ފެށި އޭވީސީ ސީނިއާ ވިމެންސް ސެންޓްރަލް ޒޯން ވޮލީބޯލް ޗެމްޕިއަންޝިޕްގެ ފުރަތަމަ މެޗުން ކިރްގިސްތާން އަތުން ރާއްޖޭގެ ގައުމީ އަންހެން ވޮލީ ބޯޅަ ޓީމް މޮޅުވެެއްޖެ އެވެ.\nމިއަދުގެ މެޗުން ރާއްޖެ މޮޅުވީ 3-2 ސެޓުންނެވެ. މެޗުގެ މޮޅު ކުޅުންތެރިޔަކަށް ހޮވުނީ ރާއްޖޭގެ ހައްވާ ރާޝިދާ އެވެ. މެޗުގެ ފުރަތަމަ ސެޓުގައި ފޯރިގަދަ ކުޅުމަކަށް ފަހު ރާއްޖޭން ސެޓު ގެންދިޔައީ 26-24 އިންނެވެ. ދެވަނަ ސެޓާ ތިންވަނަ ސެޓު 22-25، 14-25 އިން ގެންގޮސް ކިރްގިސްތާނުން މެޗުގައި ލީޑެއް ނެގި ނަމަވެސް ރާއްޖޭން ވަނީ މޮޅު ކުޅުމެއް ދައްކައި ފަހު ދެ ސެޓު ގެންގޮސް މެޗު ކާމިޔާބުކޮށްފައެވެ. ދިވެހި ޓީމުން ފަހު ދެ ސެޓު ގެންދިޔައީ 25-18 އަދި 15-10 އިންނެވެ.\nގައުމީ ޓީމުން މި ފަހަރުގެ މުބާރާތަށް ތައްޔާރުވީ ކޯޗު އަހުމަދު އަދީލް (ބޭބެ)އާ އެކު އެވެ. އެކަމަކު ބަންގްލަދޭޝްގެ ވޮލީބޯލް އެސޯސިއޭޝަނަށް ވީއޭއެމްގެ އިންތިހާބީ ރައީސް މުހައްމަދު ލަތީފް ފޮނުވި ޓީމު ލިސްޓުގައި ކޯޗަކަށް ހަމަޖައްސާފައިވަނީ ކޯޗު އަހުމަދު ސުނާން އެވެ.\nމި މުބާރާތަކީ އަންނަ މަހު ނޭޕާލުގައި އޮންނަ ސައުތު އޭޝިއަން ގޭމްސް އަށާއި އަންނަ އަހަރު މާލޭގައި ބާއްވަން މަސައްކަތްކުރަމުން އަންނަ ސެންޓްރަލް ޒޯން އަންހެން މުބާރާތަށް ދިއުމުގެ ކުރިން ރާއްޖެ ޓީމުގެ ފެންވަރު ދެނެގަންނަން ރަނގަޅު މުބާރާތެކެވެ. މިފަހަރުގެ މުބާރާތާ އަންހެން ގައުމީ ޓީމު ކުރިމަތިލާފައިވަނީ މެޑެއްޔެއް ހޯދުމަށް ޓާގެޓް ކޮށްގެންނެވެ.\nމުބާރާތުގެ ދެވަނަ މެޗުގައި މާދަމާ ބަންގްލަދޭޝްއާ ދެކޮޅަށް ނުކުންނާނެ އެވެ. އަދި ތިންވަނަ މެޗުގައި ހޯމަ ދުވަހު އަފްޣާނިސްތާނާ ބައްދަލުކުރާއިރު، ބުދަ ދުވަހު ނުކްނާނީ ނޭޕާލާ ދެކޮޅަށެވެ.


DhiSalafiyyah » ޢިބުރަތްތެރި ވާހަކަ: ޅަފަތުގެ ދާނުގައި ވާހަކަ ދެއްކި ތިން ކުދިންގެ ވާހަކަ\nއައްޝައިޚު އަބޫ ޢަބްދުﷲ ޢަބްދުއްރަޙީމް ބިން މުޙައްމަދު\t13 ނޮވެމްބަރު 2012\nޅަ ފަތުގައި މަންމަގެ އުނގުގައި އޮވެ، ތުއްތު ހާލަތުގައި ވާހަކަ ދެއްކި ތިންކުދިންގެ ޚަބަރު މާތް ނަބިއްޔާ ޞައްލަالله ޢަލައިހި ވަސައްލަމަދެއްވަމުން ޙަދީޘްކުރެއްވި ބަސްފުޅުގެ މާނައިގައިވެއެވެ.ޅަފަތުގެ ދާނުގައި ތިންކުއްޖަކުމެނުވީ ވާހަކަ ނުދައްކައެވެ. އެއީ ޢީސާ ޢަލައިހިއްސަލާމާއި އަދި (ޖުރައިޖުގެ ބޮލުގައި އެޅުވުނު ކުއްޖާއެވެ. )ބަނީ އިސްރާއީލުންގެ ތެރޭގައި އަޅުވެރިނަމާދުކޮށް އުޅޭ ޖުރައިޖު ނަމަކަށް ކިޔުނުމީހަކުވިއެވެ. އަދި އަޅުކަންކުރާ ތަނެއްހަދައި(ޓަވަރެއް ގޮތަށް އުސްކޮށް ހުންނަތަނެއް) އެތަނުގައި އަޅުކަމުގައި ޖުރައިޖުހުއްޓެވެ. އެއްދުވަހަކު ޖުރައިޖު ނަމާދުކުރަން ހުއްޓާ ޖުރައިޖުގެ މަންމަ އަތުވެއްޖެއެވެ.\nއަދި ޖުރައިޖަށް ގޮވާލިއެވެ. ނަމަވެސް ޖުރައިޖު އެކަމަނާއަށް އިޖާބަ ދިނުމަށް ދެކޮޅު ހެދިއެވެ. އަދި އަމިއްލަ ނަފުސަށް ބުންޏެވެ. ތިމަންނާގެ މަންމައަށް އިޖާބަ ދޭނީ ހެއްޔެވެ؟ ނުވަތަ ނަމާދުކުރާނީހެއްޔެވެ؟ އަދި އެޔަށްފަހު ނަމާދާއިގެން ހުންނެވިއެވެ. ދެން އޭގެ އަނެއްދުވަހުވެސް ޖުރައިޖުގެ މަންމައައިސް ޖުރައިޖުއަށް ގޮވާލިއެވެ. އެދުވަހުވެސް ޖުރައިޖު ބުންޏެވެ. ތިމަންގެ ނަމާދެވެ. އަދި ތިމަންގެ މަންމައެވެ. އަދި ނަމާދާއިގެން ދެމިހުއްޓެވެ ދެން ޖުރައިޖުގެ މަންމަ ހިނގައްޖެއެވެ. އަދި ޖެހިގެން އައި ދުވަހުވެސް އަނެއްކާވެސް އެޔަށްފަހު ޖުރައިޖުގެ މަންމަ އަތުވެއްޖެއެވެ. އަދި ޖުރައިޖަށް ގޮވާލިއެވެ. އޭ ޖުރައިޖެވެ. ދެން ޖުރައިޖު އަމިއްލަ ނަފުސަށް ބުންޏެވެ. އޭ ރައްބެވެ. މިއަޅާގެ މަންމައެވެ. އަދި މިއަޅާގެ ނަމާދެވެ. އަދި ނަމާދާއިގެން ހުއްޓެވެ. ދެން ޖުރައިޖުގެ މަންމަ އަރައިގެން ރުޅިން ބުންޏެވެ. އޭ الله އެވެ. ކަސްބީ އަންހެނެއްގެ މޫނު ފެނުމަށް ދާންދެން މީނާ މަރުނުގަންނަވާށިއެވެ.\nދެން އަނެއްކާވެސް އެކަމަނާގެ ކުރިމަތިން ބަޔަކު އަންހެން ކުއްޖެއްގެ ގައިގައި ތަޅަމުން ކަލޭ ޒިނޭކޮށްފިޔޭ އަދި ވައްކަންކޮށްފިޔޭ ބުނަމުން ބަޔަކު ދިޔައެވެ. އެއަންހެންކުއްޖާ ބުނެއެވެ. حَسْبِيَ اللَّهُ وَنِعْمَ الْوَكِيلُ ތިމަންނާއަށް الله ފުދެއެވެ. އަދި ތިމަންނާ ރައްކާތެރިކޮށްދޭ އެންމެ ހެޔޮފަރާތަކީ އެއީއެވެ.\nއެއްޗެއް ގެއްލުމުން ސޫރަތުއް ޟުޙާ ކިޔެވުމުގެ ޙުކުމް تَدْوِيْنُ السُّنَّةِ النَّبَوِيَّةِ – 24 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) ޒަލްޒަލާ ސޫރަތުގެ ތަފްސީރު3تَدْوِيْنُ السُّنَّةِ النَّبَوِيَّةِ – 23 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 22 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 21 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 20 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 19 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 18 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) بُلُوغُ اَلْمَرَامِ ގެ كِتَابُ اَلصِّيَامِ (19 ވަނަ ބައި)- ޙަދީޘް ނަންބަރު: 565 އިން 570 އަށް މަޖައްލާ


ކޮންމެ ދުވަހަކު އޮރެންޖެއް ކާންވީ ކީއްވެ؟ – Faanooz\nކޮންމެ ދުވަހަކު އޮރެންޖެއް ކާންވީ ކީއްވެ؟\nNovember 5, 2017 | ފާތިމަތު ޝަފާ\nއޮރެންޖަކީ ދިވެހި ރާއްޖެއިން ފަސޭހައިން ލިބެން ހުންނަ މޭވާއެކެވެ.\nއޮރެންޖަކީ ސިޓްރަސް ލިމޮނޮއިޑް ކިޔާ ބާވަތެއް ވަރަށް ގިނައިން ހުންނަ މޭވާއެކެވެ. ކިޑްނީގެ ބަލިތަކުން މިހާ ދުރުކޮށްދޭ އޮރެންޖަކީ ކޮންމެ ދުވަހަކު އެކަތި ކައިފިނަމަ މީހާގެ ހަށިގަނޑުގައި ވަރުޖެހޭ މޭވައެކެވެ. އޮރެންޖުގެ އެތަށް ބައިވަރު ބާވަތްތަކެއް ހުރެއެވެ. އޭގެ ތެރެއިން އެއް ބާވަތެއްކަމުގައިވާ މެންޑަރިން އަކީ ފުރަމޭގެ ކެންސަރު ޖެހުމުން މީހާ ދުރުކުރުވާ މޭވައެކެވެ.\nއޮރެންޖަކީ ހަށިގަނޑުގެ ކޮލެސްޓްރޯލް ލެވެލް ދަށްކޮށް، ހުންނަންޖެހޭ ވަރަށް ހިފަހައްޓައިދޭ އެއްޗެއްވެސްމެއެވެ. ޕޮޓޭޝިއަމް އިން ފުރިފައިވާ މި މޭވާއަކީ ހިތުގެ ޞިއްޙަތު ރަނގަޅުކޮށްދޭ މޭވާއެކެވެ. އޮރެންޖުގައި ގިނަ އަދަދަކަށް ވިޓަމިން ސީ އެކުލެވިގެންވުމާއެކު ކޮންމެ ދުވަހަކު އޮރެންޖެއް ކާމީހާ އެތަށް ހާސް ބަލިތަކަކުން ސަލާމަތްވެއެވެ.\nއޮރެންޖަކީ ލޭގެ ޕްރެޝަރް ރަނގަޅު ހަމައިގޭ ހިފަހައްޓައިދޭ އަދި ލޮލުގެ ފެނުމަށް ފައިދާކުރަނިވި މޭވާއެކެވެ. ކަންކަން މިހެން ހުރުމާއެކު ކޮންމެ ދުވަހަކު އޮރެންޖެއް ކާމީހާގެ ޞިއްހަތު ވަރަށްވެސް ރަނގަޅުވާނެއެވެ.


ތަސައްވުރަކީ ގޭންގުތަކާ ދެކޮޅަށް މަސައްކަތް ކުރަން ބާރުވެރިވެފައި ނެތް ފުލުހުންތަކެއް ތިބުންތޯ: ފައިރޫޝް – Dhen.mv\nތަސައްވުރަކީ ގޭންގުތަކާ ދެކޮޅަށް މަސައްކަތް ކުރަން ބާރުވެރިވެފައި ނެތް ފުލުހުންތަކެއް ތިބުންތޯ: ފައިރޫޝް\nMay 20, 2020 - 5:01 pm\nފުލުހުންގެ އޮޕަރޭޝަންތަކުގައި ޓޭޒާ ގަން ބޭނުން ކުރަން ފެށުމާއެކު އަމާޒުވި ފާޑުކިޔުންތަކަށް އެސިސްޓެންޓު ކޮމިޝަނާ އޮފް ޕޮލިސް އަބްދުﷲ ފައިރޫޝް ރައްދުދެއްވައިފި އެވެ.\nފުލުހުންނަށް ކަރަންޓު ފިސްތޯލަ ބޭނުން ކުރަން ފަށާފައިވާ ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު އިއްޔެ ހާމަ ކުރެއްވުމާ އެކު ގިނަ ބަޔަކު ވަނީ އެކަމަށް ފާޑު ކިޔާފައެވެ. އެގޮތުން ދިވެހި ފުލުހުންނަކީ އަނިޔާވެރިކަމުގެ މާޒީއެއް އޮތް ބައެއް ކަމުން ފުލުހުންނަށް އެފަދަ ނުރައްކާތެރި ހަތިޔާރެއް ދިނުމަށް އިތުބާރު ނުކުރެވޭ ކަމަށް ގިނަ ބަޔަކު ވަނީ ބުނެފައެވެ.\nއެތައް ފާޑުކިޔުންތަކަށް ރައްދު ދެއްވަމުން އޭސީޕީ ފައިރޫޝް ކުރެއްވި ޓްވީޓެއްގައި ވަނީ ފުލުހުންގެ ކުރިމަގަކީ ޓެރަރިޒަމާއި ނުރައްކާތެރި ގޭންގުތަކާއި ކުރިމަތިލުމުގެ ގާބިލުކަން ނެތުންތޯ ސުވާލު އުފައްދަވާފަ އެވެ.\n"ނުރައްކާތެރި ގޭންގުތައް ހުއްޓުވުމާއި ޓެރަރިޒަމާ ދެކޮޅަށް ފުލުހުން މަސައްކަތް ކުރުމަކީ ލާޒިމު ކަމެއް. ނަމަވެސް، ތަސައްވުރަކީ އެކަން ކުރަން ބާރުވެރިވެފައި ނެތް ފުލުހުންތަކެއް ތިބުންތޯ؟" ފައިރޫޝް ސުވާލު ކުރެއްވިއެވެ.\nA police force with an entitlement, but not empowered to tackle the current gang threat and terrorism (even afteramarauding attack on tourists)! Is that the vision?\n— Phairoosch, PhD (@fairoosh) May 20, 2020\nފައިރޫޝްގެ މިވާހަކައަށް ރައްދު ދެމުން ބައެއް މީހުން ވަނީ އަނިޔާވެރިކަމާއެކު މައްސަލަތާކައި ކުރިމަތިލުމަކީ ރަނގަޅު ގޮތް ކަމަށް އޭސީޕީ ފައިރޫޝް ދެކިވަޑައިގަންނަވާނަމަ ފުލުހުންގެ ވަޒީފާއިން އޭނާ ވަކި ކުރަން ޖެހޭ ކަމަށް ބުނެފަ އެވެ.\nފުލުހުން ކަރަންޓް ފިސްތޯލަ ބޭނުން ކުރާތަން ދައްކުވައިދޭ ވީޑިއޯއަކާ އެކު ސީޕީ ވިދާޅުވީ، އެ ފިސްތޯލަ އަކީ ބާރުގެ ބޭނުން ކުރަން ޖެހިއްޖެ ހާލަތުގައި، ފުލުހުންނަށް ލިބިދާނެ ގެއްލުން ކުޑަކުުރުމަށް ބޭނުންކުރާނެ ވަސީލަތެއްކަމަށެވެ.\nއެ ފިސްތޯލަ ދޭން ނިންމާފައި ވަނީ ވަކި ތަމްރީނެއް ފުރިހަމަ ކުރާ ފުލުހުންނަށެވެ. އަދި އެ ފިސްތޯލަ ގެންގުޅޭ ފުލުހުން އަމަލު ކުރާ ގޮތް ދެނެގަންނަން ބޮޑީ ކެމެރާއެއް އެ ފުލުހުންގެ ގައިގައި ހަރުކުރާނެ އެވެ.


COVID-19 aa gulhigen beyvvi fundraising in 6.9 billion dollar\n03:51am | Wednesday, 30 September 2020\nކޮވިޑް-19 އާއި ގުޅިގެން ބޭއްވި ފަންޑްރެއިޒިން އިން 6.9 ބިލިއަން ޑޮލަރު\nކޮވިޑް-19އާއި ދެކޮޅަށް ގައުމުންތަކުން ކުރަމުންގެންދާ މަސައްކަތްތަކަށް އަމާޒުކޮށްގެން ބޭއްވި ފަންޑްރެއިޒިން ބައްދަލުވުމުގައި އެމެރިކާ، ޔޫރަޕިއަން ޔޫނިއަން އަދި އެހެން ގައުމުތަކުން ގުޅިގެން 6.15 ޔޫރޯ (6.9 ބިލިއަން ޑޮލަރު) އެއްކޮށްފި އެވެ.\nމި ބައްދަލުވުމުގެ ބައިވެރިން ވަނީ ވެކްސިންއެއް ހޯދުމުން ހުރިހާ ގައުމަކަށްވެސް ހަމަ ހަމަކަމާއި އެކީ ވެކްސިން ލިބުމަށް އެދޭކަމަށް ބުނެފަ އެވެ.\nއީޔޫ އެގްޒެކެޓިވް އާއި އެޑްވޮކެސީ ގްރޫޕެއް ކަމަށްވާ ގްލޯބަލް ސިޓިޒަންއިން އިސްނަގައިގެން ބޭއްވި މި ސަމިޓްގައި މައިލީ ސައިރަސް، ޖަސްޓިން ބީބާ އަދި ޝަކީރާ ފަދަ މަޝްހޫރު ތަރިންގެ ހުށައެޅުންތައް ދައްކުވައިދިން ކޮންސެޓެއް ދުނިޔޭގެ އެކި ކަންކޮޅުތަކުގެ ޓީވީ ތަކުން ދައްކާ ސްޓްރީމް ކޮށްފައި ވެ އެވެ.\n40 ގައުމުން ބައިވެރިވި ސަމިޓުގައި މި ކޮމިޝަނާއި ޔޫރަޕް އިންވެސްޓްމެންޓް ބެންކުން ގުޅިގެން 5.50 ބިލިއަން ޑޮލަރު ހަދިޔާކޮށްފައިވާ އިރު އެމެރިކާއިން 525 މިލިއަން ޑޮލަރު، ޖާމަނީއިން 383 މިލިއަން ޔޫރޯ، ކެނެޑާއިން 219 މިލިއަން ޑޮލަރު، ގަތަރުން 10 މިލިއަން ޑޮލަރު ހަދިޔާކޮށްފައި ވެ އެވެ.\nމި ފައިސާ ބޭނުންކުރެވިގެން ދާނީ ކޮވިޑް-19 އަށް ޓެސްޓް ކުރުމާއި ފަރުވާ ދިނުމާއި ވެކްސިނެއް ހޯދުމަށް ކުރާ މަސައްކަތަށާއި ދުނިޔޭގެ އެންގެ ފަގީރު އަދި އެންމެ ބާކީކުރެވިފައިވާ އާބާދީތަކަށް އެހީވުމަށެވެ.\nކޮމިޝަނުގެ ރައީސް އުރްސުލާ ވޮން ޑާ ލެޔެން ވިދާޅުވި ގޮތުގައި ވެކްސިން ބޭނުންވާ ހުރިހާ ގައުމުތަކަށް ވެކްސިން ލިބެންޖެހޭނެ ކަމަށެވެ.\n"އަހަރެމެން ބާރުއަޅަމުން މިގެންދަނީ މުއްސަދި ގައުމުތަކުން އެ ގައުމަށާއި އެހެނިހެން މެދުފަންތީގެ ގައުމުތަކަށް ވެކްސިން ބެހެއްޓުމަށް،" އޭނާ ވިދާޅުވި އެވެ.


Huvafen Hageegathah Hedhumah Ithuru Gotheh Nethumun Kuran Feshy Vahkan - Vaguthu\nހުވަފެން ޙަޤީޤަތަށް ހެދުމަށް އިތުރު ގޮތެއް ނެތުމުން ކުރަން ފެށީ ވައްކަން\nދުނިޔޭގައި އުޅޭއިރު ގިނަ ބަޔަކު ހުވަފެންތައް ދެކެއެވެ. ދުނިޔޭގައި އުޅޭއިރު ކުރަން ބޭނުންވާ ކަންތައްތަކެއް ހުރެއެވެެ. ނަމަވެސް މިހުފެންތައް ޙަޤީޤަތަކަށްވަނީ މަދު މީހަކަށެވެ. ކިތަންމެ މަސައްކަތެއް ކުރިޔަސް ހުވަފެން ޙަޤީޤަތަށް ނުވާ ބައެއް މީހުން ތިބެއެވެ.\nމިފަހަރުވެސް މިފަދަ ވާހަކައެކެވެ. ނަމަވެސް މިހަފަރު ހުވަފެން ޙަޤީޤަތަށް ހެދުމަށް އިޚްތިޔާރު ކުރީ ނުބައި މަގެކެވެ. ކުރަންފެށީ ވައްކަމެވެ.\nމިއީ އިންޑިޔާގެ ބެންގަލޫރްގެ2މީހެއްގެ ވާހަކައެވެ. މިދެމީހުން އަބަދުވެސް ދެކެމުން އަންނަ އެއް ހުވަފެނެއް އޮވެއެވެ. އެއީ އިންޑިޔާގެ ޤައުމީ ކުރިކެޓް ޓީމަށް ކުޅެ ޤައުމު ފަޚްރުވެރިވުމެވެ. ނަމަވެސް މިދެމީހުންގެ މި ހުވަފެން ޙަޤީޤަތަށް ހެދުމަތް އޮތް އެންމެ ބޮޑު ދައްޗަކީ ރުފިޔާގެ ދަތިކަމަށެވެ. މިހެން ކަމުން މި ދަތި ހުރަސް ކުރުމަށް މިމީހުން ނިންމިއެވެ. ނަމަވެސް މިމީހުން މިކަން ކުރަން ނިންމީ ވަންކަންކޮށްގެނެވެ.\nމިހާތަނަށް މިގޮތަށް 22 ވައްކަމެއް މިމީހުންކޮށްފައެވެ. އެންމެ ފަހުން މިމީހުން ލޫޓުވީ މީޙެއްގެ ހާރެކެވެ. މިހާރު ވަގަށް ނެގުމާއެކު މިމީހުން ކުރަމުން އައި މަސައްކަތް މަޑު ޖެހުނެވެ. ސަބަބަކީ ފުލުހުން މިމައްސަލައިގައި މިމީހުން ހައްޔަރު ކުރުމެވެ.\nމިދެ މީހުން ހައްޔަރު ކުރި އިރު 30 ލައްކަ އަށް ވުރެ ގިނަ ރުފިޔާވަނީ ހޯދާފައެވެ. މިމީހުން ބުނެފައިވަނީ މިއީ ޤައުމީ ޓީމްއަށް ކުޅުމަށްޓަކައި ލާން ޖެހޭ ޑިޕޮސިޓް ލުމަށް ހޯދި ފައިސާ ކަމަށެވެ. ހައްޔަރުކޮށްފައިވަނީ އުމުރުން 19 ވަނަ އަހަރުގެ ދެމީހުންނެވެ.\nޖުލައި 12, 2018 17:32\nމުއްސަނދީންނާ އެމީހުންގެ ދަރިންނަށް ނޫނީ ކަންކަމުގެ ދޮރުތައް ނުހުޅުވޭ ގޮތަށް ރޭވިފައިވާ މުޖުތަމައުތަކުގައި މިގޮތަށް ކަންކުރުމަކީ ގިނަގިނައިން ވެދާނެ ކަންކަމެވެ. މީވަރަށް ވާހަކައެވެ!


SunOnline: #VAAHAKA: hyacinth 17\nއައިޝާ ނަސީމް 09 Jun 2022, 08:43\n"ރަސޫލު ބޭކަލުންގެ ވާހަކަތައް ކިޔާ އެ ބޭކަލުންގެ ހަޔާތްޕުޅުން އިބުރަތް ލިބިގަނެ ﷲ ސުބުހާނަހޫ ވަތައާލާ ތިބާއަށް މިންވަރުކުރެއްވި ގޮތާއިމެދު ރުހޭށެވެ. މިއީ ދާއިމީ ގޮވަތްޗެއް ނޫނެވެ. ވަގުތީ ފާލަމެކެވެ. "\n"އަހަރެން ނަވޫދު ކައިރިއަށް ގެންދެބަލަ. އަހަންނަށް އެހީތެރިވެވިދާނެ. އަހަންނަށް އެ މަންޒަރު ފެނުނު. ކުޑަދޮރުން ބޭރަށް ބަލަން ހުއްޓާ އެ ހާދިސާ ހިނގީ............"\n"ޕްލީޒް. އާދޭސްކޮށްފައި މިބުނީ......"\nއަލްވާ ފުން ނޭވާއެއްދޫކޮށްލިއެވެ. އޭނައަށް މި ވަދެވުނީ ކޮންފަދަ އުދަގޫ ހާލަތެއްގެ ތެރެއަށްހެއްޔެވެ؟\n"އެންމެ ރަގަޅު. އެހެންވިއްޔާ ބޭބެއަށް އެހީވާން ދަމާ.." އަލްވާ ބުނެލިއެވެ." އެންމެ ފުރަތަމަ އޭނަގެ އެކުވެރިޔާ ލައިލް ގާތަށް ދާނީ. އަހަންނަށްވީ އެންމެ ސަތާރައަހަރު އަދި ލީގަލް އުމުރަކަށްވެސް ނުދޭ...."\nއަލްވާ ބަސް ދަތުރުކުރާ މަގުގެ ޗާޓަށް ފަރުވާތެރިކަމާއެކު ބެލިއެވެ.\n"އަހަރެންގެ އުމުރު ކުޑައެއްނޫން. ވިހި އަހަރު.." ނަމްރާ ތަންކޮޅެއް ހަރުކޮށް ބުނެލުމުން އަލްވާ ގަބޫލުނުކުރާފަދަ ގޮތަކަށް މޫނަށް ހެދުމުން ނަމްރާ ވަކިން ރުޅިގަދަވިއެވެ." މިހެން މިބުނީ އެކަން ގެސްކުރާވަރަށް ސްމާޓްހެން ހީނުވާތީ. އެކަމަކު ނަވޫދުއަކީ އެއްމާބަނޑު ބޭބެ. އެހެންވީމަ ގަބޫލުކުރޭ. އަހަންނަށް ވިހި އަހަރު ފުރިއްޖެ...."\n"އޮފްކޯޒް ގަބޫލުކުރަން. ހަމަ ޝޮކެއްލިބުނީ. އެހެންވެ. ހީކުރީ ބޭބެއަށްވުރެ ފަސްވަރަކަށް އަހަރު ދޮށިވާނެކަމަށް. ބިޔަކޮށް ހުއްޓަސް އޭނަ މާ ޅަކަމަށް ދައްކާ......"\nނަމްރާ އަރައިގަތް ރުޅިގަނޑު މަތަކުރަން އޭނަ ފުން ނޭވާތަކެއްލިއެވެ. "މި ރޫޑް އަންހެންކުއްޖާ.." އޭނަ މިހާރުވެސް މިކުއްޖާދެކެ ރުޅިއަރަން ފަށައިފިއެވެ. ނަވޫދު ގުޅިގެން މިއުޅެނީ ކޮންކަހަލަ އެކުވެރިންނެއްހެއްޔެވެ؟ ފުރަތަމަ މީހާ "ބަޒް ހެއަރކަޓް" އަކާއެކު ކަންފަތް ތޮރުފާފައެވެ. މި ފޫހި ފުރާވަރު ކުއްޖާ މީހުންނަށް ނުސީދާކޮށް މަލާމާތްކުރަން ލަދެއްވެސް ނުގަނެއެވެ. އޭނަ ގައިގާ ދުވަސްވީ ވައްތަރުޖަހާކަމަށް ލަދެއްނެތި ބުނިގޮތް ދެކެބަލާށެވެ. ނަމްރާގެ އަމިއްލަ ސޫރައާއިމެދު ވިސްނާނެ ހަކަތައެއް އޭނަގެ ނެތެވެ. އިސްތަށިގަނޑު ރީތިކޮށް ބަހައްޓަން މަސައްކަތްނުކުރާތާގައި ދުވަހަކު މޭކަޕްވެސް ބޭނުމެއްނުކުރެއެވެ. ހަންގަނޑު ހިކިވެފައި ތުންފަތް ކުރަކިއެވެ. އެކަމަކު އެއީ މައްސަލައެއް ހެއްޔެވެ؟ ނޫނެކެވެ. އޭނައަށް ނުހިނގޭއިރު ރީތި ވެގެން ހުރުމުން ފައިދާއެއްވެ ލިބޭނީ ވަކި ކޯނޗެއްހެއްޔެވެ؟\nއެދެކުދިން ފޭބީ ނަވޫދު މަސައްކަތްކުރާ ތަނާއި ކައިރީގައި ހުރި ބަސް ސްޓޮޕްއަށެވެ. ފުލުހުންގެ އުޅަދެއް އެތަނާއި ދާދި ކައިރީގައި ޕާކްކޮށްފައި އޮތްއިރު ކުރިމަތީގައި ހުރީ ނަވޫދު ފިޔަވާ ދެވަނަ މީހެއް ނޫނެވެ.\n"އަދިވެސް އެއްފަހަރު އަޅުގަނޑުމެން މާފަށް އެެދެން މިސްޓަރ ނަވޫދު. އަލުގަނޑުމެންނަށް ނުބައިކޮށް ޖަޖްކުރެވުނީ. އަޅުގަނޑުމެންނަށް މާފުކޮށްދޭނެކަމަށް ހީކުރަނީ..." ފުލުސް އޮފިސަރު އެހެން ބުނެފައި ދާން ހިނގައިގަތްތަން އަލްވާއާއި ނަމްރާއަށް ފެނުނެވެ.\n"ހޭއި. ކިހިނެއްވީތަ؟ އެމީހުން އެންމެ ކުރިން ހައްޔަރުކުރީ ކީއްވެތަ؟ ތިއީ ގާތިލެއް ނޫންތަ؟" އަލްވާގެ ސުވާލުތައް ވަގުތުން ނަވޫދުއަށް އަމާޒުވިއެވެ. ވަޑާންގޭގެ ވެރިޔާ ހުމާމްވެސް އެތަނުގައި މަޑުކޮށްލައިގެން ހުއްޓެވެ."ތިއީ ނަވޫދުގެ އާއިލާކަން ޔަގީން. ކަންބޮޑުނުވޭ. އެމީހުން ނަވޫދުއަށް ނުބައި ތުހުމަތެއްކުރީ. މިސް ސިލްވާ މަަރުވެފައި އޮތް ހިސާބުން ނަވޫދުގެ ލޭ ފެނުނުކަމަށްވަނީ. އެމީހުންނަކަށް ނޭގުނު އަނެއް ފަޅީގައިކަން ނަވޫދުގެ ގެ ހުންނަނީ..."\n"އެކަމަކު އެކުއްޖާ މަރާނުލަންޏާ ނަވޫދުގެ ލޭ އެތަނުގައި ހުންނަންވީ ކީއްވެ؟ މިބުނީ ގާތިލުން ފުދޭވަރަކަށް އެކަހަލަ ވަޑާން ކުރާ ސާމާންތައް ގެންގުޅެން ކުޅަދާނަވާނެ އަދި ނަވޫދް މަސައްކަތް މިކުރަނީ މިތާ. މެހެކްގެ ގެއިން ކޮންމެވެސް ވަރަކަށް ކްރައިމް މޫވީސްތައް ބަލާލާފައި ހުރީ. އެހެންވެ އަހަންނަށް އެނގޭ....." އަލްވާ އަށް ވާނުވާ ނޭގުނަސް ހިތަށް އެރި އެއްޗެއް ކިޔާ ނިންމައިލިއެވެ.\n"ހޭއި، ތިއުޅެނީ އަހަރެން ކުށްވެރިކުރަންތަ؟"ނަވޫދު ފިނިގޮތަކަށް ބުނެލިއެވެ. އަދި އޭނަގެ ނަޒަރުން އަލްވާ ހިމޭންކޮށްލައިފިއެވެ. ދައްކަންވީ ވާހަކައާއި ނުދައްކަންވީ ވާހަކަތައް ދަސްކުރަން އޭނައަށް ޖެހެއެވެ.\n"ނަވޫދު މަސައްކަތްކުރަނިކޮށް ފައި ޒަޚަމްވީ. އަހަރެމެން އެންމެނަކީ ހެކިވެރިން. އެހެންވީމަ މަގުމަތިން އޭނަގެ ލޭ ފެނުމަކީ ހައިރާންވާން ޖެހޭކަމެއްނޫން..." ނަވޫދުގެ ދިފާއުގައި ވާހަކަދެއްކީ ހުމާމްއެވެ. ނަމްރާ ބަހެއް ބުނުމެއްނެތި ހިމޭންކަން ޚިޔާރުކޮށްގެން ހުރުމުން އަލްވާއަށް ބަލައިލެވުނިއިރު ލޮލުގެ އެސްފިޔަތައް ތެމެމުން ދިޔައީ ކަރުނައިންނެވެ. އެހުރިހާ އިރެއްވާންދެން އޭނަގެ ނަޒަރު ހުއްޓިފައިވީ އޭނަގެ ބޭބެއަށެވެ. ޝަކުވާގެ ނަޒަރެކެވެ. ކޮއްކޮޮ ފެނިފައި ނަވޫދުގެ މޫނުމައްޗަށް މަޑުމޮޅިކަން ވެރިވިތަން އަލްވާއަށްވެސް ފެނުނެވެ. އޭނަ ކަކޫމައްޗަށް ތިރިވަމުން ނަމްރާގެ އަތުގައި ހިފެހެއްޓިއެވެ."އައިމް ސޮރީ ނަމްރާ. ދެން މިހެން ނުވާނެ. ޓްރަސްޓްމީ..." ނަވޫދު ބުނެލިލެއް މަޑުމައިތިރިކަމާއި އޯގާތެރިކަމުން އަލްވާވެސް ހައިރާންވިއެވެ. މިއީ އޭނަ ނަވޫދުގެ ނުދެކޭ ފަރާތެކެވެ. ވީއިރު އޭނަ ބޭނުމިއްޔާ އޯގާތެރިކޮށް ވާހަކަދައްކަންވެސް އެނގޭތާއެވެ.\n"ގެއަށް ދަމާ..." ނަވޫދުގެ ޖުމްލައިން ނަމްރާ ބޯ ޖަހައިލިއެވެ.\n"ހޭއި. ތީނަ ބުނިގޮތަށް އަހަރެން ކޮއްކޮއަށް އެހީވިން. އެކުވެރިޔާ ލައިލްއަކާއި ގުޅޭނެ ގޮތެއްނުވި އެކަމަކު އަހަރެން....."އަލްވާ އެމީހުން ދާންފެށުމުން ފަހަތުން ބާރަށް ބުނެލިއެވެ. އެދެބެން އެގޮތަށް އޭނަގެ މަތިން ހަނދާން ނައްތާލާފައި އެކަނިކޮށްލާފައި ދާން ކެރުނީ ކިހިނެއްހެއްޔެވެ؟ އޭނަ އެތައް ވަގުތެއް ނަމްރާއަށް އެހީވުމުގައި ހޭދަކޮށްފިއެވެ.\n"އަހަރެން ދެން ޝުކުރުވެރިވާން ޖެހޭތަ؟" ނަވޫދު ކުޑަކޮށް އެނބުރި އެއްބުމަ އަރުވައިލިއެވެ." އަހަރެން ކޮއްކޮއާއިމެދު ކަންތައްކުރަނީ ރަގަޅަށްތޯ ބަލަން ފާރަލާންވެގެން ނޫންތަ ކޮއްކޮ ފަހަތުން އައީ؟"\nނަވޫދުގެ ޖުމްލަތަކުން އަލްވާ އުއްމީދުކުރިވަރަށްވުރެ ބޮޑަށް ހިތުގައި ޖެހުނެވެ. ސަބަބަކީ މިފަހަރު ހަގީގަތުގައިވެސް ނަވޫދު މީހަކު މަރާނުލާނެކަމަށް އޭނަ ގަބޫލުކުރިއެވެ. އޭނަގެ ކުރިމަތީގައި ފުލުހުން ނަވޫދު ހައްޔަރުކުރިއިރުވެސް އޭނަގެ ހިތުގެ ކޮންމެވެސް ކަނަކުން އެމީހުން އެކުރީ ރަގަޅުކަމެއް ނޫންކަން އެނގުނެވެ. އޭނަ ގަބޫލުކުރީ ނަވޫދުއަކީ ރަގަޅު އިންސާނެއްކަމުގައެވެ. ރަގަޅެވެ. އޭނަވަނީ ކުރިން ނަވޫދުއާއިމެދު ނުބައިކޮށް ވިސްނާފައެވެ. އޭނަގެ ބުޅަލަށް އަނިޔާވެރިވިކަމަށް އަދި އެއްމާބަނޑު ކޮއްކޮ ކިޑްނެޕްކުރަން އުޅުނުކަމުގައިވެސް ތުހުމަތު ކުރެވުނެވެ. އެކަމަކު އޭނަ ނަވޫދުއަކީ ގޯސްމީހެއްކަމަށް ދެކެފައެއް ނުވެއެވެ. އެހާ ގޮސް މީހެއްކަމަށް ހީކުރެވުނުނަމަ ނަވޫދުއާއި އެވަރަށްވެސް ގުޅުމެއް ނުބޭއްވީހެވެ. އެހާ މޮޔައެއް ނޫނެވެ. އެހެން ހީކުރެވުނު ނަމަ ކޮންމެ ހާލެއްގައިވެސް އޭނަ ނަވޫދުއާއި ދުރަށް ދުވީހެވެ. އެހާވަރުން ނަވޫދު އަދި ކޮއްކޮއަށް އެހީތެރިވާން ކުރި މަސައްކަތްވެސް ބަލައެއް ނުގަތެވެ. އެކަން ބަލައިގަނެ އެންމެ ކުޑަވެގެން ހިނިތުންވުމެއް ދޭނެކަމަށް އަލްވާ އުއްމީދުކުރިއެވެ. އެކަމަކު އެކައްޗެއްވެސް ނުލިބުނެވެ. އޭނައަށް ފަރުވާލެއްނެތެވެ. އަލްވާ ރުޅިވެރި ކަރުނަތައް އެސްފިޔަ ޖަހައިލުމަށްފަހު ފޮރުވިއެވެ. އަދި އަނެއްފަރާތަށް އެނބުރުނެވެ. މިދެވެނީ އަދި ނުބައި ކޮޅަށް ކަން ވިސްނި ކަނައްތަފަރާތަށް ހިނގައިގަތީ ބަސް އަންނަންވާއިރަށް މަޑުކޮށްލުމަށެވެ. މަގުމަތީގައި ކުނިއަޅަން ބަހައްޓާފައި ހުރި އެއްޗަކުން ވިދާ ފިޔާތޮށިކުލައެއް ލޮލުގައި އަޅައިގަތެވެ. އެހާ ހަޑި ކުނި އަޅާ އެއްޗަކުން މާ ރީތި ކުލައެއް ދައްކައިލުމުން އެދިމާލަށް ނުގޮސް ނުހުރެވުނެވެ. އެ ފިޔާތޮށި ރިބަންކޮޅު އޭނަ ދަންނަ އެއްޗެއްހެން ހީވީއެވެ. އަލްވާ ރަގަޅަށް އޭގެ ތެރެއަށް ބަލައިލުމާއެކު އަތް މުށްކެވިއްޖެއެވެ. އޭނަ އެހާވަރުން ދިން ހަދިޔާ ނަވޫދު އެއްލައިލީ ކުނި ވަށިގަނޑަށެވެ. ކުނި އެއްޗެހީގެ ތެރޭގައި އަތްނުލާ ހުރި ބްރައުނީޒްތައް ހިތާމަވެރިގޮތަކަށް އުކާލެވިފައެވެ. ނަވޫދުއަށް ހަދިޔާއެއް ދޭވަރަށް އޭނަ މޮޔައީއެވެ. އެ ޝަޚުސް ދެނެގަތުމުގައިވެސް އޭނައަށް ނުކުޅެދުނީއެވެ. ވީއިރު އޭނަގެ ބޮލުގައި އެޅުނު ތުހުމަތު ހަގީގަތަކަށްވެދާނެހެއްޔެވެ؟ މަޑުމައިތިރި މާތްގޮތެއް ބޭރުފުށުން ދައްކައިގެން ހުރި ގާތިލަކަށް އޭނަ ނުވާނެހެއްޔެވެ؟\nކުއްލިއަކަށް އަލްވާއަށް ވިސްނުނީ ބަސް އަތުނުލެވިދާނެކަމެވެ. އަލްވާ ފަޔަށްލެވުނުހާ ބާރެއްލާފައި ދުއްވައިގަންނަމުން ހަޅޭއްލަވައިގަތެވެ."ހޭއި ބަސް. އަހަރެން އަންނާންދެން މަޑުކުރޭ...." ނަވޫދުއާއި ކުރިމަތިލާކަށް ވަގުތެއްވެސް ނެތެވެ.ނަވޫދު ގާތިލަކަށްވިޔަސް އޭނައާއި ކޮންކަމެއްހެއްޔެވެ؟ އޭނައަށް ހުރިކަމެއް ލިބޭނެއެވެ. އަދި އަވަހަށް ނޫނީ ފަހުން ނަމަވެސް އަދަބު ލިބޭނެއެވެ. އެކަމަކު އެވަގުތުން ފެށިގެން އޭނަ އަމިއްލަ ނަފުސަށް ވައުދުވީ ނަވޫދުއާއި ދުވަހެއްގެ ކޮޅުންވެސް އަނގައިން ނުބުނުމަށެވެ. އޭނަގެ މައްސަލައަކީ އެއީއެވެ. ބީރައްޓެހިންނާއި އެކުވެރިކަން ބަދަހިކުރުމެވެ. އޭނަގެ މައިންބަފައިން އެއަށްވުރެ ރަގަޅަށް ބުނެދީފައި ވަނިކޮށެވެ.\nއަލްވާ ބަހުގައި އިށީދެލައިގެން އިންއިރު ނަވޫދުގެ ޖުމްލަތަކުން ހިތަށް ލިބުނު ދަތިކަން ހަނދާން ނައްތާލަން މަސައްކަތްކުރިއެވެ. އޭނަ ކުރި މަސައްކަތަށް އެމީހުން ޝުކުރު ނުކުރިއްޔާ ކޮންކަމެއްހެއްޔެވެ؟ ނަވޫދުގެ ކޮއްކޮއަކީވެސް ނަވޫދުފަދަ މީހެކެވެ. ނަމްރާއަށްވެސް އޭނަގެ ބޭބެ ފެނުމާއެކު އަލްވާއަކީ އެތާހުރި މީހެއްކަމަށްވެސް ހަދާނުލިއެވެ. ނަމްރާ ބަހުގައި ގެންގޮސް އޭނަގެ ބޭބެ ހޯދުމުގައި އެހީތެރިވެދިންކަން އެކުއްޖާވެސް ހަނދާން ނައްތައިލީއެވެ.\nއެވަގުތު ބަހުގެ ކުޑަދޮރުން އޭނަގެ މޫނު ކޮންމެވެސް ވަރަކަށް ފެނި ބިރުންގޮސް ހަޅޭއްލަވާ ނުގަނެވުނީ ހަމަ ކިރިޔާއެވެ. އޭނަގެ ބުމައިގާ ކުލަ ޖައްސަން ބޭނުންކުރި ކަޅުކުލައިގެ މާކަރުގެ ކުލަ ފޭދި ލޮލުގެ ވަށައިގެން ކަޅުވެފައިވާގޮތުން ހީވަނީ އެތައް ރެއެއްގެ ނިދިން މަހުރޫމްވެފައިވާހެންނެވެ.\n"ޔޫ ޑަމްބްހެޑް......"އަލްވާ އަމިއްލަ ކޯތާފަތުގައި ޖެހިއެވެ. އޭނަ ފަހަރެއްގައިވެސް ދެން މޭކަޕްގައި އަތެއްނުލާނެއެވެ. އޭނަ ސުފިޔާންގެ ކުރިމަތީގައިވެސް ހުރީ މިހެން ހެއްޔެވެ؟ ކުޑަކުއްޖެއްކަމުގައި ސުފިޔާން ހީކުރިކަމާއިމެދު ހައިރާންވާކަށް ނުޖެހެއެވެ. ހަގީގަތުގައިވެސް އޭނައަކީ ހަމަ މޮޔަ ކުޑަކުއްޖެކެވެ. އަޖައިބަކީ ހޫނު ކަރުނަތައް ކޯތާފަތުން ތިރިއަށް ދެމިގަތް ކަމެވެ. އޭނަ ރުޅިވެރިކަމާއެކު މޫނުމަތި ފޮހެލައިފިއެވެ.\n"މިހާރު ރޮނީ ކީއްވެ މޮޔަ ކުއްޖާ.." އޭނަ އަމިއްލައަށް ކުދި ކިޔައިގަތެވެ. މިއީ އަދި ހަޔާތުގއި އައި އެންމެ ހިތްދަތި އީދެވެ. އޭނަ އާއިލާއާއި އެކުވެރިންނާއެކު އީދު މަޖާ ނެގުނުނަމައެވެ.\nސުފިޔާން އޭނައަށްވުރެ ދޮށީ އެގާރަ އަހަރެވެ. އޭނަ ބޮލުތެރެއިން ހިސާބުހެދިއެވެ. އޭނަގެ އުމުރުން ވިހި އަހަރުވާއިރު ސުފިޔާންއަށް ވާނީ އެއްތިރީސް އަހަރެވެ. އޭރުން ރަގަޅުވާނެހެއްޔެވެ؟ އެދުވަހަކުން އޭނަ ބަލައިގަންނާހެއްޔެވެ؟ ނޫނީ ހަމަ އޭނައާއި ބަލާއިރު ޅަކަމަށް ދެކޭނެހެއްޔެވެ؟ މެހެކް ފެންނަނީ އުމުރަށްވުރެ ހަރުކޮށެވެ. ވިހި އަހަރުގެ ފަހުކޮޅުގައި އުޅޭފަދައެވެ. ސުފިޔާން އޭނައަށްވުރެ މެހެކްއަށް ޝައުގުވެރިވީ ސަބަބަކީ އެއީހެއްޔެވެ؟ ދައުވަތުނުދޭ މެހުމާނުންފަދައިން އެކި ޚިޔާލުތައް އޭނަގެ ސިކުނޑިއަށް ވެރިވެގަނެ އުދަގޫކުރަމުން ދިޔައެވެ.\nއެއްކަމެއް ޔަގީން ކުރެވިއްޖެއެވެ. އޭނަ އެންމެ ފުރަތަމަ ގަޔާވި ޒުވާނަކީ ސުފިޔާންއެވެ. އޭނަގެ ކޮންމެވެސް ކަހަލަ ދަމައިގަންނަގޮތެއް ހުރެއެވެ. އެ ހިނިތުންވުންތަކެވެ. އަމިއްލަ ނަފުސަށް އެ އޮންނަ އިތުބާރެވެ. އިންސާނިއްޔަތަށް ބޮޑު ކާރިސާއެއް ކުރިމަތިވިޔަސް ދުނިޔެވެސް ސަލާމަތްކުރެވޭނެފަދަ އިތުބާރެއް އޮންނަފަދައެވެ. އަދި އެ އޯގާތެރި ހިތް. އޭނަ މަންމައާއި މަންމަގެ ފޮތްތަކުގެ ވާހަކަދެއްކީ ހާދަ ލޯބިންނެވެ. ދުވަހަކުވެސް ބައްދަލުވެފައިނުވާ ސުފިޔާންގެ މަންމައަށް އަވަސް ޝިފާއަކަށް އެދި ދުޢާވެސް ކުރެވުނެވެ. އެ ލޮލުން އަބަދު ފެންނަ ހިތާމަވެރި އަސަރުގެ ސަބަބަކީ އޭނަގެ މަންމައެވެ. އަލްވާ ބޭނުންވަނީ ސުފިޔާން އުފާވެރިކަންމަތީގައި ހުރުމެވެ. އަނެއްކާ އޭނަގެ ސިކުނޑިއަށް ސުފިޔާން ވެރިވެގަތީހެއްޔެވެ؟ އަލްވާ ފުން ނޭވާއެއްދޫކޮށްލިއެވެ." ތި ސްނެޕް އިން ނުކުމޭ. އެއީ ވާން ހުރިކަމެއްނޫން. އޭނަ ދެކެނީ ތިއީ ކުޑަކުއްޖެއްގެ ގޮތުގައޭ....."\nއަލްވާ ގެއަށް ފޯރިއިރު އަދިވެސް އޭނަގެ މައިންބަފައިން ވީ ކޮމިއުނިޓީ ސެންޓަރުގައެވެ. އީދުގެ ހުރިހާ ކަމެއް ފާހަގަކުރުން އޮތީ އެތަނުގައެވެ. އޭނަ ގަޑިބަލައިލިއިރު އަދިވެސް މެންދުރުގެ ވަގުތެވެ. ނަސީބަކުން އެހާ ލަހެއްނުވިއެވެ. ގޭތެރެއަށް ވަދެ ހެދުން ބަދަލުކޮށް ތާޒާވެލުމަށްފަހު އާއިލާގެ ގާތަށް ދާން ހިތަށް އެރިއެވެ. އެކަމަކު ކޮންމެވެސް ސަބަބަކާއި ހުރެ އޭނައަށް ހީވީ ހަށިގަނޑުގެ ހަކަތަހުސްވެފައިވީ ހެންނެވެ. އާ އަދި ބީރައްޓެހި އިހުސާސެކެވެ. އާ ކަންތައް ތަޖުރިބާކުރުމަށް އަލްވާ ފަހަރެއްގައިވެސް ވަރުބަލިވެފައެއް ނެތަސް މިއަދު އަލުން ބޭރަށްދާން ޟަމީރު ދެކޮޅުހެދިއެވެ. އެހެންވެ އެނދަށް ވެއްޓިގަތުމަށްފަހު ފަންގިފިލާއަށް ބަލަން އޮވެވުނީއެވެ. ދެން ކުއްލިއަކަށް ކަމެއް ހަނދާންވުމާއެކު ފުންމައިގެން ތެދުވެ ދަބަސް ހުޅުވާލައިފިއެވެ. އަދި ސުފިޔާން އޭނައަށް ދިން އީދު ހަދިޔާނެގިއެވެ. އެއީ ހަގީގަތުގައި ރޯޒްކްލިފް ކުންފުނިން އެންމެނަށް އާއްމުކޮށް ދިން ހަދިޔާއެވެ. ހުރިހާ އެއްޗެއްގައިވީ ހަމަ އެއް ހަދިޔާތަކެވެ. އެކަމަކު މި ހަދިޔާ ލިބުނީ ސުފިޔާންގެ އަތުންނެވެ. ކޮންމެވެސް ސަބަބަކާއިހުރެ އޭނަގެ ހިތަށް އުފާވެރިކަމެއް ލިބުނެވެ. އޭނަ ހަދިޔާ ދަބަސް ހުޅުވާލައިފިއެވެ. ކެމެރާތަކާއި ފޮތްތަކުގެ ތެރޭގައި ކުޑަ ކަރުދާސްކޮޅެއް އޮތެވެ. އަވަސްވެފައިވާ ހިތަކާއިއެކު އޭނަ ކަރުދާސްކޮޅު ނިއުޅާލައިފިއެވެ.\n"އީދު މުބާރަކް އަލްވާ. ލަވްލީ ސީންގް ޔޫ..ސުފިޔާން"\nއެ ޖުމްލަކިޔުމާއެކު ދާދި އަވަހަށް އަލްވާގެ ތުންފަތަށް ހިނިތުންވުމެއް ވެރިވެއްޖެއެވެ. އެ ކަރުދާސްކޮޅަށް ނަޒަރު ހުއްޓާލައިގެން އޮވެ އެނދަށް ވެއްޓިގަތެވެ. ހާދަ ރީތި ލިޔުމެކެވެ. އެ އަކުރުތައް ހުރީ ބުނަން ނޭގޭފަދަ ފަށުވި އަދި ޝާހީކޮށެވެ. އާޝޯޚުވެ މޮޔަވާހާ ރީއްޗެއް ނޫންހެއްޔެވެ؟ އެއީ ކޮން އިރަކު ލިޔުނު އެއްޗެއް ބާވައެވެ. ހާދަ ލޯބި ޒުވާނެކެވެ. އަލްވާއަށް އެ ކަރުދާސްކޮޅުން ނަޒަރު ވަކިކުރުމެއްނެތި އޮވެވުނީ އެ މޮޔަ ހިނިތުންވުންވެސް ފިލުވައިލަން ނޭގިފައެވެ. ދެން ކުއްލިއަކަށް ރަކި ހިންޏަކަށްފަހު އެނބުރިލުމުން އެނދުން ވެއްޓުނީ ސީދާ އުއްޑުންނެވެ. ބާރު އަޑަކާއެކުގައެވެ. ވެއްޓުމާއެކު ހަމަ ބިމަށް އާދެވުނެވެ. އަދި ފާރުގައި ހުރި ގަޑިއަށް ބަލައިލިއިރު މެންދުރު ނަމާދުގެ ވަގުތު ފާއިތުވަނީކަން އެނގުނެވެ.\nސުފިޔާންގެ ނޯޓްކޮޅު ޑެސްކްގެ ވައްގަނޑުގައި ރީތިކޮށް ފޮރުވާފައި އޭނަ އަވަސްވެގަތީ ނަމާދަށެވެ. އޭނަ ހަނދާންވީ ނާކިއާ ބުނި ވާހަކަތަކެވެ. މިވަގުތީ މަންޒިލްގެ އެއްވެސް އެއްޗެއް އަބަދަށްޓަކާ ދެމިގެން ނުދާނެއެވެ. އަދި ﷲ ސުބުހާނަހޫ ވަތައާލާގެ މަތިން ހަދުމަ ނުކުރަންޏާ އުފާވެރިކަމެއްވެސް ދެމި ނޯންނާނެއެވެ. މަސައްކަތްކުރަން ޖެހެނީ އާޚިރަތްދުވަހަށްޓަކާ ކާމިޔާބު ހޯދުމަށެވެ. ހެއްދެވި ފަރާތަށް އަޅުކަން ކުރުމުގައި ފެއިލް ވެއްޖެއްޔާ ހަޔާތުގެ އެއްވެސް ކަމެއްގައި ބަރަކާތް ނުލައްވާނެއެވެ. ކާއިނާތުގައިވާ ކޮންމެ އެއްޗެއް އުފެއްދެވި ޚާލިގަކީ ހެއްދެވި ފަރާތެވެ.\nއަލްވާ ނަމާދުކުރުމަށްފަހު ހިމޭންކަމާއެކު ސުފިޔާންގެ މަންމައަށް ދުޢާކުރިއެވެ. އަދި ތިމާއަށް ރަގަޅު ހަޔާތެއް ދެއްވުމަށްވެސް އެދި ދެންނެވިއެވެ. އޭނައާއި ސުފިޔާން ގުޅެން ނެތިއްޔާ އޭނަ ގަބޫލުކުރާނީ އެއީ އޭނައަށް އެންމެ ރަގަޅަށް ދިމާވިގޮތެއް ކަމުގައެވެ. އެކަމާއި ހިތާމަކުރުމުގެ ބަދަލުގައި ހަޔާތުގެ ރާސްތާގައި ކުރިއަށް ދާނީއެވެ. އޭނަ މުސައްލާމަތިން ތެދުވާން އުޅެފައި އަނެއްކާ އިށީދެ ނާކިއާގެ ދަރިފުޅު ސަލާމަތުން ދުނިޔެއަށް އައުމަށް އެދިވެސް ދުޢާކުރިއެވެ. އެއަށްފަހު އަވަސްވެގަތީ އީދުގެ އުފާތަކުގައި އާއިލާއެކު ބައިވެރިވާން ދިޔުމަށެވެ.\nއަލްވާއަށް މޭރީ ފެނުނީ އެގޭގެ ފެންޑާގައި އަތްގަނޑުލީ ގޮނޑިއެއްގައި އެކަނިމާ އެކަނި އިންދައެވެ. މޭރީ ފެންދޭ ގަސްތައް ހުރީ ފަތްތައް ވެރި ހިކި އަނަރޫފަވެފައެވެ. އެގެއަށްވެސް މެމްބަރަކު މަދުވިކަން އިހުސާސްވެފައިވާ ފަދައެވެ. އެގެ ފެންނަނީ ފަޅުކޮށެވެ. އުފާވެރިކަމާއި އަލިކަމުން މަހުރޫމްވެ ބަނަވެފައެވެ. މާރިއާއަށްޓަކާ އަލްވާގެ ހިތް ހަމްދަރުދީއިން ފުރުނެވެ. ކުއްލިއަކަށް އެ ބަލި ދަރިފުޅު ދުނިޔެއާއި ވަކިވެގެން ދިޔުމަކީ ބޮޑު ހިތާމައެކެވެ. އޭނަގެ ފިރިމީހާވެސް ނިއުމޯނިއާ ޖެހި ނިޔާވީ ދާދި ފަހުންނެވެ. އަދި ދަރިފުޅު ވަކިވެގެން އެދިޔައީ އޭނަ ދުނިޔެއަށް އެކަނިކޮށްފައެވެ.\nބުނަން ވީ އެއްޗެއް ނޭގުނަސް އަލްވާ ގޮސް ގޮނޑި ކައިރީ ތަޅުންމަތީގައި އިށީދެ މޭރީގެ އަތުގައި ހިފެހެއްޓިއެވެ. އެވަރުންވެސް މޭރީ އޭނައާއި ދިމާލަށް ބަލައިނުލިއެވެ. އެނަޒަރުވަނީ މާ ދުރަށް ހުއްޓިފައެވެ. އަސަރެއްނެތެވެ. އެކަމަކު މޭރީ އޭނަގެ އިނގިލިތައް އަލްވާގެ އިނގިލިތަކާއި މަހައިލަމުން ބާރުކޮށްލިއެވެ. މަޑުމަޑުންނެވެ. އެކަނިއިނުމަކީ ހިތަށް ދަތިކަން ލިބޭނެކަމެކެވެ. އަދި އެވެސް އީދު ދުވަހުއެވެ. އެގޮތަަށްމީހެއްގެ ހިތްހަމަޖައްސައިދީ އެހީތެރިވެވުމުން އަލްވާގެ ހިތަށް އުފާވެރިކަން ލިބެއެވެ. މެހެކް ބުނާނީ މީހުންގެ ކަންތައްތަކަށް ވަންނަނީ ކަމުގައެވެ. އެކަމަކު އަލްވާއަށް މީހެއްގެ ތަދު އަދި ކަރުނަތަކަށް އަޅާ ނުލާ ނުދެވޭނެއެވެ. އެހީތެރިކަމަށް ބޭނުންވާ ކޮންމެ މީހަކަށް އެފަދަ އަތެއް ދިއްކޮށްލަން އަލްވާ ހުންނަނީ އަބަދު ތައްޔާރަށެވެ.\nއެތައް މިނިޓެއް ވޭތުވެގެން ދިޔަފަހުން އެންމެ ފަހުން މޭރީގެ ދޫ ހަރަކާތްކުރިއެވެ. އެ ސަރަހައްދުގެ ހިމޭންކަން ފުން ކަމުން ނޫންނަމަ މޭރީ ވައިއަޑަކުން ބުނެލި ޖުމްލަ އަލްވާއަށް ނީވުނީސްކަން ޔަގީނެވެ.\n"އެކުއްޖާ ދުވަސްކޮޅެއް ކުރިއާއި ހަމަޔަށް މުޅިން ރަގަޅަށް ހުރީ..."މޭރީ ގެ އަޑުގައި ހިތާމައާއި މޮޅިވެރިކަން ވިއެވެ."އެކުއްޖާ ހަމައެކަނި ބީރު ކުއްޖަކަށް ވިކަން. އެކަމަކު އެއްވެސް ކަހަލަ ބައްޔެއްގައި އުޅުނު ކުއްޖެއްނޫން. އެ ފިރިހެނުން އެކުއްޖާ މަރައިލީ. ޔަތީމު މިސްކީނު ކުދިންނަށް ފާރަލަމުން އަންނަ މީހުން............."\nއަލްވާގެ ބުރަކަށީގައި ފިނި ރާޅެއް ދުވެލިއެވެ. އަދި ލޯ އިންތިހާއަށް ބޮޑުވިއެވެ.


Ronaldo aai evvarah Benzema goal jahaifi! – adduLIVE\nLast Updated: July 21, 17:05\nރޮނާލްޑޯ އާ އެއްވަރަށް ބެންޒެމާ ގޯލް ޖަހައިފި!\nFeb 02, 2019, 19:52 މުޙައްމަދު އަދުހަމް\nޔުވެންޓަސްގެ ރޮނާލްޑޯ (ކ) އާއި ރެއާލްގެ ބެންޒެމާ (ވ) އެ ދެ ޓީމަށް ލީގުގައި ކުޅެނީ. --ފޮޓޯ: މާސާ\nރެއާލް މެޑްރިޑް ދޫކޮށްލުމަށްފަހު ކްރިސްޓިއާނޯ ރޮނާލްޑޯ މި ސީޒަނަށް ޔުވެންޓަސް އަށް ބަދަލުވުމުން އޭނާ ނެތްތަން ފޫބެއްދުމަށް އެ ޓީމުގެ ކަރީމް ބެންޒެމާ އާއި ގަރެތު ބޭލް ގިނަގުނަ މަސައްކަތްތަކެއް ކުރަންޖެހޭނެކަމަށާއި އެއީ ފަސޭހަކަމަކަށް ނުވާނެކަމަށް ގިނަ ބަޔަކު ދިޔައީ ބުނަމުންނެވެ.\nސީޒަން ފެށިގެން އައިއިރު ކަންތައްތައް ދިމާވީ ހަމަ ހީކުރިގޮތާއި އެއްގޮތަށެވެ. ރޮނާލްޑޯ ނެތްތަން ފޫބެއްދުމަށްޓަކައި ރެއާލަށް ރަނގަޅު ކުޅުންތެރިއެއް ނުހޯދުނުއިރު އެ ޓީމުގެ ކުރިއަށް ކުޅޭ ކުޅުންތެރިންގެ އިތުރުން އެހެން ކުޅުންތެރިންގެ ފަރާތުން ސީޒަނުގެ ކުރީ ބައިގައި ފެނިގެންދިޔައީ ވަރަށް އާދައިގެ ކުޅުމެކެވެ.\nއެ ޓީމުން ލީގުގެ ފުރަތަމަ 13 މެޗު ނިންމާލީ ތާވަލްގެ ހަވަނައިގައި އޮވެގެންނެވެ. ކުޅުނު 13 މެޗުގެ ތެރެއިން ފަސް މެޗުން ބަލިވިއިރު މޮޅުވެފައިވަނީ ހަ މެޗުންނެވެ. ފުރަތަމަ 13 މެޗުގައި 20 ގޯލް ކާމިޔާބުކުރިއިރު ބައިކޮޅަށް ވަނީ ގިނަ ގޯލްތަކެއް ވަދެފައެވެ. ނަމަވެސް އޭގެފަހުން ކުޅުނު 8 މެޗުގައި 14 ގޯލްޖަހާފައިވާއިރު މި ވަގުތު އެ ޓީމު އޮތީ ލީގުގެ ތިންވަނައިގައެވެ. މީގެއިތުރުން، އެ ޓީމުގެ ގިނަ ކުޅުންތެރިންނަށް އަނިޔާގެ ގިނަ މައްސަލަތަކެއް ދިމާވެފައިވާއިރު އެ ކުޅުންތެރިން އަނިޔާއިން ރަނގަޅުވެ ކުޅުމަށް އެނބުރި އައުމުން ކުރިއަށް އޮތް ތަނުގައި އެ ޓީމުގެ ކުޅުން މިހާރަށްވުރެ ރަނގަޅުވާނެކަމަށް ބެލެވެއެވެ.\nފަހަކަށް އައިސް ރަނގަޅު ކުޅުމެއް ދައްކަމުން އަންނަ އުމުރުން 31 އަހަރުގެ ބެންޒެމާ މި ވަގުތު ހުރީ ރަނގަޅު ފޯމެއްގައެވެ. އޭނާ ވަނީ ރެއާލަށް އެންމެ ފަހުން ކުޅުނު ތިން މެޗުގައި ފަސް ލަނޑުޖަހާފައެވެ. މީގެއިތުރުން، އޭނާ ވަނީ މި އަހަރު މިހާތަނަށް ކުޅުނު 8 މެޗުގައި ހަ ގޯލް ޖަހާފައެވެ. އެގޮތުން، އޭނާ ވަނީ ޔުވެންޓަސް އަށް ކުޅެމުން އަންނަ ރެއާލްގެ ކުރީގެ ކުޅުންތެރިޔާ ރޮނާލްޑޯ އާ އެއްވަރަށް މި ސީޒަނުގައި ހުރިހާ މުބާރާތެއްގައި މިހާތަނަށް ކުޅުނު 34 މެޗުގައި 17 ގޯލް ކާމިޔާބުކޮށްދީފައެވެ. ނަމަވެސް، ރޮނާލްޑޯ މިއަދަދަށް ގޯލްޖަހާފައިވަނީ 29 މެޗުންނެވެ.\nސްޕެނިޝް ލީގުގައި އެސްޕަންޔޯލް އާ ދެކޮޅަށް ރެއާލް ކުޅުނު މެޗުގެ ތެރެއިން. މި މެޗުގައި ބެންޒެމާ ވަނީ ދެލަނޑުޖަހާފައިި. –ފޮޓޯ: ލަލީގާ\nމި ދެ ކުޅުންތެރިން ނިމިދިޔަ ސީޒަނުގައި މި ހިސާބަށް އައިއިރު ގޯލްޖެހި އަދަދަށް ބަލާއިރު ރޮނާލްޑޯ 20 ގޯލް ޖެހިއިރު ބެންޒެމާ އަށް ކާމިޔާބުކުރެވުނީ އެންމެ ހަ ގޯލެވެ. ނަމަވެސް، ކުރީ ސީޒަނާއި ހިލާފަށް މި ސީޒަނުގައި ބެންޒެމާގެ ކުޅުން ކުރިއަށްވުރެ ވަނީ ރަނގަޅުކޮށްފައެވެ. އެގޮތުން، މި ސީޒަނުގައި މި ދެ ކުޅުންތެރިންވެސް މިހާތަނަށް އެއްވަރަކަށް ގޯލްޖަހާފައިވާއިރު ބެންޒެމާ ކާމިޔާބުކޮށްފައިވާ ހުރިހާ ގޯލެއްވެސް ޖަހާފައިވަނީ އިދިކޮޅު ޓީމުގެ ޕެނަލްޓީއޭރިޔާ ތެރެއިންނެވެ.\nމީގެކުރީން، ރެއާލަށް ކުޅޭ ގިނަ މެޗުތަކުގައި ރަނގަޅު ކުޅުމެއް ދެއްކިނަމަވެސް ލަނޑުޖެހުމަށް ލިބޭ ފުރުޞަތުތައް ނިންމާނުލެވި ރޮނާލްޑޯ އާ އެއްވަރަކަށް ނުވަތަ ކައިރި ކުރާވަރަށްވެސް ބެންޒެމާ އަށް ގޯލް ނުޖެހޭތީވެ ގިނަ ބައެއްގެ ފާޑުކިއުންތައް ދިޔައީ އޭނާ އަށް އަމާޒުވަމުންނެވެ.\nއެއާ ހިލާފަށް މި ސީޒަނުގައި ފަހަކަށް އައިސް އޭނާގެ ފަރާތުން ރަނގަޅު ކުޅުމެއް ދައްކަމުން އަންނައިރު އޭނާ ވަނީ އެ ޓީމަށް އެންމެ ފަހުން ކުޅުނު މެޗުތަކުގައި ކާމިޔާބުކުރި ގޯލްތަކަށްފަހު ރެއާލްގެ ތާރީޚުގައި އެންމެ ގިނަ ލަނޑުޖެހި ކުޅުންތެރިންގެ ލިސްޓުގެ ހަވަނައިގައި އޮތް ހޫގޯ ސަންޗޭޒް ފަހަތަށް ޖައްސާލުމަށްފަހު 209 ގޯލާއެކު ހަމަޖެހިލައިފައެވެ.\nމި ސީޒަނުގައި ލަލީގާގައި ކުޅޭ ކުޅުންތެރިންގެ ތެރެއިން ބެންޒެމާ އަށް ވުރެ ގިނައިން މިހާތަނަށް ގޯލް ޖަހާފައިވަނީ ބާސެލޯނާގެ ލިއޮނަލް މެސީ އެކަންޏެވެ. މެސީ 27 ގޯލް ޖަހާފައިވާއިރު ބެންޒެމާ އާ އެންމެކައިރިން ވާދަކުރަނީ ސެވިއްޔާގެ ފޯވާޑް ވިސާމް ބެން ޔެޑާ އާއި ބާސެލޯނާގެ ލުއިސް ސުއަރޭޒްގެ އިތުރުން އެތުލެޓިކޯ މެޑްރިޑަށް ކުޅެމުން އަންނަ އެންޓޮއިން ގްރީޒްމަން އެވެ. މި ތިން ކުޅުންތެރިންވެސް ކާމިޔާބުކޮށްފައިވަނީ 16 ގޯލެވެ.


ބޭރުން ގެންނަ ހާފިޒުންގެ ކަންކަން ބަލަން ކޮމެޓީއެއް – Dhen.mv\nބޭރުން ގެންނަ ހާފިޒުންގެ ކަންކަން ބަލަން ކޮމެޓީއެއް\nJanuary 5, 2020 - 10:27 pm\nއަންނަ ރޯދަ މަހު ރާއްޖޭގެ މިސްކިތްތަކުގައި އިމާމުވެ ތާރާވީހު ނަމާދު ކުރަން ބޭރުން ގެންނަ ހާފިޒުންނަކީ ދިނީ އެއްބައިވަންތަ ކަމަށް ތަބާވާ ރަނގަޅު ބައެއްތޯ ދެނެގަތުމަށް ނޭޝަނަލް ކައުންޓާ ޓެރަރިޒަމް ކޮމެޓީގައި މަޝްވަރާކޮށް އެކަމަށް ކޮމެޓީއެއް އެކުލަވާލައިފި އެވެ.\nކައުންޓާ ޓެރަރިޒަމް ސެންޓަރުން ބުނީ ރޯދަ މަހަށް ބޭރުން ގެންނަ ހާފިޒުންގެ ކަންކަމަށް ދުރާލާ ތައްޔާރުވުމަށާއި އެކަމުގެ އުސޫލު ހަރުދަނާ ކުރަން މިއަދު ބައްދަލުވުމެއް ބާއްވާ މަޝްވަރާކޮށްފައިވާ ކަމަށެވެ.\nކައުންޓާ ޓެރަރިޒަމް ސެންޓަރުން މައުލޫމާތުދޭ ގޮތުގައި އެ ބައްދަލުވުމުގައި ރާއްޖެއަށް ގެނެވޭ ހާފިޒުންނަކީ، "ކަމަށް އެކަށީގެންވާ، ރާއްޖޭގަ އޮންނަ ދީނީ އެއްބައިވަންތަ ކަމުގެ އުޞޫލުތަކަށް ތަބާވާ، ރަނގަޅު ބައެއްތޯ" ދެނެގަތުމާ ބެހޭގޮތުން މަޝްވަރާކުރެވުނު ކަމަށެވެ.\nއެ ސެންޓަރުން މައުލޫމާތުދޭ ގޮތުގައި ރާއްޖެއިން ބޭރުން ގެނެވޭ ހާފިޒުންގެ ކަންކަން ހަރުދަނާ ގޮތެއްގައި ކުރުމަށްޓަކައި ދައުލަތުގެ ކަމާބެގޭ މުއައްސަސާތަކުގެ މައްޗަށް އެކުލެވޭ ސަބް-ކޮމިޓީއެއް ކަނޑައަޅާފައިވާ ކަމަށެވެ. އެކޮމިޓީގައި ހިމެނެނީ އިސްލާމިކް މިނިސްޓްރީއާ ހޯމް މިނިސްޓްރީއާ ފޮރިން މިނިސްޓްރީ އަދި އެމްއެންޑީއެފް އަދި ފުލުހުންނެވެ. މީގެއިތުރުން މޯލްޑިވްސް އިމިގްރޭޝަން އަދި ނޭޝަނަލް ކައުންޓާ ޓެރެރިޒަމް ސެންޓަރު ހިމެނެއެވެ.\nކައުންޓާ ޓެރަރިޒަމް ސެންޓަރުން ބުނީ އަލަށް އެކުލަވައިލެވޭ އުސޫލުގައި ސަރުކާރުގެ ތަންފީޒީ އިދާރާތަކުގެ ދައުރު ފުޅާކުރުމާއި ސިޓީ ކައުންސިލްތަކާއި، އަތޮޅު އަދި ރަށު ކައުންސިލްތަކުގެ ދައުރު ފުޅާކޮށް، ބޭރުން ގެނެވޭ ހާފިޒުން ބެލެހެއްޓޭނެ އުސޫލަކާމެދުގައި މަޝްވަރާކުރެވުނު ކަމަށެވެ. މީގެ އިތުރުން ރާއްޖޭގައި ތިއްބެވި ހާފިޒުންނަށް އިމާވުވެ ތަރާވީހު ނަމާދު ކުރެވޭނެ ފުރުސަތު އިތުރުކޮށް އެ ހާފިޒުން ބޭނުންކުރެވޭނެ ގޮތްތަކާމެދު ވެސް އެ ބައްދަލުވުމުގައި މަޝްވަރާ ކުރެވުނު ކަމަށެވެ.


Qavaaidha khilaafah ulhunu bidheysee aku maru vefai ohvvaa fenihjje\nޤަވާއިދާ ޚިލާފަށް އުޅޭ ބިދޭސީން\nއޭނާ ހުން އައިސްގެން އުޅޭތާ ދެ ދުވަސް ވެއްޖެ\nކ. މާލެ | 27 މެއި 2019 | ހޯމަ 10:50 | 20,250\nރ ދުވާފަރު - ރާއްޖެ އެމްވީ\nރ. ދުވާފަރުގައި ޤަވާއިދާ ޚިލާފަށް މަސައްކަތް ކުރަމުން ދިޔަ ބަނގްލަދޭޝް ރައްޔިތަކު މަރުވެފައި އޮއްވާ ފެނިއްޖެއެވެ.\nއެކަމާ ގުޅޭ ގޮތުން "ރާއްޖެއެމްވީ" އަށް މައުލޫމާތު ދެއްވަމުން ދުވާފަރު ކައުންސިލުގެ މެމްބަރު މުހައްމަދު ޖަމީލް ވިދާޅުވީ، އޭނާ މަރުވެފައި އޮއްވާ ފެނުނު ކަމުގެ ޚަބަރު ކައުންސިލަށް ލިބިފައިވަނީ އާދިއްތަ ދުވަހު ހެނދުނުގެ ވަގުތެއްގައި ކަމަށާއި، އޭނާ މަސައްކަތް ކުރަމުން ދިޔައީ ޤަވާއިދާ ޚިލާފަށް ކަމަށް ކައުންސިލަށް ވެސް އެނގިފައި ނުވާ ކަމަށެވެ. އެގޮތުން އޭނާ މަސައްކަތް ކުރަމުންދިޔައީ ކޮންސްޓްރަކްޝަން ކުންފުންޏެއްގައި ކަމަށާއި، އެ އޭނާއަކީ އެ ކުންފުނީގައި އިސްކޮށް އުޅޭ އެހެން ބިދޭސީއަކު ގެނައި މީހެއް ކަމަށް ވެސް ޖަމީލް ވިދާޅުވިއެވެ.\nއޭގެ އިތުރުން، މަރުވި ބަނގްލަދޭޝް މީހާ ހުން އައިސް މޭގަރިއްސާތީ އުޅޭތާ ދެ ދުވަސް ވެފައިވާ ކަމަށާއި، ނަމަވެސް ޑޮކްޓަރަށް ދެއްކުމަށް ދެކޮޅު ހަދާފައިވާ ކަމަށް ވެސް އޭނާ ވިދާޅުވިއެވެ. އަދި ފަހުން ޑޮކްޓަރަށް ދެއްކުމަށް އެއްބަސްވި ކަމަށާއި، މަރުވެފައިވަނީ އަރާމުކޮށްލުމަށް ފަހު ޑޮކްޓަރަށް ދެއްކުމަށް ދާނެ ކަމަށް ބުނެފައިވަނިކޮށް ކަމަށް އޭނާއާ އެކު ގޭގައި އުޅުނު ބިދޭސީން ވަނީ ބުނެފައެވެ.\nއެ މައްސަލަ ފުލުހުން ވެސް ތަޙުޤީޤު ކުރަމުންދާއިރު، އާދިއްތަ ދުވަހުގެ ހަވީރުގެ ވަގުތެއްގައި އޭނާގެ ހަށިގަނޑު ވަނީ މާލެ ގެނެސްފައެވެ.\nޤަވާއިދާ ޚިލާފަށް އުޅޭ ބިދޭސީން ރަށްރަށުގައި ގިނަ އަދަދަކަށް އުޅޭ ކަމުގެ ޝަކުވާތަށް ގިނަވެފައިވާއިރު، އެކަމާ ގުޅޭ ގޮތުން ޖަމީލް ވިދާޅުވީ، ޤަވާއިދާ ޚިލާފަށް އުޅޭ ބިދޭސީންގެ މައްސަލަ ބެލުމާއި އެފަދަ މީހުން ފޮނުވާލުމުގެ މަސައްކަތް ކުރިން ކުރީ އަތޮޅު ކައުންސިލުން ކަމަށާއި، ނަމަވެސް އެކަމަށް ކައުންސިލުން ވަރަށް ބޮޑު ޚަރަދެއް ކުރަން ޖެހޭ ކަމަށެވެ. އަދި ކައުންސިލުގެ ބަޖެޓުން އެކަން ކުރަން ދަތިވާ ކަމަށާއި، ނަމަވެސް އެ މަސައްކަތް އަލުން ފެށުމުގެ މަޝްވަރާތަށް ސަރުކާރާ އެކު ކުރަމުންދާ ކަމަށް ވެސް އޭނާ ވިދާޅުވިއެވެ.\nރާއްޖޭގައި 1،44,607 ބިދޭސީން އުޅެއެވެ. އޭގެ ތެރޭގައި ގަވައިދާ ޚިލާފަށް އުޅޭ 63،000 ބިދޭސީން ރާއްޖޭގައި މިވަގުތު ތިބި ކަމަށް އިމިގްރޭޝަނުން ވަނީ ބުނެފައެވެ.


SunOnline: Kasrathaa eku araa irun dhivehinge aadhathah dhulhaheyo dhiriulhumakah!\nކަސްރަތާއެކު އަރާ އިރުން ދިވެހީންގެ އާދަތައް ދުޅަހެޔޮ ދިރިއުޅުމަކަށް!\nމުޙައްމަދު ނާއިލް ހަފީޒް 14 Sep 2021, 07:09\nސެޕްޓެމްބަރު، 14، 2021: މާލޭ އެކުވެނި ދުވާ ޓްރެކް -- ސަންފޮޓޯ/ ފަޔާޒު މޫސާ\nދުޅަހެޔޮ ދިރިއުޅުމެއް އުޅުމަކީ ކޮންމެ މީހަކު ވެސް ބޭނުންވާނެ ކަމެކެވެ. އެގޮތުން ބަލިތަކުން ރާއްކާތެރި، ރީތި ހަށިގަނޑެއްގެ ވެރިއަކަށްވުމަކީ ކޮންމެ މީހަކު ވެސް ދެކޭނެ ހުވަފެނެކެވެ.\nދިވެހިންގެ ދިރިއުޅުމުގެ އާދަތައް ވެސް މިއަދު މިސްރާބު ޖަހާފައިވަނީ އެ ފަދަ ދުޅަހެޔޮ، ހަށިހެޔޮ ދިރިއުޅުމެއް ހޯދުމާ ދިމާއަށެވެ. އިރު އަރައިގެން އަންނަ ވަގުތު މާލެ ތެރެއިން ފެންނަ މަންޒަރުން މިކަން ވަރަށް ރަނގަޅަށް ހާމަވެގެންދެއެވެ.\nހެނދުނު މަގުތަކަށް ނިކުމެ ބަލައިލާއިރު ފެނިގެންދަނީ އެކި އުމުރުފުރައިގެ މީހުން ކަސްރަތަށް ނިކުމެ އުޅޭ މަންޒަރެވެ. ކުޑަކުދިންނާއި ބޮޑެތި މީހުންގެ އިތުރުން ދޮށީ އުމުރުގެ މީހުން ވެސް ކަސްރަތަށް ނިކުމެ އުޅޭ މަންޒަރެވެ.\nއުސްފަސްގަނޑުގައި ޔޯގާ ކްލާސްތައް ކުރިއަށް ދާއިރު ފަތާ ޓްރެކްގައި ކުޑަކުދިންނަށް ހާއްސަކޮށް ފެތުމުގެ ކުލާސްތަކާއި އެކި އުމުރުގެ މީހުންނަށް ހާއްސަ މޫދު ކަސްރަތު ކުލާސްތައް ކުރިއަށް ގެންދެއެވެ.\n"ދައްތަ ހަމަ ކޮންމެ ދުވަހަކު ވެސް ނިކުންނަ ގަޑި މިއީ، އަސްލު މިގޮތަށް ކަސްރަތުގެ ތެރެއިން ދުވަސް ފެށިގެން ދިޔައީމަ ވަރަށް ބޮޑު ހިތްހަމަ ޖެހުމެއް ލިބޭ. ހަށިގަނޑަށް ދުޅަހެޔޮކަމުގެ އިހްސާސްކުރެވޭ، ވަަރަށް އުފާވޭ. ދެން އެކުވެރިންނާ ވެސް މިހެން އުޅޭ އިރު ބައްދަލުވޭ،" ކަސްރަތަށް ނިކުމެ އުޅުނު ދޮށީ އުމުރުގެ މީހަކު ބުންޏެވެ.\nކޮވިޑް-19 އާއެކު އެންމެ ގިނަ ބަޔަކަށް ކުރިމަތިވި ގޮންޖެހުމަކީ ލޮކްޑައުނެއްގެ ތެރޭގައި ގޭގެ ހަތަރު ފާރުގެ ތެރޭ މުޅި ދުވަސް ގުނަން ޖެހުމެވެ. އެއާއެކު އެތައް ބަޔަަަކަށް ސިއްހީ ގޮތުން އެތައް ގެއްލުމެއް ކުރިމަތިވުމަށް މަގުފަހިވެގެން ދިޔައެވެ.\nހުންނަންވާ މިންވަރަށްވުރެ ބަރުދަން އިތުރުވެ އެތައް ބަޔަކު އެކަމުގެ ވާހަކަ ސޯޝަލް މީޑިއާގައި ވެސް ދިޔައީ ހިއްސާކުރަމުންނެވެ.\nއެއާއެކު ލޮކްޑައުނާއި ކާފިއުއަށް ދިން ލުއިތަކާއެކު ކަސްރަތަށް ގިނަ ބަޔަކު ނިކުންނަން ފެށިއެވެ. ހެނދުނު ކަސްރަތު ކުރާ މީހުންނާއި ރޭގަނޑު ކަސްރަތަށް ނިކުންނަ މީހުންގެ އަަދަދުތައް ވެސް ދުވަހަކަށް ވުރެ ދުވަހެއް އިތުރުވަމުން ދިޔަކަން ފެންނަ މަންޒަރުތަކުން ސާފުވެގެން ދެއެވެ.\nރަސްފަންނު ސަރަހައްދު -- ސަން ފޮޓޯ/ އަހުމަދު އަވްޝަން އިލްޔާސް\nއެހެންކަމުން މިއީ ދިވެހިންގެ ދިރިއުޅުމުގެ އާދަތަކަށް އައި ހެޔޮ ބަދަލެކެވެ. އިތުރަށް ހޭލުންތެރިވެ ދުޅަހެޔޮ ސިއްހަތަކަށް މަސައްކަތްކުރާކަން ހާމަވާ ކަމެކެވެ. ކަސްރަތާއެކު އަރާ އިރުން ދުޅަހެޔޮކަމަށް މިސްރާބު ޖަހާފައިވާކަން ދޭހަކޮށްދޭ ކަމެކެވެ.


މި މަހުގެ 19 ގައި ރަސްފަރި ފަރަށް އުރުނު ކާގޯ ބޯޓު “ނާވިއޮސް އާމަލިސް” ފުން ކޮށްފި އެވެ. މި ބޯޓު ފުން ކުރީ 150 އާއި 50 ޓަނުގެ ދެ ޓަގު ބޯޓު ރާއްޖެ ގެނެސް ބޭނުން ކޮށްގެނެވެ. ބޯޓު ފުން ކުރުމަށާއި ބޯޓު ފުންކުރާއިރު އެ ސަރަހައްދުގެ ވެއްޓަށް ލިބިދާނެ ގެއްލުން ކުޑަކުރުމަށް ބޭނުންވާނެ ވަސީލަތްތައް ދުބާއީއާއި މޮރިޝަސް އިން ހޯދި އެވެ.


ޚަބަރު | Adhaalath Party\nHome / ޚަބަރު\tލޯކަލް ކައުންސިލްތަކުގެ އިންތިޚާބު 2017 ގައި ޢަދާލަތު ޕާޓީގެ ޓިކެޓުގައި ކުރިމަތިލުމުގެ ފުރުޞަތު ހުޅުވާލައިފި\n11 އޮކްޓޯބަރ 2016\t14 ޖެނުއަރީ 2017 ގައި ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބުގައި ޢަދާލަތު ޕާޓީގެ ޓިކެޓުގައި ކުރިމަތިލާން ބޭނުންވާ ފަރާތްތަކަށް އެ ފުރުޞަތު ޢަދާލަތު ޕާޓީން ހުޅުވާލައިފިއެވެ. ޢަދާލަތު ޕާޓީގެ ޓިކެޓު ހޯދުމަށްޓަކައި ފޯމު […]\n2017 ވަނަ އަހަރުގެ ލޯކަލް ކައުންސިލް އިންތިޚާބުގައި ޢަދާލަތުޕާޓީއިން ވާދަ ކުރާނެ ގޮނޑިތައް އިޢުލާނު ކުރުން\n6 އޮކްޓޯބަރ 2016\tDownload PDF\nވީޑިއޯ: ޢަދާލަތު ޕާޓީގެ ނައިބު ރައީސް ބޭއްވި ނޫސްވެރިންގެ ބައްދަލުވުން\n10 ނޮވެމްބަރު 2015\tރައްޔިތުންގެ މަޖިލީހުގެ ޤަވާޢިދުގެ 71 ވަނަ މާއްދާއަށް ގެނައި އިސްލާޙު ކުށްވެރިކުރުން.\n13 އޮގަސްޓް 2015\tނޫސްބަޔާން ރައްޔިތުންގެ މަޖިލީހުގެ ޤަވާޢިދުގެ 71 ވަނަ މާއްދާއަށް ގެނައި އިސްލާޙު ކުށްވެރިކުރުން. الحمد لله رب العالمين، والصلاة والسلام على نبينا محمد وعلى آله وأصحابه أجمعين، ومن تبعهم […]\n13 އޮގަސްޓް 2015\tނޫސްބަޔާން ޢަދާލަތު ޕާޓީގެ ރައީސް ނުޙައްޤުން ހައްޔަރުގައި ހުންނަތާ 100 ދުވަސްވުމާއި ގުޅޭ الحمد لله رب العالمين، والصلاة والسلام على نبينا محمد وعلى آله وأصحابه أجمعين، […]\nދިވެހިރާއްޖޭގެ ބިން ބޭރުގެ ފަރާތްތަކަށް މިލްކުކުރެވޭގޮތަށް ޤާނޫނު އަސާސީއަށް ގެނައި ބަދަލާ ގުޅޭ\n23 ޖުލައި 2015\tނަންބަރު: AP/PR/2015/16 ނޫސްބަޔާން ދިވެހިރާއްޖޭގެ ބިން ބޭރުގެ ފަރާތްތަކަށް މިލްކުކުރެވޭގޮތަށް ޤާނޫނު އަސާސީއަށް ގެނައި ބަދަލާ ގުޅޭ الحمد لله رب العالمين، والصلاة والسلام على نبينا محمد وعلى آله وأصحابه […]\nޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲގެ ސިއްޙީ ޙާލަތާ ގުޅޭ\n21 ޖޫން 2015\tޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ ޖަލުގައި ބަންދުކުރެވިފައިވާ ޙާލަތުގެ ސަބަބުން ވަރަށް ގިނަ ސިއްޙީ މައްސަލަތަކާ އެމަނިކުފާނު ދަނީ ކުރިމަތިލައްވަމުންނެވެ. ފަޟީލަތުއްޝައިޚް ޢިމްރާން ޢަބްދުﷲ އަކީ ހަކުރު ބައްޔާއި ލޭގެ ޕްރެޝަރ […]\n19 ޖޫން 2015\tސަރުކާރުން ހިންގަމުންއަންނަ ސިޔާސަތުތަކާއި އަޅަމުންއަންނަ ފިޔަވަޅުތަކުގެ ސަބަބުން ދިވެހިރާއްޖޭގެ ސިޔާސީ ވެށީގައި އުފެދިފައިވާ ކަންބޮޑުވުންތަކާއި ނުތަނަވަސްކަން ޙައްލުކޮށް ރައްޔިތުނަށް މަންފާހުރި މަގަކުން ޤައުމުގެ ކަންކަން ކުރިޔަށްގެންދިޔުމަށްޓަކައި ވާދަވެރި ސިޔާސީ ޕާޓީތަކާއެކު މަޝްވަރާގެ މޭޒަށް […]\nPress Release: The politically motivated prosecution of the president of Adhaalath Party on Terrorism Charges.\n5 ޖޫން 2015\tDownload PDF\n2 ޖޫން 2015\tޢަދާލަތު ޕާޓީގެ ރައީސްގެ މައްޗަށް ޓެރަރިޒަމްގެ ދަޢްވާއުފުލުމާ ބެހޭ الحمد لله رب العالمين، والصلاة والسلام على نبينا محمد وعلى آله وأصحابه أجمعين، ومن تبعهم بإحسان إلى […]


Iguthisaadhu alun araasthu kurumah dhe aharu nagaane: Raees\nޅ. މަދިރިގުރައިދޫގައި ހިންގަމުން އަންނަ ހަތަރު ތަރީގެ ޕާމް ބީޗް ރިސޯޓް\nކޮވިޑާ ދެކޮޅަށް މިހާރު ކުރަމުން އަންނަ މަސައްކަތްތަކުގެ ދުވެލި ހުރި ގޮތަށް ބަލާއިރު އިގްތިސާދު އަލުން އާރާސްތު ކުރުމަށް، އެއް އަހަރާއި ދެ އަހަރާ ދެމެދުގެ މުއްދަތެއް ނަގާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nރައްޔިތުންގެ މަޖިލީސް މިއަހަރަށް ހުޅުވުމަށް ބޭއްވި ޖަލްސާގައި އިއްވެވި ރިޔާސީ ބަޔާނުގައި ރައީސް ސޯލިހް ވިދާޅުވީ ދިވެހި އިގްތިސާދު އަލުން އާރާސްތު ކުރުމަށް ދެ އަހަރެއްހާ ދުވަހުގެ މުއްދަތެއް ހޭދަވާނެ ކަމަށް ބެލެވޭ ނަމަވެސް ވީއެންމެ އަވަހަކަށް ކުރީގެ ހާލަތަށް އެނބުރި ދިއުމަށްޓަކައި އިގްތިސާދީ ހަރަކާތްތައް އެތައް ގުނައަކަށް އިތުރު ކުރުމަށް، ސަރުކާރުން މަސައްކަތް ފަށާފައިވާ ކަމަށެވެ.\n"...އަދި މިހާރު ތަރައްގީ ކުރަމުން އަންނަ ރިސޯޓްތަކާއެކު މިއަހަރުގެ ތެރޭގައި ޖުމްލަ 18 ރިސޯޓެއް މުޅިން އަލަށް ހުޅުވި 5062 އެނދު މާކެޓަށް ނެރެވޭނެ ކަމަށް އަންދާޒާ ކުރެވޭ. އެހެންކަމުން، ފަތުރުވެރިކަމުގެ ދާއިރާއިން އެކަނިވެސް އިތުރު 9000 ވަޒީފާ މިއަހަރުގެ ތެރޭގައި އުފެދޭނެ ކަމަށް ލަފާކުރެވޭ،" ރައީސް ވިދާޅުވިއެވެ.\nވިޔަފާރިތައް ސަލާމަތް ކުރުމަށް ބޮޑު އެހީއެއް\nރައީސްގެ ރިޔާސީ ބަޔާނުގައި ވަނީ ކޮވިޑްގެ ސަބަބުން ހުއްޓުނު ވިޔަފާރިތައް ސަލާމަތް ކުރުމަށް ސަރުކާރުން ހާއްސަ އިސްކަމެއް ދީ އެހީތެރިކަން ފޯރުކޮށްދީފައިވާ ކަމަށް ވިދާޅުވެފައެވެ.\nއެ ގޮތުން ސަރުކާރުގެ ރިލީފް ޕެކޭޖްގެ ތެރެއިން ކުދި އަދި މެދުފަންތީގެ ވިޔަފާރިތަކަށާ އަމިއްލަ މަސައްކަތްކުރާ މީހުންގެ އިތުރުން ދިވެހިންގެ ވަޒީފާތައް ރައްކާތެރިކުރުމަށް ޝަރުތުކޮށް ބޮޑެތި ވިޔަފާރިތައްވެސް ހިމެނޭ ގޮތަށް 1 ބިލިއަނަށްވުރެ ގިނަ ރުފިޔާގެ ލޯނު ދޫކޮށްފައިވާ ކަމަށް ވިދާޅުވިއެވެ. އަދި ޓޫރިޒަމަށް ދޫކޮށްފައި ހުރި ބިންތަކާއި ރަށްތަކުގެ ބިމުކުލި ދެއްކުން ވެސް ހަ މަސްދުވަސް ފަސްކޮށްދީފައިވާ ކަމަށް ވިދާޅުވިއެވެ.\n"ރާއްޖޭގެ އިގްތިސާދީ ހަރަކާތްތަކުގެ ތެރެއިން ކޮންސްޓްރަކްޝަން ދާއިރާއަށް ވެސް ކޮވިޑްގެ ދަތިކަމުގެ ތެރޭގައި ފޫނުބެއްދޭ ވަރުގެ ބޮޑެތި ގެއްލުންތަކެއް ލިބުނު. މިއީވެސް ވަރަށް ގިނަ ބަޔަކު ހިއްސާވާ އަދި ވަރަށް ގިނަ ބައެއްގެ އާމްދަނީއާ ގުޅިފައިވާ ދާއިރާއަކަށް ވާތީ ކޮވިޑްގެ ތެރޭގައި ލިބުނު ގެއްލުންތަކުން އަރައިގަތުމަށް މިދިޔަ އަހަރުން ފެށިގެން މި އަހަރުގެ މިހާތަނަށް ކޮންސްޓްރަކްޝަން ދާއިރާގެ 240 ފަރާތަކަށް 95 މިލިއަން ރުފިޔާގެ ލޯނު ދޫކޮށްފައިވާނެ,"\nރިސޯޓެއްގައި މަސައްކަތް ކުރާ މުވައްޒިފުންތަކެއް: ކޮވިޑުން އެންމެ ބޮޑު އަސަރެއް ކުރީ އެ ދާއިރާއަށް --\nރައީސް ވިދާޅުވީ ސަރުކާރުން އެޅި ފިޔަވަޅުތަކުގެ ސަބަބުން ދިވެހިންގެ އެތައް ވަޒީފާއެއް ސަލާމަތް ކުރެވުނު ކަމަށާ ކުދި އަދި ބޮޑެތި ވިޔަފާރިތައް ބަނގުރޫޓުނުވެ ހިންދެމިލާނެ ފުރުސަތު ލިބުނު ކަމަށެވެ. އަދި އާއިލާތަކާއި ގޭބީސީތަކަށް ރައްކާތެރިކަން ލިބިގެން ކަމަށް ވިދާޅުވިއެވެ.\n"އެ ހާލަތުން އަރައިގަތުމަށް، ގޭގައި ކޭކު އަޅާ މީހާއިން ފެށިގެން ރެސްޓޯރެންޓް ހިންގާ މީހުންނާ ހަމައަށްވެސް ދިވެހި މަސައްކަތްތެރިން ކުރި ބުރަ މަސައްކަތާއި ދެއްކި ހިތްވަރު އަޅުގަނޑުމެންނަށް ފެނުނު. އަޅުގަނޑުމެންގެ ވިސްނުމަކަށްވީ މި ވިޔަފާރިތައް ހަލާކުނުވެ ހިފަހައްޓައިދިނުން. ވަޒީފާއަށް އަސަރުކުރި މީހުންނަށް ހާލުގައި ނުޖެހި ދިރިއުޅުމުގެ ކަންކަން ހަމަޖެއްސޭނެ ގޮތެއް ހޯދައިދިނުން. އާއިލާތަކަށް އިޖްތިމާއީ ރައްކާތެރިކަން ކަށަވަރު ކޮށްދިނުން،"\nކޮވިޑް-19ގެ ސަބަބުން ވަޒީފާ ގެއްލުނު މީހުންނަށް އާމްދަނީގެ އެހީތެރިކަން ފޯރުކޮށްދިނުމުގެ ގޮތުން، މިދިޔަ ޑިސެންބަރު މަހުގެ ނިޔަލަށް، 17147 މީހަކަށް، 221 މިލިއަނަށް ވުރެ ގިނަ ރުފިޔާ ދީފައިވާ ކަމަށްވެސް ރައީސް ވިދާޅުވިއެވެ. އަދި މިއަހަރުގެ ތެރޭގައިވެސް، ކުދި އަދި މެދު ފަންތީގެ ވިޔަފާރިތަކަށް ލޯން ދޫކުރުމަށް ސަރުކާރުން ނިންމާފައި. އެކަމަށްޓަކައި މިއަހަރުގެ ބަޖެޓްގައި 400 މިލިއަން ރުފިޔާ ކަނޑައަޅާފައި ވާ ކަމަށް ވިދާޅުވިއެވެ.\nރިޔާސީ ބަޔާނުގައި ކޮވިޑްގެ ސަބަބުން ރާއްޖެ ނާދެވި، 15 ގައުމެއްގައި ތިބި ދިވެހިންގެ ތެރެއިން 2421 ދިވެހިން އަނބުރާ ރާއްޖެ ގެނެސް ދީފައިވާ ކަމަށްވެސް ރައީސް ފާހަގަ ކުރެއްވިއެވެ. އަދި ހައުސިން ލޯންތަކަށް ލުއި ދީ މަތީ ތައުލީމަށް ދޫކޮށްފައި ހުރި ލޯނުތައް ދައްކަންޖެހޭ މުއްދަތުވެސް ފަސްކޮށްދީފައިވާ ކަމަށް ވިދާޅުވިއެވެ.\nމީގެ އިތުރުން ކަރަންޓާއި ފެން ބިލުތަކުން 117 މިލިއަން ރުފިޔާއަށް ވުރެ ބޮޑު އަދަދެއް ކަނޑައިލަދިނުމަކީ މި ހާލަތުގައި ސަރުކާރަށް ވެދެވުނު ބޮޑު އެހީތެރިކަމެއް ކަމަށް ވިދާޅުވިއެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ރިޔާސީ ބަޔާން + އިގްތިސޯދު


ސުންނަތް ހިނެއިންތައް އަދި ހިނައިގަތުން ވާޖިބުވާ މީހާގެ މައްޗަށް ބިނާވާ ޙުކުމްތައް – DhiSalafiyyah\nސުންނަތް ހިނެއިންތައް އަދި ހިނައިގަތުން ވާޖިބުވާ މީހާގެ މައްޗަށް ބިނާވާ ޙުކުމްތައް\n16/08/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nވާޖިބު ހިނެއިންތައް ބަޔާންވެހިނގައްޖެއެވެ. ސުންނަތްވެގެންވާ ނުވަތަ މުސްތަޙައްބު ވެގެންވާ ހިނެއިންތަކަކީ:\n1- ޖިމާޢުވާ ކޮންމެ ވަޤުތެއްގައި ހިނައިގަތުން: އެއީ އަބޫ ރާފިޢު ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘުގެ ސަބަބުންނެވެ. ރާފިޢު ރަޟިޔަﷲ ޢަންހު ވިދާޅުވިއެވެ. كَانَ ذَاتَ لَيْلَةٍ يَغْتَسِلُ عِنْدَ هَذِه وَعِنْدَ هَذِهِ قَالَ: فَقُلْتُ يَا رَسُولَ اللهِ أَلَا تَجْعَلُهُ وَاحِدًا؟ قَالَ ((هَذَا أَزْكَى وَأَطْيَبُ)) [رواه أبو داود برقم 216 وابن ماجة برقم وحسنه 590الألباني – صحيح ابن ماجة برقم 486 ] މާނައީ: “އެއްރެއަކު، ރަސޫލުﷲ ޞައްލަﷲ ޢަލައިހި ވަސައްލަމަ އަނބިކަނބަލަކާ ޖިމާޢުވެވަޑައިގެން ހިނައިވަޑައިގަތުމަށްފަހު، އަނެއް އަނބިކަނބަލަކާ ޖިމާޢުވެވަޑައިގަތުމަށްފަހު ހިނައިވަޑައިގެންފިއެވެ. އަހަރެން ބުނީމެވެ. އޭ ﷲ ގެ ރަސޫލާއެވެ. ހިނައިވަޑައިގަތުން އެއްފަހަރަށް ނުހައްދަވަނީ ކީއްވެތޯއެވެ؟ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. “އެންމެ ބޮޑަށް ޠާހިރުވެފައި، އެންމެ ރިވެތިކަންބޮޑީ މިގޮތެވެ.”\n2- ހުކުރު ނަމާދަށް ހިނައިގަތުން: ދަލީލަކީ ((إِذَا جَاءَ أَحَدُكُم الْـجُمْعَةَ فَلْيَغْتَسِلْ)) [أخرجه البخاري برقم 877 ] މާނައީ: “ތިޔަބައިމީހުންގެ ތެރެއިން މީހަކު ހުކުރުނަމާދަށް އަންނަނަމަ ހިނައިގަންނަހުށިކަމެވެ.”\n3- ދެ ޢީދު ނަމާދަށް ހިނައިގަތުން.\n4- ޙައްޖާއި ޢުމުރާއަށް އިޙްރާމު ބަނުމަށްޓަކައި ހިނައިގަތުން. އެހެނީ ރަސޫލުﷲ ޞައްލަﷲ ޢަލައިހި ވަސައްލަމަ އިޙްރާމު ތުރުކުރެއްވުމަށްޓަކައި ހިނައިވަޑައިގަތެވެ.\n5- މައްޔިތަކު ހިނަވާމީހާ ހިނައިގަތުން: ދަލީލަކީ ރަސޫލުﷲ ޞައްލަﷲ ޢަލައިހި ވަސައްލަމަގެ މި ޙަދީޘެވެ. ((مَنْ غَسَّلَ مَيِّتًا فَلْيَغْتَسِلْ)) [أخرجه البخاري برقم 877 ] މާނައީ: “މައްޔިތަކު ހިނަވައިފިމީހާ ފަހެ ހިނައިގަންނަހުށިކަމެވެ.”\nހިނައިގަތުން ވާޖިބުވާ މީހާގެ މައްޗަށް ބިނާވެގެންވާ ޙުކުމްތައް\nހިނައިގަތުން ވާޖިބުވާ މީހާގެ މައްޗަށް ބިނާވެގެންވާ ވާ ޙުކުމްތައް އިޖުމާލީގޮތެއްގައި ތިރީގައި މިވަނީއެވެ.\n1- (ޖުނުބުވެރިންގެ ތެރެއިން) މަގުހުރަސްކުރާ މީހަކަށް މެނުވީ، މިސްކިތުގައި މަޑުކުރުން ހުއްދަވެގެންނުވެއެވެ. ﷲ ތަޢާލާ ވަޙީކުރެއްވިއެވެ. ﴿وَلاَ جُنُبًا إِلَّا عَبِرِيْ سَبِيْلٍ حَتَّى تَغْتَسِلُوا﴾ [النساء 43] މާނައީ: “އަދި ތިޔަބައިމީހުން ޖުނުބުވެރިޙާލު، ހިނައިގެންފުމަށް ދަންދެން މަގުހުރަސްކުރާމީހެއްގެ ގޮތުގައި މެނުވީއެވެ.” (އެބަހީ މިސްކިތަށްނާރާށެވެ)\nއޭނާ ވުޟޫކޮށްފިނަމަ މިސްކިތުގައި މަޑުކުރުން ހުއްދަވެގެންވެއެވެ. އެއީ ނަބިއްޔާ ޞައްލަﷲ ޢަލައިހި ވަސައްލަމަގެ ޒަމާނުގައި، ބައެއް ޞަޙާބީންގެ ކިބައިން އެކަންތައް އެގޮތަށް ކުރެއްވިކަމަށް ޘާބިތުވެފައިވާތީއެވެ. އަދި ވުޟޫކުރުމަކީ ޙަދަޘްވެރިކަން ލުއިކުރާ ކަމަކަށްވާތީއެވެ. ވުޟޫއަކީ ދެ ޠަހޫރުގެ ތެރެއިން އެއް ޠަހޫރެވެ.\n2- މުޞްޙަފުގައި ބީހުން އޭނާއަށް ހުއްދަވެގެންނުވެއެވެ. މީގެ ދަލީލަކީ ﷲ ތަޢާލާގެ މިބަސްފުޅެވެ. ﴿لَا يَمَسُّهُ إِلَّا الْـمُطَهَّرُونَ ﴾ [الواقعة :79] މާނައީ: “ޠާހިރުވެގެންވާ ބަޔަކުމެނުވީ އޭގައި ނުބީހެއެވެ.” އަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. ((لاَ يَمَسُّ القُرآنَ إلاّ طَاهِرٌ)) [ أخرجه مالك (1 (199/ والدارقطني (1 (121/ والبيهقي (1/87) والحاكم( 1 395/)وصححه- وصححه الألباني (الإرواء برقم 122) ]. މާނައީ: “ޠާހިރު ވެގެންވާ މީހަކު މެނުވީ ޤުރްއާނުގައި ނުބީހޭހުށިކަމެވެ.”\n3- ކީރިތި ޤުރުއާން ކިޔެވުން އޭނާގެ މައްޗަށް ހުއްދަވެގެންނުވެއެވެ. ޖުނުބުވެރިޔާ ޤުރުއާނުން އެއްވެސް މިންވަރެއް، އޭނާ ހިނައިގެންފުމަށް ދަންދެން ކިޔަވައިގެންނުވާނެއެވެ. އެއީ ޢަލީ ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘުގެ ސަބަބުންނެވެ. ޢަލީ ރަޟިޔަﷲ ޢަންހު ވިދާޅުވިއެވެ. كَانَ عَلَيْهِ الصَّلَاةُ وَالسَّلَامُ لَا يَمْنَعُهُ مِنْ قِرَاءَةِ الْقُرآنِ شَيْءٌ إِلّاَ الْجَنَابَةُ [ رواه الإمام أحمد برقم 1014 وابن ماجة برقم 594 والترمذي برقم 146 قال الترمذي حسن صحيح وصححه الحاكم في المستدرك 107/4 ونقل الحافظ ابن حجر تصحيحه عن ابن السكن و عبد الحق والبغوي وأن شعبة حسنه (التلخيص الحبير 139/1) ].މާނައީ: “ޖުނުބުވެރިޙާލަތް ފިޔަވައި އެއްވެސްޙާލަތެއް ރަސޫލުﷲ ޞައްލަﷲ ޢަލައިހި ވަސައްލަމަ ކީރިތި ޤުރުއާން ކިޔަވައިވިދާޅުވުން މަނާއެއްނުކުރެއެވެ.”\nއެހެނީ އެ ޤުރުއާން ކިޔެވުމުން އޭނާ މަނާކުރުމުން، އަވަހަށް ހިނައި ޠާޙިރުވެ، ކިޔެވުން މަނާވީކަންތައް ފިލުވައިލުމަށް އޭނާއަށް ބާރުއެޅުމަށްޓަކައެވެ.\nއަދި ހަމަ އެހެންމެ އޭނާގެ މައްޗަށް އަންނަނިވި ކަންކަންވެސް ޙަރާމްވެގެންވެއެވެ\nމިކަމާ ބެހޭ އިތުރު މަޢުލޫމާތު “ވުޟޫކުރުން ވާޖިބުވާކަންކަން” މިބައިގައި ބަޔާންވެ ހިނގައްޖެއެވެ.\n(ހިނައިގަތުމުގެ ބާބު ނިމުނީ)\nوزارة الشؤون الإسلامية والأوقاف والدعوة والإرشاد- المملكة العربية السعودية


Govanvee harukatteytha?Laadheeneetha?\nރައީސް ސޯލިހް އާއި ޢުއްތަމަ ފަނޑިޔާރު އަދި ރައްޔިތުންގެ މަޖިލީހުގެ ރައީސް\nގޮވަންވީ ހަރުކައްޓޭތަ؟ ލާދީނީތަ؟\n09 ޖުލައި 2021 - 13:33:00\nނަފްރަތުގެ ބިލެވެ. ހިސާންގެ ބިލެވެ. ލާދީނީ ބިލެވެ. ސެކިއުލާ ބިލެވެ. ދެންވެސް ދެން އޮތްނަމެކެވެ. ކަފިވެފައިވާ ވިސްނުންތަކަށް ނިމުން އަންނާނެހެން ހީވޭ ހެއްޔެވެ؟ ދިވެހީން ޒަމާނުއްސުރެ ދެކެމުންއައި އުފާވެރި މާހައުލު އޭގެ ރީތި ތާޒާ ގޮތުގައި އޮވެދާނެހެއްޔެވެ؟ ދައްކަން މިއުޅެނީ ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ ބިލެއްގެ ވާހަކައެވެ.\nއާންމު ތަނެއްގައި، މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުމަކީ ޖިނާއީ ކުށެއް ކަމުގައި ކަނޑައެޅޭގޮތަށް ރައްޔިތުންގެ މަޖިލީހަށް ސަރުކާރުން ބިލެއްހުށަހެޅިއެވެ. ސަރުކާރުގެ ފަރާތުން ގާނޫނުލްއުގޫބާތަށް މި އިސްލާހު ހުށަހެޅީ ތުޅާދޫ ދާއިރާގެ އެމްޑީޕީގެ މެމްބަރު ހިސާން ހުސެއިން އެވެ. ނަފްރަތުގެ އަމަލު ހިންގުމަކީ ކުށެއް ކަމުގައި ގާނޫނުލްއުގޫބާތުގައި ކަނޑައަޅާފައިވާ މި ބިލުގައިވާ ގޮތުން އާންމު ތަނެއްގައި، ވަކި މީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތު ކުރުމަކީ ކުށެވެ. އަދި އިސްލާމީ އަގީދާއާ ގުޅުވައި މުޖްތަމައުގައި މީހަކާ މެދު ނަފްތަރު އުފެއްދުމާއި އާންމު ތަނެއްގައި މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުމަކީ ވެސް ކުށެއް ކަމުގައި ވަނީ ކަޑައަޅާފަ އެވެ.\nމީގެ އިތުރުން އެ ބިލުގައި މީހެއްގެ ސިޔާސީ ވިސްނުމަށް ބަލައި އެމީހަކަށް ޖިސްމާނީ އަނިޔާއެއް ދިނުން ނުވަތަ ދިނުމުގައި ބައިވެރިވުން ނުވަތަ ދިނުމަށް ރޭވުމަކީ ވެސް ކުށެއް ކަމުގައި ބުނެފައި ވެއެވެ. މީހެއްގެ ނަސްލަށް ، އުފަންވީ ގައުމަށް، ކުލަޔަށް ބަލައި އެމީހަކާ މެދު ތަފާތުކުރުމަށް ގޮވާލުން ނުވަތަ އެފަދަ އަމަލަކަށް ހިތްވަރުދިނުމަކީ ވެސް ކުށެއް ކަމުގައި އެ ބިލުގައި ބުނެފައި ވެއެވެ. ބިލުގައިވާ ގޮތުން އެއީ އެއްވަނަ ދަރަޖައިގެ ކުށެކެވެ. އެހެންކަމުން އެފަދަ ކުށެއް ކޮށްފި ނަމަ އެންމެ ބޮޑުވެގެން އަންނާނީ އެއް އަހަރުގެ ޖަލު ހުކުމެކެވެ. އެންމެ ކުޑަ ވެގެން އެއް މަހާއި ހަ ދުވަހުގެ ޖަލު ހުކުމެއް އަންނާނެ އެވެ.\nމިބިލާގުޅިގެން އެންމެ ފުރަތަމަ އެއްޗެއް ވިދާޅުވީ ދީނީ އިލްމުވެރިޔާ ޑރ. މުހައްމަދު އިޔާޒުއެވެ. ވިދާޅުވީ ކޮންމެ ގޮތަކަށް ގާނޫނު ފާސް ކުރި ނަމަވެސް ލާދީނީ މީހަކު އެއީ ދީނީ މީހަކަށް ނުވާނެ ކަމަށެވެ. އިތުރަށް ވިދާޅުވީ އެފަދަ މީހުންގެ ނުރައްކާތެރިކަން ހާމަކޮށް ފާޅު ކުރަންވެސް ޖެހޭ ކަމަށެވެ. މިބިލުގެ ކަންބޮޑުވުން ފެށުނީ މިހިސާބުންނެވެ. "ލާދީނީ" ގޮވުމާއި "ހަރުކަށި ފިކުރުގެ" ވާހަކަ އަށް ތަންދެމުން ބިލުގެ ބަހުސް އާންމުންނާ ހަމައަށް ތިލަވެ، ދެން ފެށިގެން ދިޔައީ ހޫނު ބަހުސްތަކެކެވެ.\nއެގޮތުން ނަފްރަތުގެ އަމަލު ހިންގުމަކީ ކުށެއް ކަމުގައި ކަނޑައަޅައި މުސްލިމަކު ކާފަރެއްގެ ގޮތުގައި ސިފަކުރުން މަނާކުރީ އެމްޑީއެން ފަދަ "ލާދީނީ" ފަރާތްތަކަށް ގާނޫނީ ބާރު ދިނުމަށް ކަމަށް ސަލަފްގެ ރައީސް އަބްދުﷲ ބިން ޖަނާބު ވިދާޅުވެ، ބިލަށް ރައްދު ދެއްވިތަން ފެނިގެންދިއައެވެ. ނަފްރަތުގެ އަމަލު ހިންގުމަކީ ކުށެއްގެ ގޮތުގައި ބަޔާންކޮށްފައިވާ މި ބިލަކީ ޖަރީމާއެއްގެ ގޮތުގައި ސިފަކޮށް ސަލަފްގެ ރައީސް އަބްދުﷲ ކުރެއްވި ޓުވީޓުތަކެއްގައި ވިދާޅުވީ ދީނީ އިލްމުވެރިންގެ އެއްވެސް މަޝްވަރާއެއް ލަފައެއްނެތި އެފަދަ ބިލެއް ގާނޫނަކަށް ހެދުމުގެ ބޭނުމަކީ "ލާދީނީ" އެމްޑީއެން ފަދަ ފަރާތްތަކަށް ގާނޫނީބާރުދިނުން ކަމަށެވެ. އަދި ދީނީ ހޭލުންތެރިކަމަށް ރާއްޖޭގައި އޮތް "ހަނި" މަގުވެސް އަލުން މަނާކުރުމުގެ ނުބައިރޭވުން ރޭވިގެން އަންނަ މަންޒަރު ފެންނަ ކަމަށް ވިދާޅުވެ، އޭނާ ވަނީ އެ ބިލާމެދު ކަންބޮޑުވުން ފާޅުކޮށްފައެވެ. އާއްމު އިޖްތިމާއީ މިންގަޑު ރައްކާކުރުމުގެ ގާނޫނުގައާއި، ދީނީ އެއްބައިވަންތަކަން ހިމާޔަތް ކުރުމުގެ ގާނޫނުގައި އެފަދަ ގިނަމައްސަލަތަކަށް އެކަށީގެންވާ އުސޫލުތައް ކަނޑައެޅިފައިވާކަން އަބްދުﷲ ބިން ޖަނާބު ފާހަގަކުރެއްވިއެވެ. އެ ގާނޫނު ތަންފީޒު ކުރުމުގެ ބަދަލުގައި މިހާރު ފެންނަމުންދަނީ "ލާދީނީ" ފަރާތްތަކަށް ގާނޫނީ ބާރު ދިނުމަށް މަސައްކަތް ކުރާ މަންޒަރު ކަމަށްވެސް އޭނާ ވަނީ ފާހަގަ ކޮށްފައެވެ.\nއަނެއްކޮޅުން އޮޅުމެއްނެތް ގޮތުގައި، "ލާދީނީ" ކަމަށް އެހެން މީހަކާ ދިމާއަށް ބުނުމަކީ އެހެން މީހުންގެ ހިތްތަކުގައި ނަފްރަތު އުފެއްދުމަށް ބުނާ ބުނުމެއް ކަމަށާއި، އަނެކާ އަކީ ގޯސް މީހެއްގެ ގޮތުގައި ދެއްކުމަށް ބުނާ ބުނުމެއްކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވީ މިބިލަށް އައި ފާޑުކިއުންތަކާ ގުޅިގެން އެދަނޑިވަޅުގައެވެ.\nނަޝީދު ވިދާޅުވީ އެމަނިކުފާނަކީ ލާދީނީ މީހެއްކަމަށް ބުނުމުގެ ހައްޤު އެހެން މީހުނަށް އޮންނާން ޖެހޭނެ ކަމަށް އެތައްބަޔަކު އެބަދެކޭ ކަމަށެވެ. މިމައްސަލާގައި އެމިނިކުފާނު ދެކެވަޑައިގަންނަވާ ގޮތް އެހާ މުހިއްމު ނޫން ކަމަށާއި އެމަނިކުފާނަކީ އިސްލާމެއް ކަމަށެވެ. ލާދީނީއޭ އެމަނިކުފާނަށް ގޮވަނީ އެހެން މީހުންގެ މެދުގައި ނަފްރަތު އުފެއްދުމަށް ކަމަށް ނަޝީދު ދެކެވަޑައިގަންނަވައެވެ.\nނަޝީދު ވިދާޅުވަނީ މިހެންނެވެ. "މި މައްސަލާގައި އަޅުގަޑު ދެކޭގޮތް އެހާ މުހިންމެއްނޫނެވެ. އަޅުގަޑަކީ ކަނޑައެޅިގެން އިސްލާމެއް ކަމަށް އަޅުގަޑުދެކި ހުރިއިރު، އަޅުގަޑަކީ ލާދީނީ މީހެއް ކަމަށް ބުނުމަށް އަޅުގަޑަކު ނުއެދޭނެ ތާއެވެ. ސުވާލަކީ އަނެއްމީހާ އަޅުގަޑާއި ދިމާއަށްއެފަދަ ބަސްތަކެއް ރައްދު ކުރާން ބޭނުންވާ ސަބަބާއި ގުޅޭ ގޮތުން އުފެދޭ ސުވާލެވެ. އޭނާގެ ނަޒަރުގައި އަޅުގަޑު ގޯހީއެވެ. އެގޯސްއެނާ ފާހަގަ ކުރާން އެދިދާނެ ދެ ގޮތެއް ވިސްނެއެވެ. އިސްލާމް ދީން ޤަބޫލް ކުރާއެހެން މީހުންގެ ހިތްތަކުގައި އަޅުގަޑާއި މެދުނަފްރަތު އުފެއްދުމެވެ. ނުވަތަ އަޅުގަޑުގެ ސަބަބުންޖުމްލަ ގޮތެއްގައި އިސްލާމް ދީނަށް ގެއްލުން ވާކަމުން، އިސްލާމް ދީނުގެ ދިފާއުގައި އަޅުގަޑުގެ ގޯސް އޭނާ ފާހަގަ ކުރަނީއެވެ."\nނަޝީދު އިތުރަށް ވިދާޅުވެފައި ވަނީ އިސްލާމް ދީނާއި ދައުލަތުގެ ދިފާއުގައި ހަރަކާތްތެރިވާނީ ދިވެހިދައުލަތް ކަމަށާއި ވަކި ފަރުދެއް ނޫން ކަމަށެވެ. އަދި ލާދީނީ މީހެއް ކަމަށް ބުނުމަކީ ޖިނާއީ ތުހުމަތެއް ކުރުން ކަމަށާއި، ޖިނާއީ ދައުވާ އުފުލޭނެ ސަބަބެއް ކަމަށެވެ.\nކެންދޫ ދާއިރާގެ މެންބަރު އަލީ ހުސައިން ވިދާޅުވަނީ އަދި އެހެން ގޮތަކަށެވެ. މުސްލިމަކާ ދިމާލަށް އެމީހަކީ ހަރުކަށި ފިކުރުގެ މީހެކޭ ބުނެވޭނަމަ، އަނެކާއާ ދިމާލަށް ތިއީ އިސްލާމްދީނާ ދެކޮޅު މީހެކޭ ނުބުނެވޭންވީ ސަބަބެއް ނެތް ކަމަށެވެ. މުސްލިމަކާ ދިމާލަށް ހަރުކަށި ފިކުރުގެ މީހެކޭ، އެކްސްޓްރީމިސްޓެކޭ، އަދި ޓެރެރިސްޓެކޭ ބުނެވޭނަމަ އަނެކާއާ ދިމާލަށް ތިޔައީ އިސްލާމްދީނާއި ދެކޮޅު މީހެކޭ، ނުވަތަ އިސްލާމްދީނާއި ހިލާފަށް އަމަލުކުރާ މީހެކޭ ނުބުނެވޭންވީ ސަބަބެއް ނެތް ކަމަށެވެ. ދިވެހިދައުލަތަގެ ދީނަކީ އިސްލާމްދީން ކަމަށް ގާނޫނު އަސާސީގައި ބަޔާންކޮށްފައި ވާއިރު އެހެން ގާނޫނެއްގައި މީހަކާ ދިމާލައް އޭނާއަކީ އިސްލާމްދީނާއި ދެކޮޅު މީހެކޭ ބުނުން ކުށަކަށް ހެދުމަކީ ދެކޮޅުޖެހޭ ކަމެއް ނޫން ކަމަށް އަލީ ހުސައިން ވިދާޅުވިއެވެ.\nދިވެހި ގާނޫނު އަސާސީގެ ނުވަ ވަނަ މާއްދާގައި ބުނާގޮތުން ކޮންމެ ދިވެހި ރައްޔިތަކީ މުސްލިމަކަށް ވުން ލާޒިމެވެ.\nއަދާލަތުންވެސް ބިލާ ދެކޮޅަށް ވަނީ ބަޔާން ނެރެފައެވެ. އެބަޔާނުގައި ވާގޮތުން ދިވެހި ރައްޔިތުންނަކީ ޒަމާނުއްސުރެ މާތްވެގެންވާ އިސްލާމްދީނުގެ ހިދާޔަތުގެ މަތީގައި ޞުލްޙަވެރިކަމާއި އަމާންކަމާއި އެއްބައިވަންތަކަމާއެކު ސާދާ ދިރިއުޅުމެއް އުޅެމުން އައި ރައްޔިތުންތަކެއް ކަމުގައި ވީނަމަވެސް، ވޭތުވެދިޔަ އަހަރުތަކުގެ ތެރޭގައި ދުނިޔެއަށް އައިސްފައިވާ ބަދަލުތަކާއެކު ދިވެހިރައްތުިންގެ އެއްބައިވަންތަކަމަށް ނުރަނގަޅު އަސަރުކޮށްފައިވާކަމަށެވެ.\nމިކަމާ ގުޅިގެން ރައީސް ސޯލިހާއިވެސް އަދާލަތު ޕާޓީން ވަނީ ބައްދަލު ކޮށްފައެވެ. ރައީސް ދެއްވީ އުންމީދީ ޖަވާބެއްކަމަށް އަދާލަތުން ވިދާޅުވެއެވެ. އެގޮތުން ނަފުރަތުގެ ކުށާ ގުޅޭ ބިލު ގާނޫނަކަށް ވެގެން އަންނައިރު، ރައްޔިތުންނާއި، އިލްމްވެރިންގެ މެދުގައި އުފެދިފައިވާ ކަންބޮޑުވުންތަކަށް ހައްލު ހޯއްދަވާދެއްވާނެ ކަމުގެ ޔާގީންކަން ރައީސް ދެއްވިކަމަށް އަދާލަތު ޕާޓީން ވަނީ ބުނެފައެވެ.\nމިހުރިހާ ވާހަކައެއް ދެކެވެމުންދިޔައިރު އެންމެ ފަހަތުފަޔަށް ބަރުވެފައި އޮތީ އިސްލާމިކް މިނިސްޓްރީއެވެ. އިސްލާމިކް މިނިސްޓްރީގެ ބަހެއް އިވުނީ ބިލް ހުށަހެޅިތާ ވިއްސަކަށް ދުވަސްފަހުން ބިލާގުޅޭގޮތުން އެންމެންހެން ވާހަކަދައްކާ ނިމުނުފަހުންނެވެ. މިނިސްޓްރީން ބަޔާނެއް ނެރެ، ބުނީ ތިންކަމެއް ފާހަގަ ކުރާކަމަށެވެ. އެ ތިންކަމުގެ ގޮތުގައި އެބަޔާނުގައި ހިމަނާފައިވަނީ، އިސްލާމް ދީނުގެ ނަމުގައި މީހުންގެ އަބުރާއި މުދަލާއި ފުރާނަޔަށް ގެއްލުންލިބުމަށް މަގުފަހިވާފަދަ ކުށްތައް މަނާކުރުމާއި، އިސްލާމް ދީނުގެ ދައުވަތު ފެތުރުމާއި ހެޔޮކަންކަމަށް ގޮވާލުމާއި ނުބައިކަންކަން ނަހީކުރުމުގެ މަތިވެރި ވާޖިބަށް ހުރަސްއެޅިދާފަދަ މާއްދާތައް އިސްލާހު ކުރުމާއި، އިސްލާމްދީނާ ދެކޮޅަށް ހިންގޭ ނަފުރަތުގެ އަމަލުތައް އެބިލުގައި ހިމެނުމެވެ.\nމިހިސާބަށް ކަންކަން އައިއިރު ދީނީ ފަތުވާ މަޖިލިސް ވީ ކޮންތާކު ބާވައެވެ؟ އެމަޖިލީހުގެ އަޑެއް ނީވެއެވެ. މިކަމުގައި ދިވެހިންނަށް އަދިވެސް ކޮޅެއް ނުފެނިގެން އުޅޭއިރު ދީނީ ކަންކަމުގައި އެންމެ ފަހުބަސް އިއްވާ ފަތުވާ މަޖިލިސް އޮތީ ނިދާފައެވެ. އެބައިމީހުންގެ ހަބަރެއް ނުވެއެވެ. އެމަޖިލީހުގެ އަޑު އެންމެ ގަދަވާންވީ ދަނޑިވަޅަކީ މިއީ ނޫންހެއްޔެވެ؟ ދިވެހީންނަށް އެމަޖިލީހުގެ ބޭނުން އެންމެ ބޮޑު ވަގުތަކީ މިއީ ނޫންހެއްޔެވެ؟\nދިވެހިންނަކީ ޒަމާނުއްސުރެ އިސްލާމްދީނަށް އުޅެމުން އަންނަ ބަޔަކު ދިރިއުޅެމުން އަންނަ ގައުމެކެވެ. އޮތީ އެއްސަގާފަތެކެވެ. މިނިވަން ޖައްވެކެވެ. ވާހަކަދައްކަނީ އެއްބަހަކުންނެވެ. ހިޔާލު ތަފާތުވާންވީ ކީއްވެގެން ކަން ނޭނގުނަސް އެނގޭ ކަމަކީ ހިޔާލު ތަފާތު ކަމެވެ. އެއްބަޔަކު ނަފްރަތުގެ ބިލާ ދެކޮޅަށް ވަކާލާތު ކުރަމުންދާއިރު އަނެއްބަޔަކު ކޮންމެ ގޮތަކަށް މާނަކޮށްގެންވެސް އެބިލާ އެއްކޮޅެވެ. ޖަވާބު ލިބެންޖެހެނީ ކުރުކުރު ދެތިން ސުވާލަކަށެވެ. ލާދީނީ ގޮވަންވީހެއްޔެވެ؟ ހަރުކައްޓޭ ގޮވަންވީހެއްޔެވެ؟ ނުވަތަ މިދެގޮތުން ކުރެ ގޮތަކަށް ނޮގޮވަންވީހެއްޔެވެ؟ ޖަވާބަކީ ހަރުކަށިވެސް ނުވާންވީއެވެ. ލާދީނީވެސް ނުވާންވީއެވެ. ދިވެހީން ރީތި ދިވެހީންގެ ގޮތުގައި ، އިހްތިރާމު ކުރެވޭ ނަލަނަލަ މާހައުލެއް އުފައްދަންވީއެވެ.\nރައީސް ނަޝީދުރައީސް ޞާލިޙްއިސްލާމީ ޝަރިއަތްއިސްލާމިކް މިނިސްޓްރީއިސްލާމިކް މިނިސްޓަރުއިސްލާމިކް ޔުނިވަސިޓީއިސްލާމީ ފަތުވާ މަޖީލިސްއިސްލާމިކް މިނިސްޓަރު ޒާހިރު\nނާކާމިޔާބީގައި ހިތްވަރުގަދަ ކުރައްވާ: ރައީސް ނަޝީދު\nޒަކާތު ޕޯޓަލް ތައްޔާރުކޮށްދޭނެ ފަރާތެއް ހޯދަނީ\nއަދުހަމް ދައުވާތަކަށް ކޯޓުގައި އެއްބަސްވެއްޖެ


Dhulun bunaa bahakee anburaa geneveyne ehcheh noon, bas bunumugai samaaluvey: Huthubaa\nބަސް ބުނުމުގައި ސަމާލުވޭ، ދުލުން ބުނާ ބަހަކީ އަނބުރާ ގެނެވޭނެ އެއްޗެއް ނޫން: ހުތުބާ\n12 ޖޫން 2020 - 19:15:01\nދުލުން ބުނެ ދޫކޮށްލާ ބަހަކީ، ދުނިދަނޑީ ގައި ރުވައި ދޫކޮށްލާ ތީރެއް ފަދަ އެއްޗެއް ކަމަށާއި އެއީ އަނބުރާ ގެނެވޭނެ އެއްޗެއް ނޫން ކަމުން ހެޔޮ ގޮތުގައި ބަސް ބުނުމަށް ހުތުބާގައި ގޮވާލައިފި އެވެ.\nހެޔޮ ބަަސް ބުނުމަށް އަލި އަޅުވާލައި މިއަދުގެ ހުކުރު ހުތުބާގައި ބުނީ މުޖްތަމައުގެ އަފްރާދުންނާއި މުއައްސަސާތަކުގެ މެދުގައި ކުރެވޭ މުއާމަލާތުތަކާއި، ކުރާ ބަހުސްތަކާއި ދޭ ރައްދުތަކުގައި، ބަސްމަގު ގެންގުޅެން ވާނީ އަދަބުވެރި ކަމާއި އިހްތިރާމާ އެކު ކަމަށެވެ. އަދި ބުނި ބަހެއްގެ ސަބަބުން ފަހުން ދެރަވެ، ހިތާމަ ކުރަން ޖެހޭ ގޮތަކަށް ނޫން ކަމަށެވެ.\nހުތުބާގައި ވަނީ ލޮންސިއަކުން މީހަކު ޒަހުމު ކޮށްލިޔަސް ބޭސްކޮށްގެން އެ ފާރުގަނޑު ހިއްކާލެވިދާނެ ކަމަށާއި ނަމަވެސް ދުލުން ކޮށްލާ ޒަހަމުން އުފެދޭ ފާރުގަނޑެއް ނުހިކޭނެ ކަމަށެވެ.\nއަދި ކުޅިވަރުގެ މައިދާން ތަކާއި މަސައްކަތުގެ މާހުއުލާއި އިޖްތިމާއީ އެހެނިހެން އެއްވުންތަކުގައި ޒުވާނުން ހަރަކާތްތެރިވާއިރު، އެ މީހުންގެ އަމަލުތަކާއި ބަސްމަގު ރިވެތި ކުރަން ޖެހޭ ކަމަށާއި އެއީ ދަށުން އަރައިގެން އަންނަ ޖީލުތައް ނަކަލު ކުރާނީ މިއަދުގެ ޒުވާނުންގެ އުޅުންތަކާއި ގުޅުންތަކާއި ބަސްމަގާއި އަޅާ ފޭރާން ކަމަށްވާތީ ކަމަށް ހުތުބާގައި ބުނެ އެވެ.\nއޭގެ އިތުރުން ހުތުބާގައި ބުނީ ގާތްތިމާގެ މީހުންނާއި އަވަށްޓެރިންގެ މެދުގަޔާއި، ބާޒާރުމަތީގެ އިތުރުން ވިޔަފާރީގެ މުއާމަލާތުތަކާއި މުވައްޒަފުންނާއި ހިދުމަތް ހޯދުމަށް އޮފީސްތަކަށް ދާ މީހުންނާއި ހިދްމަތްދޭ ފަރާތްތަކާ މުއާމަލާތު ކުރެވެން ޖެހޭނީ ވެސް ރީތި ބަހުންކަން ފާހަގަކުރެ އެވެ.\nއަދި ބިދޭސީންނާއި މެދުވެ ވެސް މުއާމަލާތްކުރަން ޖެހޭނީ ރީތި ބަހުން ބަހުން ކަމަށާއި އެމީހުންގެ ގަދަރާއި ކަރާމާތަށް އުނިކަންކަން އަންނަ ފަދަ ކަންކަމުން ދުރުވުމަށް ހުތުބާގައި ވަނީ ނަސޭހަތްތެރިވެފަ އެވެ.


ތިބާގެ ދިރިއުޅުމުން ބޭކާރު މީހުން ދުރުކުރޭ | Fuvahmulahcity\nކޮންމެ މީހެއްގެ ދިރިއުޅުމުގައި އޭނާ އަށް މުހިއްމު ގިނަ ބަޔަކު ތިބެއެވެ. އެންމެ ގާތް ރަހުމަތްތެރިންނަށް ގިނަ ވާހަކަ ތަކެއް ކިޔާދޭއިރު އެއްބަޔަކީ އަނެކާ އޭނާ އަށް އިތުބާރު ކުރާތީ އެއިން ނާޖާއިޒް ފައިދާ ނަގާ ބައެކެވެ. ތިބާގެ ދިރިއުޅުމުގައި ބޭކާރުވާހާ މީހުން ތިބާގެ ދިރިއުޅުމުން ދުރަށްލާން ޖެހެއެވެ. އެއީ ކީއްވެ ހެއްޔެވެ؟\nކަންތައްތައް އެއްގޮތެއްގައި ދެމި ނުހުންނާތީ\nތިބާގެ އެންމެ ގާތް ރަހުމަތްތެރިއާ އަކީ ކުރިން ކިތަންމެ ކުޑަ ކަމެއް ދިމާވިޔަސް ދުވެފައި ތިބާ ކައިރިއަށް އަންނަ ރަހުމަތްތެރިއެކެވެ. ހުރިހާ ވާހަކަ ތަކެއް ހިއްސާ ކުރާ އެކު އެކީ އުޅުނު ބައެކެވެ. ނަމަވެސް މިހާރު މިކަންތައް ކުރުން މަދުވެއްޖެކަން ފާހަގަ ކުރެވޭ ހެއްޔެވެ؟ ފާހަގަ ކުރެވޭނަމަ އޭނާ އެއީ މިހާރު ތިބާގެ ދިރިއުޅުމަށް ބޭކާރު މީހެކެވެ.\nއަބަދުވެސް ތިބާ އެ ގުޅުން ރަނގަޅުކުރަން މަސައްކަތްކުރުން\nއަނެކާގެ ފަރާތުން ތިބާ އާއި އެކީ އުޅެން ބޭނުންވާ ކަމުގެ ނިޝާނެއް ނުފެނެއެވެ. މައްސަލަ ޖެހުނީމާ އަބަދުވެސް ތިބާ އެ ހައްލުކުރަން ގަދައަޅާ މަސައްކަތްކުރެއެވެ. އަނެކާގެ ފަރާތުން އެއްވެސް އަޅާލުމެއް ކިރިޔާ ވެސް އެ ހައްލު ކުރަން މަސައްކަތް ކުރާ ތަނެއް ނުފެނެއެވެ. މިހެން ކަން ވަނީ ނަމަ އަވަހަށް އެ ބައިވެރިޔާ ތިބާގެ ދިރިއުޅުމުން ދުރަށް ލާށެވެ.\n← ކަމަދޫ ބައި އިލެކްޝަން އެމްޑީޕީން ކާމިޔާބުކޮށްފި\nސޭވް ފުވައްމުލައް ނަމުގައި ސާފުކުރުމުގެ ޕްރޮގްރާމެއް ކުރިޔަށް ގެންދަނީ →


Maumoon aai2fandiyaarun dholhu aharah jalah | Mihaaru\n13 ޖޫން 2018 - 16:01\nކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު އެއް އަހަރާއި ހަތް މަހާއި ހަ ދުވަހަށް ޖަލަށްލުމަށް ކްރިމިނަލް ކޯޓުން މިއަދު ހުކުމްކޮށްފި އެވެ.\nމައުމޫނާއި އުއްތަމަ ފަނޑިޔާރާއި އަލީ ހަމީދުގެ މައްޗަށް އެ ހުކުމް އައީ މިދިޔަ ފެބްރުއަރީ މަހުގެ ފަސް ވަނަ ދުވަހުގެ ރޭ އެ ތިން ބޭފުޅުންގެ ހައްޔަރުކޮށް، އެ ބޭފުޅުންގެ ފޯނު ދިނުމަށް ފުލުހުން އެންގުމުން އެކަމަށް އިންކާރު ކުރި މައްސަލާގައި ދައުލަތުން އުފުލި އަދުލު އިންސާފު ގާއިމްކުރަން ހުރަސް އެޅުމުގެ ދައުވާ ސާބިތުވުމުންނެވެ.\nމައުމޫނާއި އުއްތަމަ ފަނޑިޔާރާއި ފަނޑިޔާރު އަލީ ހަމީދު ޖަލަށް ލާން ހުކުމް ކުރުމުގެ އިތުރުން، އެ ބޭފުޅުންގެ ދީނީ ނަސޭހަތް ދިނުމުގެ ހުއްދަ އާއި ގާނޫނީ ވަކީލު ކަމުގެ ހުއްދަ ވެސް ބާތިލް ކުރަން ކްރިމިނަލް ކޯޓުން ވަނީ ހުކުމްކޮށްފަ އެވެ.\nހުކުމް ކުރުމުގެ ކުރިން ފާހަގަ ކުރެވުނު ނުކުތާތައް އިއްވަވަމުން ގާޒީ ހަސަން ނަޖީބު ވިދާޅުވީ، އެ ތިން ބޭފުޅުން ވެސް ފޯނު ގެންގުޅުނު ކަން ހެކިންގެ ބަހުން އެނގޭއިރު، އެ ބޭފުޅުން ހައްޔަރުކޮށް، ފޯނު ދޭން ފުލުހުން އެންގުމުން ވެސް ފޯނު ދީފައިނުވާ ކަން ހެކިންގެ ބަހުން ސާބިތުވާ ކަމަށެވެ. އަދި ދައުލަތުން ހުށަހެޅި ހެކިންގެ ބަހަށް ބަލާއިރު މައުމޫނާއި އުއްތަމަ ފަނޑިޔާރާއި އަލީ ހަމީދުގެ ފޯނުގައި އެ ބޭފުޅުންގެ މައްޗަށް ކުރެވޭ ތުހުމަތުތަކާ ގުޅުން ހުރި ހެކި ހުރި ކަމަށް ބެލެވޭ ކަމަށް ވެސް ގާޒީ ނަޖީބް ވިދާޅުވި އެވެ. އެހެންވެ، ގާނޫނުއަސާސީގައި ބުނާ އެކަށީގެންވާ ޝައްކެއް ނެތް މިންގަނޑުން އެ ދައުވާ ސާބިތުވާ ކަމަށް ގާޒީ ވިދާޅުވި އެވެ.\nގާޒީ ނަޖީބް ވިދާޅުވި ގޮތުގައި އުއްތަމަ ފަނޑިޔާރާއި އަލީ ހަމީދުގެ ފަރާތުން ދިފާއީ ހެކިންތަކެއް ހުށަހަޅާފައި އޮތަސް، އެ ހެކިން ހާޒިރު ނުކުރަން ނިންމެވީ ދައުލަތުން ހުށަހެޅި ހެކިންގެ ބަހަށް ބެލުމަށް ފަހު އެވެ. ދައުވާ އިން ދިފާއު ވުމަށް އެކަށީގެންވާ ވަގުތު ދިނުން ކަމަށް ބެލެވޭނީ ދައުވާ ލިބޭ މީހުން އެދޭހާ ވަގުތުތަކެއް ދިނުމުން ނޫން ކަމަށް ވިދާޅުވެ، ގާޒީ ވިދާޅުވި ގޮތުގައި އެ މައްސަލާގައި ތިން ބޭފުޅުންނަށް ވެސް އެކަށީގެންވާ ވަގުތާއި ވަސީލަތްތައް ދީފައިވެ އެވެ.\nއެ މައްސަލައިގެ ޝަރީއަތް ކުރިއަށްދާ ގޮތާ މެދު ހިތްހަމަނުޖެހިގެން އެ މައްސަލާގެ ހުރިހާ ދިފާއީ ވަކީލުން އެ މައްސަލަ ދޫކޮށްލާފައިވާތީ އެކަމާ ގުޅިގެން ގާޒީ ވިދާޅުވީ، އެއީ ޝަރީއަތް މެދުކަނޑާލަން ޖެހޭ ކަމެއް ނޫން ކަމަށެވެ. އަދި ސުޕްރީމް ކޯޓުން ކުރިން ނިންމި މައްސަލައެއްގައި ވެސް އެގޮތަށް ކަނޑައަޅާފައިވާ ކަމަށް ގާޒީ ނަޖީބު ވިދާޅުވި އެވެ.\nމީގެ އިތުރުން، އެ މައްސަލައިގެ ޝަރީއަތް ކުރިއަށް ގެންދިޔައީ މައުމޫނާއި އުއްތަމަ ފަނޑިޔާރާއި އަލީ ހަމީދަށް ވެސް ދޭންޖެހޭ ހައްގުތައް ދީގެން ކަމަށާއި އެ ޝަރީއަތް އާންމުކޮށް ހުޅުވާލައިގެން ގެންދިޔައީ ވެސް އެކަން ކަށަވަރުކޮށް ދިނުމުގެ ބޭނުމުގައި ކަމަށް ގާޒީ ނަޖީބު ވިދާޅުވި އެވެ.\nތިން ބޭފުޅުން ވާހަކަ ނުދެއްކެވި، ދައުލަތުން އެދުނީ އަސާސީ އަދަބު ދޭން\nމައުމޫނާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދަށް ކުށް ސާބިތުވާ ކަމަށް އަދަބު ކަނޑައެޅުމަށް ފަހު، އަދަބާ ބެހޭގޮތުން ވާހަކަ ދައްކަން ގާޒީ ދެއްވި ފުރުސަތުގައި އެކަމާ ބެހޭގޮތުން އެ ތިން ބޭފުޅުން ވެސް ދެކޮޅު ހެއްދެވި އެވެ.\nމައުމޫން ވިދާޅުވީ އެމަނިކުފާނު އެއްވެސް ކުށެއް ނުކުރައްވާ ކަމަށާއި އަދި އެމަނިކުފާނަށް ކުށެއް ސާބިތުވާ ކަމަށް ވެސް ގަބޫލުފުޅު ނުކުރެއްވޭ ކަމަށެވެ. އެހެންވެ، އަދަބާ ބެހޭގޮތުން ދައްކަވަންޖެހޭ ވާހަކަފުޅެއް ނެތް ކަމަށް މައުމޫން ވިދާޅުވި އެވެ. އެކަމަކު އެ މައްސަލަ އިސްތިއުނާފް ކުރައްވާނެ ކަމަށް ވިދާޅުވި އެވެ.\nއުއްތަމަ ފަނޑިޔާރާއި އަލީ ހަމީދު ވިދާޅުވީ އެ ބޭފުޅުންގެ ވަކީލުން ނެތީސް އެއްވެސް އެއްޗެއް ވިދާޅެއް ނުވެވޭނެ ކަމަށެވެ.\nދައުލަތުން ބުނީ އެ ކުށުގެ އަދަބު މަތިކުރަން ޖެހޭ ނުވަތަ ދަށްކުރަން ޖެހޭ ހާލަތެއް ނެތް ކަމަށެވެ. އެހެންވެ ދައުލަތުން އެދުނީ ގާނޫނުލް އުގޫބާތުގައި އެ ކުށަށް އޮންނަ އަސާސީ އަދަބު ކަމަށްވާ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމުގެ އަދަބު އެ ބޭފުޅުންނަށް ކަނޑައެޅުމަށެވެ.\nހުކުމް އިއްވަމުން ގާޒީ ވިދާޅުވީ މައުމޫނާއި އުއްތަމަ ފަނޑިޔާރާއި އަލީ ހަމީދާ ދެކޮޅަށް ހުށަހެޅި ހެކިތަކުން އެ ދައުވާ އެކަށީގެންވާ ޝައްކެއް ނެތް މިންވަރަށް ސާބިތުވާ ކަމަށާއި އެހެންވެ އެ ކުށުގެ އަދަބެއްގެ ގޮތުން އެ ކުށުގެ އަސާސީ މިންގަނޑުން އޮންނަ އަދަބު ކަމަށްވާ އެއް އަހަރާއި ހަތް މަހާއި ހަ ދުވަހަށް އެ ތިން ބޭފުޅުން ޖަލަށްލާން ހުކުމްކުރާ ކަމަށެވެ.\nމީގެ އިތުރުން، އެ ތިން ބޭފުޅުންނަކީ ވެސް ދީނީ އަދި ގާނޫނީ އިލްމު ހާސިލް ކުރައްވައިގެން ތިއްބެވި ބޭފުޅުން ކަމަށް ވާއިރު، އެ ބޭފުޅުން ކުރި އަމަލަކީ ދީނީ ނަސޭހަތް ދިނުމަށާއި ގާނޫނީ މަސައްކަތް ކުރުމަށް އަޚްލާގީ ގޮތުންނާއި ސުލޫކީ ގޮތުން އެކަށީގެން ނުވާ އަމަލުތަކެއް ކަމަށް ގާޒީ ވިދާޅުވި އެވެ. އެހެންވެ، ގާނޫނުލް އުގޫބާތުގެ ދަށުން އަދަބު ކަނޑައެޅުމުގައި ކޯޓަށް ލިބިދޭ ބާރުގެ ދަށުން އެ ބޭފުޅުންގެ ދީނީ ނަސޭހަތް ދިނުމުގެ ހުއްދަ އާއި ގާނޫނީ ވަކީލު ކަމުގެ ހުއްދަ ބާތިލްކުރާ ކަމަށް ގާޒީ ވިދާޅުވި އެވެ.\nހުކުމުގެ ކުރިން ދެ ފަރާތުގެ ފަހު ބަސް\nއެ މައްސަލައިގެ މިއަދުގެ އަޑުއެހުމަކީ، ފަހު އަޑުއެހުން ކަމަށް ވާތީ މިއަދު ފުރަތަމަ އޮތީ ދެ ފަރާތުން ޚުލާސާ ބަޔާން ހުށަހެޅުމެވެ. ޚުލާސާ ބަޔާން ހުށަހަޅައި ނިމުމުން، އެ މައްސަލަ ބެއްލެވި ގާޒީ ނަޖީބް ވަނީ އަޑުއެހުންތައް ނިމުނީ ކަން އިއުލާން ކުރައްވައި، ހުކުމް އިއްވުމަށްޓަކައި މަޖިލިސް މެދުކަނޑާލައިފަ އެވެ. ހުކުމް އިއްވުމުގެ މަޖިލިސް ފެށީ ބައިގަޑިއެއްހާއިރު ފަހުންނެވެ.\nހުކުމް ކުރުމުގެ ކުރިން، ޚުލާސާ ބަޔާން އިއްވަވަމުން ދައުލަތުގެ ވަކީލާ އައިޝަތު މުނާ ޝަމީމް ވިދާޅުވީ ތިން ބޭފުޅުން ވެސް ފޯނު ގެންގުޅުނު ކަން ހެކިންގެ ބަހުން އެނގޭ ކަމަށާއި އެ ބޭފުޅުންގެ މައްޗަށް ކުރެވޭ ތުހުމަތުތަކާ ގުޅުން ހުރި ހެކިތައް އެ ފޯނުގައި ހުންނާނެ ކަން ހެކިންގެ ބަހުން ވެސް ސާބިތުވާ ކަމަށެވެ. އަދި ހެކިންގެ ބަހަށް ބަލާއިރު، އެ ބޭފުޅުން ފޯނު ނުދިނީ ގަސްދުގައި ކަން އެނގޭ ކަމަށާއި އެހެންވެ އެ ބޭފުޅުންގެ މައްޗަށް ކުށް ސާބިތުވާނެ ކަމަށް ދެކޭ ކަމަށް މުނާ ވިދާޅުވި އެވެ.\nއެ ފުރުސަތުގައި ވާހަކަ ދައްކަވަމުން، މައުމޫން ވިދާޅުވީ އެ މައްސަލައިގެ ޝަރީއަތް ކުރިއަށް ގެންދަނީ އިސްލާމީ ޝަރީއަތާއި ގާނޫނުއަސާސީއާ ޚިލާފަށް ކަމަށް ގަބޫލުފުޅު ކުރައްވާ ކަމަށާއި އެމަނިކުފާނު ދުވަހަކު ވެސް ކުށެއް ނުކުރައްވާ ކަމަށެވެ.\nސިއްރު ހެކިންގެ ބަހާ ގުޅިގެން މައުމޫން ވިދާޅުވީ ސިއްރުން ހެކިބަސް ނެގުމަކީ އިސްލާމީ ޝަރީއަތާ ޚިލާފް ކަމެއް ކަމަށެވެ. އަދި ދިފާއީ ވަކީލުން އެ މައްސަލަ ދޫކޮށްލާފައިވާތީ އިތުރު ވަކީލުން މިހާތަނަށް ހަމަނުޖެހޭ ކަން ފާހަގަ ކުރައްވައި، އެމަނިކުފާނު ވިދާޅުވީ ވަކީލުން ނެތީސް ޝަރީއަތް ކުރިއަށް ގެންދިއުމަކީ ގާނޫނުއަސާސީއާ ޚިލާފް ކަމެއް ކަމަށެވެ. މައުމޫން ވިދާޅުވި ގޮތުގައި ވަކީލުން ހަމަޖައްސަން ލިބިވަޑައިގަތީ އެކަށީގެންވާ މުއްދަތެއް ނޫނެވެ.\nމީގެ އިތުރުން، މައުމޫންގެ ފޯނުގައި އެއްވެސް ހެއްކެއް ހުރި ކަމުގެ ހެއްކެއް ދައުލަތަށް ހުށަހެޅިފައިނުވާ ކަމަށާއި ހެކިންގެ ބަހަށް ބުރަދަނެއް ނުދެވޭނެ ކަމަށް ވެސް މައުމޫން ވިދާޅުވި އެވެ. އަދި ފޯނު ދޭން އެންގުމުން ފޯނު ހޯދަން އެމަނިކުފާނުގެ އާއިލާ އިން މަސައްކަތް ކުރިކަން އެނގެން އެބައޮތް ކަމަށާއި އެހެންވެ، އެކަމުގައި ނުބައި ނިޔަތެއް ނެތް ކަން ހެކިންގެ ބަހުން އެނގޭ ކަމަށް ވެސް މައުމޫން ވިދާޅުވި އެވެ.\nޚުލާސާ ބަޔާން ހުށަހެޅުމަށް ދިން ފުރުސަތުގައި އުއްތަމަ ފަނޑިޔާރާއި އަލީ ހަމީދު މައްސަލައާ ގުޅޭގޮތުން އެއްވެސް ވާހަކައެއް ނުދައްކަވަ އެވެ. އެ ބޭފުޅުން ވިދާޅުވީ ވަކީލުން ނެތީސް ދައްކަވާނެ އެއްވެސް ވާހަކައެއް ނެތް ކަމަށާއި ވާހަކަ ދައްކަވާނީ ވަކީލުން އައްޔަން ކޮށްގެން ކަމަށެވެ.\nޖަވާބުގައި ގާޒީ ނަޖީބް ވިދާޅުވީ ވަކީލަކު އައްޔަން ކުރުމުގެ ފުރުސަތު ކޯޓުން ހަނިކޮށްފައި ނުވާނެ ކަމަށާއި މިއަދުގެ އަޑުއެހުމާ ހަމައަށް ވެސް އެ ފުރުސަތު އެ ބޭފުޅުންނަށް އޮތް ކަމަށެވެ.\nފޯނު ނުދިން މައްސަލާގައި މައުމޫނާއި އުއްތަމަ ފަނޑިޔާރާއި އަލީ ހަމީދުގެ މައްޗަށް ޖަލު ހުކުމެއް އައިއިރު، އެ ބޭފުޅުންގެ މައްޗަށް ކުރާ ޓެރަރިޒަމްގެ ދައުވާއެއް ކްރިމިނަލް ކޯޓުގައި މިހާރު ވެސް އެބައޮތެވެ. އެ މައްސަލަ ކުރިއަށް ގެންދަނީ ވަކިންނެވެ.\nމީގެ އިތުރުން ސުޕްރީމް ކޯޓުގައި ޖެމްސް ސިސްޓަމް ހުއްޓުވާލަން އެންގި މައްސަލާގައި އުއްތަމަ ފަނޑިޔާރުގެ މައްޗަށް ކުރިން ވަނީ ހަތަރު މަހާއި 24 ދުވަހުގެ ޖަލު ހުކުމެއް ވެސް އައިސްފަ އެވެ. އަދި ފަނޑިޔާރުންތަކަކަށް ނުފޫޒު ފޯރުވި މައްސަލާގައި އުއްތަމަ ފަނޑިޔާރާއި އަލީ ހަމީދުގެ މައްޗަށް ކުރިން އޮތީ އެއް އަހަރާއި ދެ މަހުގެ ޖަލު ހުކުމެއް ވެސް އައިސްފަ އެވެ.\nރައީސް މައުމޫން އަބްދުލްގައްޔޫމް ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު ކްރިމިނަލް ކޯޓް\n179 ކޮމެންޓް, 401 ރިއެކްޝަންސް\nކޮންކަމަކާ ހާސްވަނީ. އަދި އެބައޮތް އިސްތިއުނާފްގެ މަރުހަލާ. އޭގެން ސަލާމަތްވުމިގެ ފުރުސަތު އެބައޮތް3ބޭފުޅުންނަށްވެސް.\nދައުލަތުގެ ވަކީލާ އައިޝަތު މުނާ ޝަމީމް އަށް ބުނެލަން.. ޤިޔާމަތް ދުވަސް އެބައޮތް\nދެން އަންނަ ސަރުކާރަކުން އަވަސްވެގަންނަންވާނެ ވަރަށް ސާފްކޮށް ބާއްވަން ސަރުކާރުގެ މީހަކަށް، ނުވަތަ އަދުލު އިންސާފް ގާއިމްކުރުމުގެ މީހަކަށް، ނުވަތަ ތަންފީޒީ މީހަކަށް ހުރަސްއެޅުން، މިހާރު މަގުމަތީގައި ޖަހާފައިވާ ކޯނި އޭގައި އެއްޗަކުން ޖެހިއްޖެޔަސް އެއީ ތަންފީޒީ ބަޔަކަށް ހުރަސް އެޅުން، ޤާނޫނާއި ގަވައިދު ނުވިސްނާ ލިއުނީމަ ވާނެގޮތްވަނީ، މިޤައުމު އިސްލާހް ނުވާނެ ދުވަހަކުވެސް\nމިރާއްޖޭ ފޯނުން މަސްތުވާއެތިކޮޅެއްގެ ވާހަކަވެސް ނުދައްކާނެކަން ޔަގީން. ދެން ވެރިކަމެއް ވައްޓާލާވާހަކަ ރެކޯޑު ކުރެވޭ ސިސްޓަމެއްގަ ދައްކާނީ ކާކު. މައުމޫނަކީ ވެރިކަމުގަ 30 އަހަރުދުވަހު އުޅުނު މީހެއް. ދެއްކިވާހަކަޔަކާ ފޮނުވި އެސްއެމްއެސް އެއް ސަރުކާރުގެ ސިސްޓަމްތަކު ރެކޯޑުވެފަހުންނާނެ އޭގެންހޯދަން ނޫޅި މައުމޫންގެ ކޮންފޯނެއްތަ ތިހޯދަނީ. މައުމޫން ގެންގުޅޭ ކިތައްމެ ފޯނެއް. އޭނަކާކަށް ކޮންދުވަހަކު ގުޅިފޯނެއްތަ ތިހޯދަނީ.\nދިވެހިބަހަށް އިތުރުކުރަންވެއްޖެ. ފޯން ނުދިނުމަކީ އަދުލު އިންސާފު ގާއިމްކުރުމަށް ހުރަސްއެޅުން ކަމަށް. މަގުމަތިންވެސް ފޯނުދޭށޭ މީހަކު ބުނެއްޖިއްޔާ ފޯނު ނުދީ ނުހުންނާތި.\nމައުމޫނުގެ ވެރިކަމުގައި ކުށެއްކުރުމަކާއި ނުލައި ގަދަބާރުން ޖަލަށްލީ މީހުންގެ ތެރެއިން ބަޔަކު މިއަދުވެސް ދުނިޔޭގައި އެބަތިބި. މިއަދު އެމީހުންގެ ހިތަށް ކޮންމެވެސް ހިތްހަމަޖެހުމެއް ލިބޭނެ.\nއަސް މިއަދު އެބަފެނޭ އިންސާފު ގާއިމް ކުރެވޭތަން ސަޅި\nއިންސާފަކީ ވަޅިޖަހާމީހާ ދޫކޮށްލާފަ ތިމާއާ އިދިކޮޅުމީހުން ޖަލަށްލުންތަ?\nގައުމީ ދިފާއީ ބާރުގެ އިންޓެލިޖެންސް ނިދާފަތޯ. ތިބޭފުޅުންނަށް މި ހުރިހާކަމެއް ދާ ގޮތް ނޭނގެނީތޯ. ނޫނީ ބިރުންތޯ! ޢެހެންނޫނީ ވަރިހަމައީތޯ! ތިބޭފުޅުންގެ ހުވާގެ އެއްވެސް ހިސާބަކުން ޔާމިން ނޫނީ ޝިޔާމްގެ ވާހަކަ އާދޭތޯ! ބަލަ އޭގަ އޮންނާނީ އިސްލާމް ދީނާ ދިވެހިރާއްޖޭގެ ޤާނޫނު އަސާސީ ހިމާތް ކުރަން! އަމިއްލަ ނަފްސާ ސުވާލު ކޮށްލަން ވަގުތު ކޮޅެއް ހުސްކޮށްލައްވާ! ﷲ އައްޓަކާ މި ޤައުމުގެ މުސްތަގްބަލައްޓަކާ. މިއީ ވަކި ބަޔަކަށް ތާއީދު ކޮށްގެން ބުނާ އެއްޗެއް ނޫން. ހަމަޔާ އިންސާފަށް ލޯބި ކުރާ މީހެއްގެ ހައިސިއްޔަތުން ވިސްނޭގޮތް.\nކުރިން އިދިކޮޅޭމެން ޤާނޫނު އަސާސީ ހިމާޔަތްކުރާ ވާހަކަ ބުނުމުން މައުމޫނުގެ ގާތަށް އައީ ހިނި.


Update: Roavi Alifaangan'du Control Kohfi - Vaguthu\nރޯވި އަލިފާންގަނޑު ކޮންޓްރޯލްކޮށްފި\nކުޅުދުއްފުށީ ސީކުއީން ނަމަކަށް ކިޔާ ބޯޓުގައި ހިނގި އަލިފާނުގެ ހާދިސާ ކޮންޓްރޯލް ކޮށްފިއެވެ.\nމައުލޫމާތު ލިބިފައިވާ ގޮތުގައި އަލިފާންގެ ހާދިސާ ހިނގާފައިވަނީ މިއަދު މެންދުރު ބޯޓުގެ އެތެރޭގައެވެ. މިހާދިސާގައި އެއްވެސް މީހަކަށް ގެއްލުން ލިބުނު ކަމުގެ މައުލޫމާތެއް އަދި ލިބިފައިނުވާ ކަމަށް އެޕްއެންޑީއެފް އިން މައުލޫމާތު ދެއެވެ.\nއެމްއެންޑީއެފް އިން ވިދާޅުވީ، މިފަދަ ހާދިސާއެއް ހިނގައިގެން އުޅޭ ކަމުގެ މަޢުލޫމާތު މިއަދު 12:28 ލިބިފައިވާ ކަމަށާއި އަދި މިހާރު އަލިފާންގަނޑު ނިއްވާލާފައިވާ ކަމަށެވެ. އަދި މިހާރު އިންޖިން ރޫމްއިން ދުންއަރާތީ އެކަން ހުއްޓުވުމުގެ މަސައްކަތް ކުރަމުން އަންނަ ކަމަށްވެސް ބުނެފައިވެއެވެ.\nސީކުއީން ބޯޓަކީ، ކުޅުދުއްފުއްޓާއި މާލެއާ ދޭތެރޭގައި ދަތުރު ކުރަމުން އަންނަ ބޯއްޓެކެވެ. މިބޯޓްގައ ރޯވި ސަބަބު އަދި އެނގިފައިނުވާއިރު،\nތަމްރީނުތައް ކުރިއަށްގެންދަނީ ހުޝިޔާރުވެ ތިބުމަށް - އެންސީޓީސީ\nރާއްޖެއަށް ހަމަލާ އެއް ދޭން އުޅޭ ކަމުގެ އިންޒާރެއް ލިބިފައެއް ނުވޭ - ފުލުހުން\nވިހެއި ދަރިފުޅު މަތިން "ހަނދާން" ނެތި ޓެކްސީ ތެރޭގައި ދަރިފުޅު ބާއްވާފައި މައިންބަފައިން ގެއަށް\nމާޗް 15, 2019 15:52\nﷲ ޙަރާމްކުރެއްވި ރިބާހިމެނޭ ލޯނު ނަގައިގެން އަދި އެކަމަށް ގޮންޖަހާ ހެދުމުުގެ ނަތީޖާ ރިބާއާ ދުރުވޭ\nމާޗް 15, 2019 18:13\nލޯނު ނަގައިގެން ބަނދެފަ އޮތް ބޯޓެއް ނޫން އެއީކީ. ނޭނގޭ ވާހަކަ ނުދައްކަން ވީނު ދޯ.\nމާޗް 16, 2019 10:41\nއިންސާނާ ދިރިއުޅުމަން ކޮންފައިވާ މަސައްކަތް އެވަގުތަކު ލިބޭ ހަލާލްފައިސާއިން ކުރުން މުހިންމު އެކަމު މީހުންގެ ދިރޭ މުދަލުގަ އަލިފާންޖަހާ ހަލާކް ކުރުމަކީ ވަރަން ބޮޑުފާފައެއް ވީމާ އެމީހެއްގެ ރިޒުގް އެމީހަކން މާތްﷲ ދެއްވާނެވެ އެހެންމީހުން ބޯޓްދުވިޔަސް ލިބޭ އެއްޗެއްލިބޭނެވެ ސުކުރުކުރާށެވެ\nއަޒޫއާ ސައީދަށް އަންހެން ދަރިއަކު، މަރުހަބާ!


Scienceverin bunanee maabanduiru Coffee nuboashey!\nސައިންސްވެރިން ބުނަނީ މާބަނޑުއިރު ކޮފީ ނުބޯށޭ\nކޮފީ އާއި ކެފެއިން އެކުލެވޭ ބުއިންތަކާއި ކެއުންތަކަށް މާބަނޑު މީހުން ބޭނުންކުރުން ރަނގަޅެއް ނޫން\nފަހުގެ ދިރާސާ ތަކަކަށްފަހު ސައިންސްވެރިން ބުނެފައިވާ ގޮތުގައި މާބަނޑު ދުވަސްވަރު ކޮފީ ބުއިމަކީ އެއްގޮތަކަށް ވެސް ރަނގަޅު ކަމެއް ނޫނެވެ. ހަމައެކަނި ކޮފީއެއް ނޫނެވެ. ކެފެއިން އެކުލެވޭ ކޮންމެ އެއްޗެއްވެސް ކެއުމާއި ބުއިމަކީ މާބަނޑު އިރު ކުރަން ހެޔޮވާވަރު ކަމެއް ނޫންކަމަށް ފަހުގެ ހޯދުމަކުން ވަނީ ހާމަވެފަ އެވެ. ހަމައެކަނި ކޮފީ ބުއިން ހުއްޓާލުމަކުން ނުފުދެ އެވެ. ޗޮކްލެޓް ފަދަ ކެފެއިން އެކުލެވޭ އެއްޗިއްސާ އެ ދުވަސްވަރު މުޅީން ދުރުވާން ޖެހެ އެވެ.\nމިއަހަރުގެ ފެބްރުއަރީ އާއި މާޗްމަހު ޝާއިއުކުރި ދެ ދިރާސާއެއްގައި މާބަނޑު ދުވަސްވަރު ކެފެއިން ބޭނުން ކުރުމުން ބަނޑުގައިވާ ދަރިފުޅަށް ލިބިދާނެ ގެއްލުންތަކަކަށް އަލިއަޅުވާލާފައި ވެއެވެ. މީގެ ތެރެއިން ފުރަތަމަ ދިރާސާއަކީ ޔުނިވާސިޓީ އޮފް ރޮޗެސްޓާ މެޑިކަލް ސެންޓާ އިން ކޮށްފައިވާ ދިރާސާ އެކެވެ.\nމި ދިރާސާއިން ހޯދިފައިވާ މައުލޫމާތު ބުނާ ގޮތުގައި މާބަނޑު ދުވަސްވަރު ކެފެއިން އެކުލެވޭ އެއްޗެތި ބޭނުން ކުރުމުން ބަނޑުގައިވާ ދަރިފުޅުގެ ސިކުނޑީގެ މުހިއްމު ބައިތަކަކަށް މައްސަލަތައް ދިމާވެ އެވެ. މިއީ ކުދިންގެ މިޒާޖަށް ގޯސް ބަދަލުތައް އަންނަން މެދުވެރިވާ އަދި އުފަންވާ ކުއްޖާ ތަންކޮޅެއް ބޮޑުވާއިރަށް އޭޑީއެޗްޑީ ޖެހެން މެދުވެރިވެދާނެ ސަބަބެއް ކަމަށް މި ހޯދުމުގައި ބުނެފައި ވެއެވެ.\nދެ ވަނަ ދިރާސާ ހެދީ ނެޝަނަލް އިންސްޓިޓިއުޓް އޮފް ޗައިލްޑް ހެލްތު އެންޑް ހިއުމަން ޑިވެލޮޕްމަންޓް އިންނެވެ. މި ދިރާސާ ޝާއިއު ކޮށްފައި ވަނީ ޖާމާ އޯޕެން ނެޓްވޯކްގައި ފާއިތުވީ މާޗްމަހުގެ 25 ވަނަ ދުވަހު އެވެ. މި ދިރާސާ ބުނާ ގޮތުގައި މާބަނޑު ދުވަސްވަރު އަންހެންމީހާ ދުވާލަކު އެންމެ ބައި ތަށިހާ ކޮފީ ބުޔަސް އެއްގޮތަކަށް ވެސް ކޮފީ ނުބޯ މީހުން ވިހާ ދަރިންނަށް ވުރެ ކޮފީބޯ މީހުން ވިހާ ދަރިފުޅު ކުޑަވެ އެވެ.\nމި ދިރާސާތަކަކީ މިހާރުވެސް ދުނިޔޭގައި ގިނަ ބަޔަކު ބަހުސް ކުރަމުންދާ ވާހަކައަކަށް ލިބުނު އިތުރު ހެކި ތަކެކެވެ. ނަމަވެސް މިހާރު ދީފައިވާ އިރުޝާދުތަކާ ފުށުއަރާ ދިރާސާއެއް ވެސް މެއެވެ.\nމާބަނޑު މީހުންނާއި ކެފެއިންއާ ގުޅޭ މިހާރުގެ ރަސްމީ އިރުޝާދަކީ ކޮބައި ހެއްޔެވެ؟ ޑަބްލިޔުއެޗްއޯ އާއި އެމެރިކަން ޕްރެގްނަންސީ އެސޯސިއޭޝަން އަދި ޔޫކޭގެ ނެޝަނަލް ހެލްތު ސާވިސް (އެންއެޗްއެސް) އިން މިހާރު ނެރެފައިވާ ގައިޑްލައިންގައިވާ އިރުޝާދުތައް ބުނާ ގޮތުން މާބަނޑު ދުވަސްވަރު ކެފެއިން ބޭނުންކުރާ މިންވަރު ދުވާލަކަށް 200 ގްރާމަށް ވުރެ މަދުކުރަން ޖެހެ އެވެ. އެއީ ގާތްގަނޑަކަށް އެކެއް ނުވަތަ ދެ ޖޯޑު ކޮފީގެ މިންވަރެކެވެ.\nމާބަނޑު ދުވަސްވަރު ކޮފީ ބުއިމުން ބަނޑުގައި އޮންނަ ދަރިފުޅުގެ ހެދި ބޮޑުވުމަށް މައްސަލަތަކެއް ކުރިމަތިވާކަމާއި އުފަންވާއިރު ކުއްޖާގެ ބަރުދަން ލުއިވުމާއި، ދުވަސް ނުފުރާ ވިހެއުމާއި، ވިހާއިރު މަރުވެފައި އޮތުން ފަދަ މައްސަލަތައް ހިމެނެ އެވެ.\nޑަބްލިޔުއެޗްއޯގެ އިރުޝާދުގައި ބުނެފައިވަނީ މާބަނޑު މީހުން ދުވާލަކު 300 ގްރާމް އަށް ވުރެ ގިނައިން ކެފެއިން ބޭނުންކުރާ މީހުން މާބަނޑުވުމުން، އެމީހުންގެ ބަނޑުގައިވާ ދަރިފުޅަށް ލިބިދާނެ ގެއްލުމަކުން ސަލާމަތްވުމަށްޓަކައި، މި އަދަދު ދަށްކުރަން ޖެހޭ ކަމަށެވެ.\nނަމަވެސް މާބަނޑު ދުވަސްވަރު ކެފެއިން ބޭނުންކުރެވޭނެ ރައްކާތެރި މިންވަރެއް ނެތް ކަމަށް ބުނާ ސައިންސްވެރިންގެ އަދަދު ދުވަހަކަށް ވުރެ ދުވަހެއް އިތުރުވަމުން އަންނަކަން ފާހަގަ ކޮށްލެވެ އެވެ.\nސައިންސްވެރިން މިހާރު ބުނަނީ މީގެ ކުރިން ކޮށްފައިވާ ގިނަ ދިރާސާތައް އަމާޒުކޮށްފައި ހުރީ ވަރަށް ގިނައިން ކޮފީ ބޯ މީހުންނަށް ކަމަށް ވިޔަސް އާދައިގެ ވަރަކަށް ނުވަތަ މަދުން ކޮފީ ބޯ މީހުންގެ ބަނޑުގައި އޮންނަ ދަރިންނަށް ވެސް ގެއްލުންތައް ލިބޭކަން މިހާރު ޔަގީން ކުރެވޭ ކަމަށެވެ. މާބަނޑުއިރު އެއްވެސް މިންވަރަކަށް ކޮފީ ބުއިމަކީ އަދި ކެފެއިން އެކުލެވޭ އެއްޗެތި ބޭނުން ކުރުމަކީ ދަރިފުޅު ނުރައްކަލަށް ހުށަހެޅުން ފަދަ ކަމެކެވެ.\nރޮޗެސްޓާ ޔުނިވަސިޓީގެ ސައިންސްވެރިން ކުރި ދިރާސާގައި ނުވަ އަހަރާ 10 އަހަރާ ދެމެދުގެ އެތައް ހާސް ކުދިންނެއްގެ ސިކުނޑީގެ ސްކޭންތައް އެނަލައިޒް ކޮށްފައި ވެއެވެ. އަދި ބެލިބެލިތަކުން ހާމަވެފައިވާ ގޮތުގައި ރަހިމުގައި އެ ކުއްޖާ އޮތްއިރު ކެފެއިންގެ އަސަރު ކޮށްފައިވާ ކުދިންގެ ސިކުނޑީގެ ސްޓްރަކްޗާއަށް ބަދަލުތަކެއް އައިސްފައި ވެއެވެ. މީގެ ސަބަބުން ކުދިންގެ މިޒާޖަށް ނޭދެވޭ ބަދަލުތައް އައުމާއި، ސަމާލުކަން ދޭން ދަތިވުން، ހައިޕައެކްޓިވިޓީ ފަދަ މައްސަލަތަކުގެ އަލާމާތްތައް މި ސްކޭންތަކުން ފެނިފައި ވެއެވެ. އަދި ރިސާޗަރުން ވަނީ މި ކުދިން އޮބްޒާވްކޮށް ކުދިންގެ ސިކުނޑިއަށް އައިސްފައިވާ ބަދަލުތަކުން އެކުދިންނަށް ކުރިމަތިވެފައިވާ މައްސަލަތައް ދެނެގަނެފައި ކަމަށް ފެބްރުއަރީ 2021 ގެ ސްޓަޑީގައި ބުނެފައި ވެއެވެ.\nމާބަނޑު ދުވަސްވަރު ކެފެއިން އެކުލެވޭ އެއްޗެތި ބޭނުން ކުރުމުން ތަފާތުތައް އަންނަ ސަބަބަކީ ކޮބައި ހެއްޔެވެ؟ ކެފެއިން އަކީ ސެންޓްރަލް ނާވަސް ސިސްޓަމް ސްޓިމިއުލަންޓް އެކެވެ. އަދި މި އަސަރުތައް މުޅި ހަށިގަނޑަށް ވެސް ފޯރުވާނެ އެވެ. މީގެ ތެރޭގައި މާބަނޑު މީހުންގެ ބަނޑުގައި އޮންނަ ދަރިފުޅާ ގުޅިފައި އޮންނަ މަސް (ޕްލެސެންޓާ) ވެސް ހިމެނެ އެވެ. އަދި ކެފެއިންގެ އަސަރު މާބަނޑު ދުވަސްވަރު ހަށިގަނޑުގައި ޕްރޮސެސް ވާލެއް ލަހެވެ. މީގެ މާނައަކީ ކޮފީއެއް ބޯލުމުން ނުވަތަ ކެފެއިން އެކުލެވޭ އެއްޗެއް ބޭނުން ކޮށްލުމުން މާބަނޑު މީހެއް ނަމަ އޭނާގެ ހަށިގަނޑުގައި ދައުރުވާ ލޭގައި ކެފެއިން މާ ގިނައިރު ވަންދެން ދައުރު ވޭވޭ ހުންނާނެ އެވެ.\nކެފެއިން ކްލިއަރެންސް ނުވަތަ ކެފެއިން ނެތިގެން ދިއުން ވެސް އެކި މީހުންގެ ހަށިގަނޑުގައި ތަފާތެވެ. އެއްބައިމީހުންގެ ހަށީގަނޑުގައި ކެފެއިން މެޓަބޮލައިޒްކޮށްލާލެއް މާ އަވަހެވެ. އަނެއް ބަޔެއްގެ މި ޕްރޮސެސް ވަރަށް ލަހެވެ.\nޕްލެސެންޓާއަކީ ބަނޑުގައި އޮންނަ ކުއްޖާއަށް އަމްބިލިކަލް ކޯޑު (ފޫޅުދަނޑި) ގެ ޒަރިއްޔާއިން ކާނާއާއި އޮކްސިޖަން ފޯރު ކޮށްދިނުމަށް މަސްއޫލިއްޔަތު އަދާކުރާ އެއްޗެކެވެ. ކެފެއިން އަށް ފަސޭހައިން ޕްލެސެންޓާ އާ ހަމަޔަށް ވާސިލުވެވޭތީ މާބަނޑު މީހާ ކޮފީއެއް ބޯލުމުން ނުވަތަ ކެފެއިން އެކުލެވޭ އެއްޗެއް ބޭނުންކޮށްލުމުން ސީދާ ތުއްތުކުއްޖާ އަށް މި ކެފެއިންގެ އަސަރު ފޯރަ އެވެ.\nސައިންސްވެރިން ބުނާ ގޮތުގައި އުފެދެމުންދާ ތުއްތު ކުއްޖާގެ ކިބައިގައި ވެސް އަދި ޕްލެސެންޓާގައި ވެސް ކެފެއިން ފުރިހަމައަށް ޕްރޮސެސްކުރަން ބޭނުންވާ އެންޒައިމެއް ނުހުރެ އެވެ. އެހެންވީމާ މާބަނޑު މީހުން ކެފެއިން ބޭނުންކުރުމުން ކުއްޖާއަށް ލިބޭ ގެއްލުން ބޮޑުވެ ކުޑަވުން ބިނާވަނީ އޭނާގެ ކިބައިގައި ކެފެއިން ކްލިއަރެންސްގެ ގާބިލިއްޔަތު ހުރި މިންވަރަކަށެވެ.\nސައިންސްވެރިން އިތުރަށް ފާހަގަ ކުރި ގޮތުގައި ކެފެއިންގެ ސަބަބުން ބަނޑުގައިވާ ދަރިފުޅަށް ލޭ ސަޕްލައިކުރާލެއް ވެސް މަދުވެ އެވެ. މި ކުއްޖާގެ ހެދިބޮޑުވުމަށް ވެސް ހުރަސް އެޅޭނެ ކަމެކެވެ. އަދި ފީޓަލް ސްޓްރެސް ހޯމޯން އުފެއްދުމަށް މައްސަލަތައް ދިމާވެ އުފަންވާ ކުދިން މާ ޅަފަތުގައި އާދަޔާޚިލާފަށް ފަލަވުމަށް މެދުވެރިވާ ސަބަބަކަށް ވެސް ކެފެއިން ވެދާނެ އެވެ.\nފަލަބައްޔަކީ ހިތުގެ މައްސަލަތަކާއި ހަކުރުބައްޔަށް އިންސާނާ ވަރަށް ފަސޭހައިން ހުށަހެޅޭ ސަބަބެކެވެ. ވަރަށް ސްޓްރޯންގް ކޮފީ ބޯން އާދަވެފައިވާ އަންހެނެއް ނަމަ ސައިންސްވެރިން ލަފާ ދެނީ ކުއްޖަކު ހޯދަން ޚިޔާލުކުރާ ހިސާބުން ފެށިގެން ވެސް ކެފެއިން މަދުކުރަން ވިސްނުމަށެވެ. ދުވާލަކު ހަތަރު ތަށި ފަސް ތަށި ކޮފީ ބޯ މީހުން މަދު މަދުން މި މިންވަރު މަދުކުރަމުން ދިއުމެވެ. ކޮފީ ތައްޓަށް ކޮފީ އަޅާ މިންވަރު މަދުކޮށްގެން ނަމަވެސް ކެފެއިން ބޭނުންކުރާ ވަރު މަދުކުރަމުން ގޮސް ބަލިވެ އިންނަ އިރު މުޅިން ހުއްޓާ ލެވޭ ވަރަށް ކޮފީ ބުއިން ކޮންޓްރޯލް ކުރުމަށެވެ. ސަބަބަކީ ކުއްލިއަކަށް ހުއްޓާލައިފިނަމަ އޭގެ ސަބަބުން ވެސް ބައެއް މީހުންނަށް އުނދަގޫތައް ކުރިމަތިވާތީ އެވެ.\nކުދިންްގެ ކެއުމުންވެސް މަދު ކުރަންވީ ހަކުރު!


އައްޝަމްސް ސޫރަތް – Ilm\nކާމިޔާބާއި ބާއްޖަވެރިކަން ލިބުން އޮތީ ނަފްސު ޠާހިރުކޮށްގެންކަމާއި އަދި ނަފްސު ނުޠާހިރުކޮށްފި ކޮންމެ މީހަކު ގެއްލި ހަލާކުވެއްޖެކަން މި ސޫރަތުގައި ބަޔާންކުރައްވައިފައިވެއެވެ.\n1. މި ސޫރަތުގައި 11 އެއްޗެއް ގަންދެއްވައި ހުވާ ކުރައްވައިފައިވެއެވެ. މިހާ ގިނައަދަދަކަށް އެއް ސޫރަތުގައި އެއްޗެހި ގަންދެއްވައި ވަޙީކުރައްވައިފައެއްނުވެއެވެ. މި ސޫރަތުގައި ގިނަ އެއްޗެހިތަކެއް ގަންދެއްވާ ހުވާކުރައްވައިފައިމިވަނީ މި ސޫރަތުގައި އެކަމެއްގެ މައްޗަށް ހުވާކުރެވިފައިވާ ކަމުގެ ބޮޑުކަމުންނެވެ. އެއީ ދިރިއުޅުމުގެ މަޤްޞަދާއި ނަފްސް ޠާހިރުކުރުމުގެ މުހިއްމުކަމުގެ މައްޗަށެވެ.\n2. ހަލާކުކުރެވުނު ޤައުމުތަކުގެ ތެރެއިން މި ސޫރަތުގައި އެބަޔެއްގެ ވާހަކަ އައިސްފައިވަނީ ހަމައެކަނި ޞާލިޙް عليه السلام ގެ ޤައުމު ޘަމޫދުބާގައިގެ މީހުންގެ ވާހަކައެވެ. ޘަމޫދުބާގައިގެ މީހުންނަށް ހިދާޔަތް ބަޔާންކޮށްދެއްވަވާ، ހިލަ ފަރުބަދައިން ޖަމަލެއް ނެރުއްވުމުގެ މުޢުޖިޒާތް ދެއްކެވުމުން ޘަމޫދުބާގައިގެ މީހުންނަށް ޞާލިޙް عليه السلام ގެންނެވި ހިދާޔަތުގެ ތެދުކަން އޮތީ ހާމައަށް ފެންނާށެވެ. މި ސޫރަތްފެށުމުގައި މާތް ﷲ ގަންދެއްވަވާފައިވަނީ އިރާއި އޭގެ އަލިކަމުގެ މައްޗަށެވެ. އެހެންކަމުން މަޖާޒީގޮތުން މިކަމުން ދޭހަވަނީ ޘަމޫދުބާގައިގެ މީހުންނަށް މެންދުރުގެ އިރު ފަދައިން ހިދާޔަތުގެ ތެދުކަން ފެންނަށް އޮތްކަމުގައެވެ. ފުއްޞިލަތު ސޫރަތުގައި މާތް ﷲ ވަޙީކުރައްވައިފައިވަނީ ޘަމޫދުބާގައިގެ މީހުން ހިދާޔަތުގެ އަލިކަމުގައި ތިބުމަށްވުރެ ކުރިންވެސް އެމީހުން ތިބި ގޮތުގައި ޖަހާލަތުގެ ކަނު އަނދިރީގައި ތިބުމަށް ލޯބިކުރެއެވެ.\n3. ނަފްސު ޠާހިރުކުރުމަށް މި ސޫރަތުގައި ބާރުއެޅިފައިވާއިރު، މި ސޫރަތް ފެށުމުގައި އިރުގެ ވާހަކަ އައިސްފައިވުމުން ދޭހަވަނީ ނަފްސް ޠާހިރުކުރެވޭނީ އިލާހީ ހިދާޔަތުގެ ވޮށުން ލިބޭ އަލިކަމުންކަމުގައެވެ.\n4. މި ސޫރަތުގައި އައިސްފައިވަނީ ޘަމޫދުބާގައިގެ މީހުންނަށް ހިދާޔަތް ބަޔާންކޮށްދެއްވަވާ، ހިލަ ފަރުބަދައިން ޖަމަލެއް ނެރުއްވުމުން އެ ޤައުމުގެ އެންމެންވެގެން އެ ކަތިލިކަމުގައެވެ. ޙަޤީޤަތުގައި ޢަމަލީގޮތުން ޖަމަލު ކަތިލީ އެންމެ މީހެކެވެ. އެހެންނަމަވެސް އެ ޤައުމުގެ އެންމެންވެސް އެކަމަށް ރުހިގެން ތިބުމުން އެ އެންމެންނަށް އެ ޢަމަލު ރައްދުކުރެވުނީއެވެ.\nހައްދަވާ ގެންގުޅުއްވާ އިލާހް. މި އަޅާގެ ނަފްސަށް ތަޤްވާވެރިކަން ގެނެސްދެއްވާނދޭވެ. އަދި އެ ނަފްސު ޠާހިރުކުރައްވާނދޭވެ. އިނބަ ﷲއީ އެންމެ މޮޅަށް ނަފްސު ޠާހިރު ކުރައްވާ ރަސްކަލާނގެއެވެ. ފައިދާއެއްނުކުރާ ޢިލްމަކުންނާއި، ބިރުވެތިނުވާ ހިތަކުންނާއި، ފުދުންތެރިވުމެއްނެތް ނަފްސަކުންނާއި، އިޖާބަނުވާ ދުޢާއިން އިނބަ ﷲ ގެ ޙަޟްރަތުން ރައްކާތެރިކަން ހޯދަމެވެ.


އެސްޓީއޯ މާލޭ ލީގުގެ ފުރަތަމަ ބުރުން އެންމެ މޮޅު ކުޅުންތެރިޔާގެ މަގާމަށް ވާދަކުރާ ފަސް ކުޅުންތެރިން--- ފޮޓޯ: މީހާރު އޮންލައިން\nކުޅިވަރަށް ހާއްސަކޮށްގެން "މިހާރު" ނޫހުން މިދިޔަ އަހަރު ތައާރަފްކުރި "މިހާރު އެވޯޑްސް" ގައި ހޮވާ އަހަރުގެ އެންމެ މޮޅު ފުޓްބޯޅަ ކުޅުންތެރިޔާ އާއި އެންމެ މޮޅު ޒުވާން ކުޅުންތެރިޔާގެ މަގާމަށް ނިމިގެން ދިޔަ އެސްޓީއޯ މާލޭ ލީގުގެ ފުރަތަމަ ބުރުން ވާދަކުރާ ކުޅުންތެރިންގެ ނަންތައް އިއުލާން ކޮށްފިއެވެ.\nމިހާރު ނޫހުން ބުނީ، ރޭ އެނޫހުގެ މައި އޮފީހުގައި ބޭއްވި މިހާރު އެވޯޑްސްގެ ފުޓްބޯޅައިގެ ފަނޑިޔާރުންގެ ބައްދަލުވުމުގައި އެންމެ މޮޅު ކުޅުންތެރިޔާ އަށް ޝޯޓްލިސްޓްކުރި ކުޅުންތެރިންނަކީ ނިއު ރޭޑިއަންޓުގެ ކެޕްޓަން އަލީ އަޝްފާގް (ދަގަނޑޭ) އާއި އެޓީމުގެ ފޯވާޑް އަލީ ފާސިރު (ސެންޓޭ) އާއި އެޓީމުގެ މުހައްމަދު އުމެއިރު އާއި ޓީސީ ސްޕޯޓްސް ކްލަބުގެ އިބްރާހިމް ވަހީދު ހަސަން (އިއްބެ) އާއި ޓީސީގެ އިޝާން އިބްރާހިމް (ސައްޓު) އެވެ.\nމިހާރު ނޫހުން ބުނީ، ފުޓްބޯޅައިގެ މި ދެ އެވޯޑުގެ އިތުރުން ވޮލީބޯޅައިން ދެ ޖިންސުން އެންމެ މޮޅު ތިން ކުޅުންތެރިންނާއި އެންމެ މޮޅު ޒުވާން ކުޅުންތެރިޔާ ވެސް މިހާރު އެވޯޑްސްގައި ހޮވާނެ ކަމަށެވެ. އަދި މީގެ އިތުރުން ޓޭބަލް ޓެނިސް، އެތުލެޓިކްސް، ބެޑްމިންޓަން އަދި ސްވިމިން އެއްކޮށްލައިގެން ދެ ޖިންސުން އެންމެ މޮޅު ތިން ކުޅުންތެރިންނާއި އެންމެ މޮޅު ޒުވާން ކުޅުންތެރިޔާ ވެސް ހޮވާނެ ކަމަށް މިހާރު ނޫހުން މައުލޫމާތު ދެއެވެ.\nމީގެ އިތުރުން ބައިނަލްއަގްވާމީ މައިދާނުގައި ކާމިޔާބީ ހޯދާ ދިވެހި ކުޅުންތެރިންގެ އަގުވަޒަންކުރުމުގެ އެވޯޑަކާއި ކުޅިވަރަށް ދިގު މުއްދަތަކަށް ހިދުމަތްކުރައްވާފައިވާ ފަރާތްތަކަށް ވެސް ހާއްސަ އެވޯޑެއް ވެސް މިހާރު އެވޯޑް ނައިޓުގައި ދިނުމަށް ހަމަޖެހިފައިވާއިރު އެ އިނާމް ޚާއްސަކުރަނީ ދިވެހި ކުޅިވަރަށް ބައި ގަރުނެއްހާ ދުވަހު ޚިދުމަތްކުރެއްވި މަރްހޫމް މުހައްމަދު ޒާހިރު ނަސީރުގެ ހަނދާނާއި ޝަރަފްގައި ކަމަށް މިހާރު ނޫހުން މައުލުމާތު ދެއެވެ.\nމިހާރު ނޫހުން އެންމެ ފަހުން ބޭއްވި މިހާރު އެވޯޑްސް ހަފްލާ ބޭއްވީ މިމަހުގެ ފަސް ވަނަ ދުވަހުގެ ރޭ ރާއްޖޭގެ ފައިވް ސްޓާ ރިސޯޓެއް ކަމަށްވާ ޕެރެޑައިސް އައިލެންޑުގައެވެ.


އުނގޫފާރު ޒުވާނުންގެ މަރުކަޒު | | ungoofaaru.com\nބަނޑޭރިގަނޑު/އުނގޫފާރު ޒުވާނުންގެ މަރުކަޒު\nއިބްރާހީމް ޒަޔާން 19 ސެޕްޓެމްބަރ 2019\nމިނިސްޓްރީ އޮފް ޔޫތު ސްޕޯރޓްސް އެންޑް ކޮމިއުނިޓީ އެމްޕަވަރމަންޓް އިން މާދަމާ ހަވީރު އުނގޫފާރުގައި ފެށުމަށް ހަމަޖެހިފައިވާ ހަފްތާރެސް ގައި ބައިވެރިވާ އެމިނިސްޓްރީގެ ވަފުދު މިއަދު އުނގޫފާރަށް…\nމިނިސްޓްރީ އޮފް ޔޫތު ސްޕޯރޓްސް އެންޑް ކޮމިއުނިޓީ އެމްޕަވަރމަންޓް އިން ބާއްވަމުންއަންނަ “ހަފްތާރެސް” މިފަހަރު އުނގޫފާރުގައި ބާއްވަން ނިންމައިފިއެވެ. ހަފްތާރެސް ކުރިއަށްދާނީ 20 ސެޕްޓެމްބަރ 2019 ވާ…\nއުނގޫފާރު ކޮމިއުނީޓީ ސެންޓަރުން ކުރިއަށްގެންދާ ޔޫތު ޑިވެލޮޕްމަންޓް ޕްރޮގްރާމް (ވައިޑީޕީ) ގައި ބައިވެރިވާން ބޭނުންވާ ފާރާތްތަކަށް އެޕްލިކޭޝަން ފޯމް ހުށައެޅުމަށް ހުޅުވާލި ފުރުސަތުގައި 160 އަށް ވުރެ…\nއުނގޫފާރު ކޮމިއުނިޓީ ސެންޓަރުން އިންތިޒާމު ކޮށްގެން ކުރިއަށް ގެންދާ “ޔޫ އެޗް އެލް ޓޮޕް ވަން ލީގު”ގައި ރޭ ކުޅުނު ފުރަތަމަ މެޗު އެއްވަރުވިއިރު ދެވަނަ މެޗުގައި…\nއުނގޫފާރު ޒުވާނުންނަށް ވާދަވެރި މާހައުލެއްގައި ކުޅުމުގެ ފުރުސަތު ހޯދައިދިނުމަށް އުނގޫފާރު ކޮމިއުނިޓީ ސެންޓަރުން އިންތިޒާމު ކޮށްގެން ކުރިއަށް ގެންދާ “ޔޫ އެޗު އެލް ޓޮޕް ވަން ލީގު”…\nއިބްރާހީމް ޒަޔާން 11 ޖުލައި 2019\n24 އޮގަސްޓް 2019 ގައި ފެށުމަށް ހަމަޖެހިފައިވާ “ރ އަތޮޅު ބަށިބޯޅަ ލީގް 2019” ގައި ބައިވެރިވުމުގެ ފުރުސަތު ހުޅުވާލައިފިއެވެ. އުނގޫފާރު އިޖުތިމާއީ މަރުކަޒުން މިކަމަށްއެދި ކޮށްފައިވާ…\nއުނގޫފާރު ކައުންސިލުން އަންގާރަ ދުވަހުގެރޭ މިނިސްޓަ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމަންޓް އަހުމަދު މަހުލޫފް އާއި ބައްދަލުކޮށްފިއެވެ. މިބައްދަލުވުން އޮތީ އަންގާރަ ދުވަހުގެރޭ އެމިނިސްޓްރީގައެވެ.…\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ރައީސްކަމުގެ ފުރަތަމަ 100 ދުވަހުގެ ވަޢުދުތަކުގެ ތެރޭގައި ހިމެނޭ މީހުން ދިރިއުޅޭ ކޮންމެ ރަށެއްގައި “ސްޕޯޓްސް ކައުންސިލަރ” ގެ މަޤާމަށް މީހުން…\nރ އުނގޫފާރު ޗާންދަނީވިލާ އަހުމަދު ޝާހިދުގެ ހެޔޮއެދުންތަކާއެކު އުނގޫފާރު ޒުވާނުންގެ މަރުކަޒު އިންޑޯ ހޯލުގެ ބިލިޔާޑް ޓޭބަލްތައް ބަހައްޓާފައި ހުރި ސަރަހައްދުގައި ކާޕެޓް އެޅުމުގެ މަސައްކަތް ނިންމާލައިފިއެވެ.…


SunOnline: Column: Rayyithunge majilis hingan vaanee mihen baa?\nރައްޔިތުންގެ މަޖިލީސް ހިނގަންވާނީ މިހެން ބާ؟\nއ 12 Dec 2019, 13:31\nމަޖިލިސް: ޖޭއެސްސީ އިން އާންމުގެ ތެރެއިން ހޮވާ މެމްބަރަކަށް އަލުން ހުޅުވާލަން މަޖިލީހުން ވަނީ ނިންމާފައި --- ފޮޓޯ/ މަޖިލިސް\nރައްޔިތުންގެ މަޖިލީސް މިހާރު ހިންގަމުން ގެންދަނީ އެ މަޖިލީސް ހިންގަންޖެހޭ ގޮތަށް ބާވަ އެވެ؟ މިހެން ދަންނަވާލަން ޖެހެނީ ފަހަކަށް އައިސް ރައްޔިތުންގެ މަޖިލީހުން ހުރިހާ ކަމަކާ ބެހެމުން ގެންދާތީވެ އެވެ. ޤާނޫނު އަސާސީ އިން ތިން ބާރު ވަކި ކުރެވިފައި އޮންނަ އިރު ސަރުކާރު ހިންގުމުގެ ބާރަކީ ސީދާ ރައީސުލްޖުމްހޫރިއްޔާ އަށް އޮންނަ ބާރެކެވެ. ރައްޔިތުންގެ މަޖިލީހަކީ ޤާނޫނު ހަދާ ތަނެވެ. އަދި މަޖިލީހުން ހަދާފައި ހުރި ޤާނޫނުތަކާ އެއްގޮތަށް، އެ ޤާނޫނުތައް ތަންފީޒު ކުރެވޭތޯ ބަލާ ތަނެވެ. ފާސް ކޮށްފައި ހުރި ޤާނޫނާ އެއްގޮތަށް ކަމާ ބެހޭ ފަރާތްތަކުން ޤާނޫނުތައް ތަންފީޒު ކުރޭތޯ ބަލާ ތަނެވެ. ތަންފީޒު ނުކުރެވޭ ނަމަ އެ ފަރާތްތައް ޖަވާބުދާރީ ކުރުވާތަނެވެ.\nކުރިން އޮތް ރައްޔިތުންގެ މަޖިލީސް އަށް ބަލާލާ އިރު މިހާރު އޮތް ރައްޔިތުންގެ މަޖިލީހަކީ ހާސް ގުނަ ޙަރަކާތްތެރި މަޖިލީހެކެވެ. މައްސަލަތައް ހުށައެޅުމުގައްޔާއި، މުސްތަޤިއްލު މުއައްސަސާތައް ޖަވާބުދާރީ ކުރުމުގައްޔާއި، ހުށައެޅޭ މައްސަލަތަކުގެ ބަޙުސުތަކުގައި އޮއްޓަރު ހުރި ވާހަކަ ދެއްކުމުގަ އެވެ. އަދި ބައެއް ފަހަރު އިންޞާފްގެ މަގުން ދަތުުރު ކުރެއްވުމުގެ މާތް މަޣްޞަދު ގައި ބައެއް މެމްބަަރުންގެ ޕާޓީގެ މެމްބަރުންނާ ވެސް މަޢުލޫމާތު އޮޅުން ފިލުވުމުގެ ގޮތުން ސުވާލުތައް ކުރައްވާ ތަން ފެނެ އެވެ. ޚާއްޞަ ކޮށް ކަރަޕްޝަނާ ގުޅުން ހުންނަ މައްސަލަ ތަކުގަ އެވެ.\nމިހާރު މި އޮތް ރައްޔިތުންގެ މަޖިލީހަކީ ރާއްޖޭގެ ތާރީޚުގައި ވެސް ޤާނޫނީ ގޮތުން އެންމެ ބޮޑަށް ބާރު ލިބިފައި އޮތް އެންމެ ބާރު ގަދަ މަޖިލީހެވެ. މުސްތަޤްބަލުގައި މިހާ ބާރު ގަދަ މަޖިލީހެއް ނުއަންނާނެ އެވެ. އަޅުގަނޑު މި ދަންނަވަނީ ރައްޔިތުންގެ މަޖިލީހުގައި ބޮޑު އަޣްލަބިއްޔަތެއް އޮންނަ ވާހަކަ އެކަންޏެއް ނޫނެވެ. މަޖިލީހުން ބޭނުން ގޮތަކަށް ޤާނޫނު އަސާސީ އިސްލާޙްކޮށް، ބޭނުން ގޮތަކަށް ޤާނޫނުތައް އިޞްލާޙްކޮށް، ބޭނުން ގޮތަކަށް ޤާނޫނުތައް އުފަންކޮށް، ބޭނުން ބަޔަކަށް ވަޒީފާދީ، ބޭނުން ބަޔަކު ވަޒީފާ އިން ވަކި ކުރުމުގެ ބާރު ބޭނުން ކުރެވޭ ފަދަ އަޣްލަބިއްޔަތެއް އޮންނަ ވާހަކަ އެވެ. އެހެން އެއްވެސް ޕާޓީ އެއްގެ ކުޑަ ވެސް އެހީ އެއް ނެތި އެވެ.\nރައްޔިތުންގެ މަޖިލީހުގެ މި ދައުރުގެ ރައީސަކީ ތިރީސް އަހަރު ދުވަހުގެ ދިގު ވެރިކަން ބަދަލު ކުރުމަށް ފަހު ވެރިކަމަށް އައުމަށް ހުއްޓުމެއް ނެތި މަސައްކަތް ކުރެއްވި ބޭފުޅެކެވެ. އަދި އެ މަސައްކަތް ކުރުމަށް އުފެއްދި ޕާޓީގެ އެއް ބާނީ އެވެ. އަދި އެ މަނިކުފާނަކީ ރައީސުލްޖުމްހޫރިއްޔާކަން ކުރިން ކުރައްވާފައިވާ ބޭފުޅެކެވެ. އޭގެ އިތުރަށް އެ މަނިކުފާނު ގެ ޕާޓީ، ވެރިކަން ކުރާ ޕާޓީގެ ރައީސް އެވެ. ރައްޔިތުންގެ މަޖިލީހުގައި އޮތީ އެ މަނިކުފާނުގެ ޕާޓީގެ އަޣްލަބިއްޔަތެވެ. މިހެންވުމާ އެކު މަޖިލީހުގެ ރިޔާސަތުގައި އިންނަވައިގެން އެ މަނިކުފާނު ކޮންމެ ކަމެއް ކުރެއްވިޔަސް، ވަރަށް މަދު ފަހަރަކު އިދިކޮޅު ޕާޓީ އަކުން އެކަމެއް ފާހަގަ ކުރުން ފިޔަވައި މާބޮޑު ކަމެއް ނުވެ އެވެ. މިހާރުގެ ރައްޔިތުންގެ މަޖިލީސްގެ ރައީސް އަށް ލިބިވަޑައި ގަންނަވާ ފައި އޮތް ބާރަކީ އެ މަނިކުފާނުގެ އަމިއްލަ ހައިސިއްޔަތުން ނާއި ރަސްމީ ހައިސިއްޔަތުން ލިބިވަޑައި ގަންނަވާފައި އޮތް ބާރެކެވެ. މީގެ ކުރިން ރައްޔިތުންގެ މަޖިލީހުގެ ރައީސްކަން ކުރައްވާ ފައި ވާ އެއްވެސް ބޭފުޅަކަށް ލިބިވަޑައިގަންނަވާ ފައި އޮތް ބާރެއް ނޫނެވެ. އަދި މުސްތަޤްބަލުގައި ވެސް މި ރައީސް ފިޔަވައި އެހެން ބޭފުޅަކަށް އެ ހައިސިއްޔަތު ތަކުން އެ ބާރެއް ލިބިވަޑައި ނުގަންނަވާނެ އެވެ.\nމަޖިލީހުގެ ރައީސް މަޖިލީހުގައި ހިގާ ބަހުސްތަކުގައި ބައިވެރިވެވަޑައިގަތުމަކީ ޢާއްމު ކަމެކެވެ. އެއީ މަޖިލީހުގެ ޤަވައިދު ހުއްދަ ކުރާ ކަމެއް ނޫނެވެ. އޭގެ އިތުރަށް ސަރުކާރުގައި ހިނގާ ކަންކަމާ ބެހޭ ގޮތުން ޚިޔާލު ފާޅު ކުރެއްވުމަކީ ވެސް ޢާއްމު ކަމެކެވެ. އެކަމެއް އެޖެންޑާ ކުރެވިފައި ނުއޮންނަ އިރުގައި ވެސްމެ އެވެ.\nމިހާރުގެ ރައީސުލްޖުމްހޫރިއްޔާ އަކީ އެމްޑީޕގެ ހޮވުމެކެވެ. އެހެންނަމަވެސް އެމަނިކުފާނަށް ވެރިކަމަށް ވަޑައިގެންނެވުނީ ގުޅިފައި އޮތް ޕާޓީތަކުގެ މަސައްކަތުން ނެވެ. ގުޅިފައިވާ ޕާޓީތަކުގެ މަސައްކަތަށް އެ ފަރާތްތަކަށް ވަޢުދު ކުރެވުނު ގޮތަށް ބައެއް އިސް މަޤާމުތައް ދެއްވި އެވެ. އެ ބޭފުޅުން ނަށް ވަކި ޕާޓީ އެއްގެ ނަމުގައި މަޤާމް ލިބިވަޑައިގަތަސް، އެ ބޭފުޅުން ވެސް ތަންފީޒު ކުރައްވަނީ އެ ބުނާ "އެޖެންޑާ 19" އެވެ. އެބޭފުޅުންގެ ޕާޓީގެ އެޖެންޑާގައި އޮތީ ހަމައެކަނި ވެރިކަން ބަދަލު ކުރުމެވެ. އެކަން އެ އޮތީ ނިމިފަ އެވެ.\nސަރުކާރުން މަޖިލީހަށް ބިލްތައް ފޮނުވޭނީ ސަރުކާރުގެ މައި ޕާޓީގެ "ވަޢުދުނާމާ" ފުރިހަމަ ކުރެވޭ ގޮތަށެވެ. މަޖިލީހުގައި ތިއްބަވާ ޕާޓީގެ މެމްބަރުން ނާއި މަޝްވަރާ ކުރެވި، ކޮށާ، މަށައި، ދޫ ދޭންވާ ތަންތަނަށް ދޫ ދިނުމަށް ފަހުގަ އެވެ. މަޖިލީހަށް ބިލް ހުށައެޅުމަށް ފަހު ވެރިކަން ކުރާ ޕާޓީގެ މައި ޒިއްމާ އަކަށް ވާނީ ބިލަށް ބޮޑެތި ބަދަލުތަކެއް ނުގެނެސް ސަރުކާރުން ބިލް ފޮނުވާ ފައި އޮތް ގޮތަށް ފާސްކުރެވޭތޯ ބެލުމެވެ. މިއީ ޢާއްމު ގޮތެެއްގައި ޑެމޮކްރަސީގެ އުޞޫލުން ހިނގާ މަޖިލީހުގައި އަމަލު ކުރާ ގޮތެވެ.\nކޮންމެ އަހަރަކު ވެސް ރައްޔިތުންގެ މަޖިލީހަށް ހުށައެޅޭ އެންމެ މުހިއްމު ބިލް އަކީ ޤައުމުގެ އަހަރީ ބެޖެޓް އެވެ. އަރަނި، ދަރަނި އެގޭ ގޮތަށެވެ. މި އަހަރު މަޖިލީހަށް ބަޖެޓް ހުށައެޅުމުން މަޖިލީހުން ތިން ސަތޭކަ މިލިއަން ރުފިޔާގެ އިތުރު ކުރުމެއް ގެނަ އެވެ. އެ އިތުރުކުރުމަށް ފައިސާ ހޯދާނީ ޓީ ބިލް ވިއްކައިގެން ކަމުގައިވެ އެވެ. ޓީ ބިލަށް ވެސް ފައިސާ ދައްކަން ޖެހޭ އިރު އާމްދަނީ އިތުރު ނުވާ ނަމަ މައްސަލަ އަކަށް ވެދާނެ އެވެ. ބައެއް ފަރާތްތަކުން ބުނާ ގޮތުގައި މަޖިލީހުގައި މި ބަދަލުތައް ގެނައުމަށް ވާހަކަ ދެކެވުނު ކޮމިޓީގައި ފައިނޭންސް މިނިސްޓުރީގެ ބޭފުޅަކު ނުހިމަނަ އެވެ. އަނެއްކޮޅުން އާމްދަނީ ހޯދުމަށް ހުށައަޅާ ފައި އޮތް އިންކަމް ޓެކްސް ނެގުމުގެ ޤާނޫނުގައި ޓެކްސް ނެގޭނެ ބޭންޑްތަކަށް ބަދަލު ގެނައުމުން މިނިސްޓުރީން އާމްދަނީ ލިބޭނެ ކަމަށް އަންދާޒާ ކޮށްފައި އޮތް މިންވަރަށް ވުރެ، ދުއިސައްތަ މިލިއަން ރުފިޔާ އުނިވެ އެވެ. ޓެކްސް ނެގޭ ބޭންޑް ތިރި ކޮށްލުމުން ރަައްޔިތުންގެ މަޖިލީހުގެ މެމްބަރުން މިހާރު ޓެކްސް ދައްކަވަން ޖެހޭ މިންވަރު ކުރިއަށް ވުރެ ކުޑަވެ އެވެ. ޤައުމުގެ ރައީސް އަކީ އެމްޑީޕީގެ ރައީސެކެވެ. މަޖިލީހަކީ އެމްޑީޕީގެ ސުޕަރ މެޖޯރިޓީ އޮތް މަޖިލީ ހެކެވެ.\nރާއްޖޭގެ ރައްޔިތުންގެ މަޖިލީސް ހިނގާ ގޮތަށް ބަލާލާ އިރު "ނިޒާމާ ބެހޭ ނުކުތާ"އެއް ނެންގެވުމަށް މެމްބަރަކު އެދިވަޑައިގަތުމަކީ، ނިޒާމެއް ނެތި ބޭނުން ވާހަކައެއް ދެއްކެވުމަށް އެދިވަޑައިގަތުމެވެ. އެ ފުރުޞަތު ހޯއްދަވައިގެން މަޖިލީހުގައި ނުހިމެނޭ މީހުންގެ އަބުރާ ބެހެމުން، ވަގަށް ގޮަވަމުން، ޝަރީޢަތުން ނިންމަންޖެހޭ ކަންތަކުގެ ވާހަކަ ދެއްކުމުން ނެރެވެނީ ކޮން ނަތީޖާ އެއްތޯ އެވެ؟ ހަސަދަ އެއް ފިލުވާލުމެވެ. އޭނާ ބޭނުން މީހާ ފަޟީޙަތް ކޮށްލުމެވެ. މުޅި ޤައުމު އޮންނަނީ ބަލަހައްޓައި ގެންނެވެ. އަޑު އަހާށެވެ. މަޖިލީހުގެ ރިޔާސަތުން ހަމަޖެހިލައިގެން އަޑު އައްސަވަން އިންނަވަ އެވެ. ޒާތީ އުދާސްތައް ބޭރުކުރުން ނުހުއްޓަވަ އެވެ. މައިކް ކަނޑައެއް ނުލައްވަ އެވެ. އިށީންނާކަށް ނުއަންގަވަ އެވެ. ރާއްޖޭގެ ރައީސުލްޖުމްހޫރިއްޔާގެ އަބުރުފުޅާ ބެހެމުން ދިޔައިރު ވެސް މިކަމުގައި ތަފާތެއް ނުފެނެ އެވެ. ކޮންމެ ބޭފުޅަކު ރައީސުލްޖުމްހޫރިއްޔާ ކަމުގެ މަޤާމުގައި ހުންނެވި އަސް، ދިވެހިން އެ މަޤާމަށް ޙުރުމަތްތެރިކޮށް ހިތަން ވާނެ އެވެ.\nޤައުމުގެ ރައީސަކީ އެމްޑީޕީގެ ބޭފުޅެކެވެ. މަޖިލީހުގެ ރިޔާސަތު ބަލަހައްޓަވަނީ އެމްޑީޕީގެ ބޭފުޅުން ނެވެ. މަޖިލީހުގައި އޮތީ އެމްޑީޕީގެ ސުޕަރ މެޖޯރިޓީ އެވެ.


ޑިރެކްޓަރ ޖެނެރަލް، އެނަރޖީ އިންޖިނިއަރިންގ\n( އިތުރު ގަޑީގައި ކުރާމަސައްކަތްތަކަށް ހަމަޖެހިފައިވާ އުސޫލުން ފައިސާ ދެވޭނެއެވެ. )\nމާލެ / މިނިސްޓްރީ އޮފް އެންވަޔަރަންމަންޓް އެންޑް އެނަރޖީ / އެނަރޖީ ޑިޕާޓްމަންޓް\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ހަކަތައިގެ ދާއިރާއެއްގައި 12 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، ހަކަތައިގެ ދާއިރާއެއްގައި 10 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ހާސިލުކޮށްފައިވުމާއެކު، ވޭސްޓް ހަކަތައިގެ ދާއިރާއެއްގައި 8 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ހާސިލުކޮށްފައިވުމާއެކު، ވޭސްޓް ހަކަތައިގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 8 ގެ ހާސިލުކޮށްފައިވުމާއެކު، ވޭސްޓް ހަކަތައިގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ގެ ހާސިލުކޮށްފައިވުން.\nހަކަތައިގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ހަކަތައާ ގުޅުން ހުރި އެހެން ދާއިރާއަކުން ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nދިވެހިރާއްޖޭގެ ހަކަތައިގެ ދާއިރާ ތަރައްޤީކޮށް ކުރިއެރުވުމަށް ކުރާންޖެހޭ މަސައްކަތްތައް ރާވާ ހިންގުން.\nހަކަތައިގެ ސިޔާސަތުތަކާއި ޕްލޭންތައް އެކުލަވާލައި ދެމެހެއްޓެނިވި ގޮތެއްގައި ހަކަތައިގެ ދާއިރާ ތަރައްޤީކުރުމަށް ކުރާންޖެހޭ ކަންކަމުގައި ޑިޕާރޓްމަންޓްގެ ދަށުގައިވާ ސެކްޝަންތަކަށް މަގު ދައްކައި އެ ސެކްޝަންތަކުގެ މަސައްކަތްތައް ހިނގާ ނުހިނގާގޮތް ބަލުން.\nއެނަރޖީ ދާއިރާ ތަރައްޤީ ކުރުމަށް ކުރަންޖެހޭ މަސައްކަތްތަކުގައި ދަށުގައިވާ ވެރީންނަށް މަގުދައްކާ އެހީތެރިވެ މި މަސައްކަތްތައް ހިނގާ ނުގިނގާގޮތް ބަލަމުން ގެންދިއުން.\nހަކަތައިގެ ދާއިރާއިން ސަރުކާރުގެ އެކިއެކި ފަރާތްތަކަށް ބޭނުންވާ ލަފާއާއި މަޝްވަރާ ދިނުމާއި، ދާއިރާގެ އެކިއެކި ނިންމުންތައް ނިންމުމަށް އެހީތެރިވުން.\nއެނަރޖީ ޑިޕާރޓްމަންޓް ހިނގާ ނުހިނގާގޮތް ބަލައި މޮނިޓަރކޮށް ބޭނުންވާ އެހީތެރިކަން ފޯރުކޮށްދިނުން\nހަކަތައިގެ ދާއިރާއިން ލިބިފައިވާ ތަޖުރިބާ\nހިންގުމުގެ ދާއިރާގެ ތަޖުރިބާ ބެލުމުގައި އެދާއިރާއިން ހަދާފައިވާ އެކިއެކި ކޯސްތަކާއި، ތަމްރީން ތަކާއި، ހިންގާފައިވާ ހަކަތައިގެ ޕްރޮޖެކްޓް ތަކަށާއި އަދި ޕްރޮޖެކްޓުތަކުގެ ނަތީޖާ.\nހަކަތައިގެ ދާއިރާގެ ތަފާތު ޢިލްމީ ދިރާސާކޮށް ރާއްޖޭގެ ހަކަތައިގެ ދާއިރާ ކުރިއެރުވުމަށް ޤައުމީ އަދި ބައިނަލް އަޤުވާމީ ފެންވަރުގައި ކޮށްފައިވާ މަސައްކަތްތައް.\nވަޒީފާއާއި ބެހޭ ޤާނޫނާއި، ދިވެހި ސިވިލް ސަރވިސްގެ ޤާނޫނާ ގަވާއިދު އަދި މާލިއްޔަތާ ބެހޭ ގަވާއިދަށް އަހުލުވެރިވެފައިވާ މިންވަރު.\nސިވިލް ސަރވިސްގައި މަސައްކަތް ކުރާމުވައްޒަފެއްނަމަ، އަދާކުރަމުންދާ ވަޒީފާއިން ވީއްލުމާއެދު އެ އިދާރާއަކުން އިޢުތިރާޒު ނުކުރާކަމުގެ ލިޔުން.\nލިބިފައިވާ ތަޢުލީމީ ސެޓްފިކެޓްތަކުގެ (އެކްރެޑިޓް ކުރެވިފައިވާ) ފޮޓޯކޮޕީ.\nމިވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ ތަޢުލީމާއި ތަމްރީނަށް ބަލައި 10 ފަރާތެއް ޝޯޓް ލިސްޓް ކުރެވޭނެއެވެ.\nސުންގަޑި: 12 މާރިޗު 2015 ވާ ބުރާސްފަތި ދުވަހުގެ 12:00 ގެ ކުރިން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ އަށް.\nއިންޓަރވިއުއާއި ޕްރެޒެންޓޭޝަން އަދި ޕްރެކްޓިކަލްސްއާއި އިމްތިޙާން ކުރުން 08 މާރިޗު 2015 އާއި 05 އޭޕްރީލް 2015 އާ ދޭތެރޭގައި މި މިނިސްޓްރީގައި އޮންނާނެއެވެ.\nސުންގަޑި: 12 މާރިޗު 2015 12:00